Final ge jaaga akaa eku Anhen team ah thaareehee kaamiyaabeh | Mihaaru\nފައިނަލުގެ ޖާގައަކާ އެކު އަންހެން ޓީމަށް ތާރީހީ ކާމިޔާބެއް\n11 ނޮވެމްބަރ 2019 - 16:04\nލީގު ބުރުގައި ބާކީ އެއް މެޗު ނުކުޅެ އޮއްވައި އަންހެން ވޮލީ ޓީމުން ފައިނަލުގެ ފުރުސަތު ހޯދިއިރު، މިއީ މިހާތަނަށް އަންހެން ވޮލީގައި ރާއްޖެ އަށް ލިބިގެންދިޔަ އެންމެ ބޮޑު ކާމިޔާބީ އެވެ. މެޑަލަކަށް އަމާޒުކޮށްގެން މި މުބާރާތަށް އަމާޒުހިފި ރާއްޖޭގެ އަންހެން ޓީމަށް މިހާރު ރަން މެޑަލެއް ހޯދުމުގެ ފުރުސަތު ވެސް އެބައޮތެވެ.\nރާއްޖޭން ފައިނަލުގެ ޖާގަ ކަށަވަރުކުރީ ކުޅުނު ތިން މެޗުން އަށް ޕޮއިންޓް ހަމަކޮށް ގަދަ ދެ ޓީމުގެ ތެރެއިން ޖާގަ ހޯދައިގެންނެވެ. ފަސް ޓީމު ވާދަކުރާ މި މުބާރާތުގެ ލީގު ބުރުގެ ފަހު މެޗުގައި ބުދަ ދުވަހު ރާއްޖެ ނުކުންނާނީ ނޭޕާލާ ދެކޮޅަށެވެ. ބުރާސްފަތި ދުވަހު ކުޅޭ ފައިނަލުގައި ވެސް ރާއްޖެ ކުޅެން ޖެހުމުގެ ފުރުސަތު ބޮޑީ ނޭޕާލާ އެވެ.\nމުބާރާތުގައި ރާއްޖެ ކުޅުނު ފުރަތަމަ މެޗުން ހޮނިހިރު ދުވަހު ވަނީ ކިރްގިސްތާން އަތުން 3-2 ސެޓުން މޮޅުވެފަ އެވެ. އިއްޔެ ކުޅުނު މެޗުން މުބާރާތް ބާއްވާ ބަންގްލަދޭޝް އަތުން މޮޅުވީ މޮޅު ކުޅުމެއް ދައްކައި ސީދާ ތިން ސެޓުންނެވެ. މިއަދު އަފްގާނިސްތާނާ ދެކޮޅަށް ނިސްބަތުން ބަލާއިރު ފަސޭހަ މެޗެއް ކުޅެން ޖެހުނު ނަމަވެސް ރަނގަޅު ކުޅުމެއް ދައްކައި މެޗު ކާމިޔާބުކުރި އެވެ. މިއަދުގެ މެޗުގައި ރާއްޖޭން ސެޓުތައް ގެންދިޔައީ 25-06، 25-07 އަދި 25-08 އިންނެވެ.\nޑާކާގެ ޝަހީދު ސުރަވާރުދީ އިންޑޯ ސްޓޭޑިއަމްގައި މިއަދު ކުޅުނު މެޗުގައި ރާއްޖޭން ވަނީ ކުރިން ދެ މެޗުގައި ފުރުސަތު ނުދެވި ތިބި ކުޅުންތެރިންނަށް ގިނަ ވަގުތުގައި ކުޅެން ޖާގަ ދީފަ އެވެ. އެ ކުޅުންތެރިންގެ ފަރާތުން ވެސް ރަނގަޅު ކުޅުމެއް ފެނުނު މި މެޗުގައި ރާއްޖޭގެ ގިނަ އެޓޭކްތައް ކުރީ އައިމިނަތު އަރީޝާ އާއި ޒުވާން ކުޅުންތެރިޔާ ޝަހާ ޝާމިން އެވެ. އަދި ހަމްނާ ހުސެއިން ވެސް ވަނީ މި މެޗުގައި މޮޅު ކުޅުމެއް ދައްކައިފަ އެވެ.\nފަސޭހަ މެޗެއް ކަމަށްވުމުން ރާއްޖެ ޓީމުން މިއަދު ހައްވާ ރާޝިދާ އާއި ޖޫޒާން ޒަރީރު އަދި ހައްވާ ސަހާ ފަދަ ކުޅުންތެރިންގެ ބޭނުން ނުހިފަ އެވެ. އެއީ ކުރިއަށް އޮތް ނޭޕާލް މެޗަށް ވިސްނުމަށް ފަހު ކަމަށް ބެލެވެ އެވެ.\nގައުމީ އަންހެން ވޮލީ ޓީމު ފަހަކަށް އައިސް ރަނގަޅު ކުރިއެރުންތަކެއް ހޯދަމުން އަންނައިރު، މި މުބާރާތަށް ޓީމު ތައްޔާރުވީ ކޯޗު އަހުމަދު އަދީލް (ބޭބެ) އިރުޝާދުގެ ދަށުންނެވެ. ގައުމީ އަންހެން ޓީމުގައި ހިމެނޭ ބައެއް ކުޅުންތެރިން ވަނީ ދާދި ފަހުން ބޭބެގެ އިރުޝާދުގެ ދަށުން ލަންކާގައި އޮތް މުބާރާތެއްގައި ކްލަބް ވެމްކޯ ޓީމަށް ވެސް ކުޅެފަ އެވެ.\nމީގެ ކުރިން ވެސް ގައުމީ އަންހެން ޓީމަށް ބޭބެ ކޯޗުކޮށްދިނެވެ. އަދި 2016 ވަނަ އަހަރުގެ ސައުތު އޭޝިއަން ގޭމްސްގައި ވެސް ރަނގަޅު ނަތީޖާ ނެރުނެވެ. މި ފަހަރުގެ ސެންޓްރަލް ޒޯން މުބާރާތަށް ރާއްޖޭން ތައްޔާރުވިއިރު، ބޭބެ އަށް ލިބިގެންދިޔަ އެންމެ ބޮޑު ހިތްހަމަޖެހުމަކީ ގައުމީ ފިރިހެން ޓީމަށް ދާދި ފަހުން ހަމަޖެއްސި ދުނިޔޭގެ ފެންވަރުގެ ކޯޗު ސާބިއާގެ މިލޮރަޑް ކިޔަޗް ވެސް އަންހެން ޓީމަށް އެހީތެރިކަން ފޯރުކޮށްދިނުމެވެ. އޭގެ ސަބަބުން ރަނގަޅު ފައިދާތަކެއް ކުރާނެ ކަމަށް ބޭބެ މީގެ ކުރިން ވެސް ވަނީ ބުނެފަ އެވެ.\nބަޓް ނޮޓް ކުރިކެޓް ........ ޕޭރެންޓްސް ސޯ ވޮރީސް ،،،،،،،، ؟؟؟؟؟؟\nމަރުހަބާ އަންހެން ވޮލީބޯޅަ ޓީމް.ގުޑް ލަކް\nއޭޝިއާގައި މިހާރު އޮންނަނީ5ގައުމުތަ.\nމީ އެކުދިންނަށް ވާދަކުރެވޭ ވަރަށް ފަރުމާކޮއްފައޮތް މުބާރާތެކޭ\nމަރުހަބާ ޤައުމީ އަންހެންވޮލީބޯލްޓީމް ..... ކުރިއަށްހުރި މެޗްތަކުންވެސް ކާމީޔާބަށްއެދެން.\nއިބްރާހިމް އަލީ އިސްމާލު\nމަރުހަބާ ޓީމް. ކީޕއިޓް އަޕް. މޮޅު ވެވޭނެ. މޮޅު ވާނެ. ސާބަސް. ހިތްވަރު ކުރޭ. ތިޔައީ ޖުމްހޫރީ ދުވަހުވެ ހަދިޔާ ކަމަށް ހައްދަވާ. ދުލެއް ނުދޭތި. އެކަތިގަނޑަކަށްވެ ކާމިޔާބު ކުރޭ.\nމިތަނުން ކޮންމެ ކުއްޖަކަށް ލައްކައެއް ރަނގަޅުވާނެ.\nފުޓުބޯޅައަށް ރާއްޖޭންކުރާ ބޭކާރު ޚަރަދުތައް ހުއްޓާލާފަ އެހެން ކުޅިވަރުތަކަށް އެފައިސާ ހޭދަކޮށްފިއްޔާ ރާއްޖެއަށް މާ ރީތިނަން ލިބޭނެކަން މިދަނީ ފެނި ހާމަވަމުން. ރާއްޖޭގަ ފުޓުބޯޅަކުޅޭތާ ބައިގަރުނަށްވުރެ ގިނަދުވަސްވީއިރު ވަޔަކުން ސާފް ޗެމްޕިއަންޝިޕް ދެފަހަރަކު ލިބުންފިޔަވާ ލިބުނު ކާމިޔާބެއްނެތް. ވޯލްޑްކަޕް ކޮލިފައިންގަ އަދިވެސް ކުރަނީ ބައިކޮޅަށް ގިނަ ގޯލް ވަނުމުގެ ތަޖުރިބާ!\nއަދިވެސް ސަރަހައްދުގައި ރާއްޖެޔަށް މެޑައްޔެއް ލިބޭ ޓީމް ގޭމަކަށް އޮތީ ފުޓްބޯޅަ އެކަނި. ރަން މެޑަލްވެސް ހޯދެވޭ ފެންވަރު އޮތީ ފުޓްބޯޅައިގައި. ފުޓްބޯޅައިގައި ދިމާވެގެން އުޅޭ މައްސަލަޔަކީ އެފްއޭ ސިޔާސީވެ ޒާތީވުން. މި ސަރަހައްދުގެ އެންމެ ގަދަ ބާރުތައް ކަމަށްވާ އިންޑިޔާ، ލަންކާ އަދި ނޭޕާލް ބަލިކުރެވޭ ފެންވަރަށް އެހެން ކުޅިވަރުތައް އަދި ނުދޭ. ޤައުމީ ކުޅިވަރަށް ކުރާ ހޭދަ ހުއްޓައެއް ނުލެވޭނެ. އަދިވެސް އަހަރެން ބަލާހިތްވަނީ ފުޓްބޯޅަ.\nދެން ކަލޭ ފުޓްބޯޅަ ބަލަންވީނު؟\nރަދީފަށް. އަހަރެން ފުޓްބޯޅަ ބެލިޔެއް ކަމަކު ކަލެޔަށް އެއްވެސް އުނދަގުލެއް ވޭތަ. އަހަންނަށް ޔަޤީން ކަލޭވެސް އެންމެ ބަލާހިތްވާނީ ފުޓްބޯޅަކަން.\nރާއްޖެއަކީ ބަށީގެ ޗެމްޕިއަން


Anjal Kurehi "Ibu Ok " Thasveeru Raees Muliyaa Gey Ge Sitting Room Ah - Vaguthu\nއަންޖަލް ކުރެހި "އިބޫ އޯކޭ" ތަސްވީރު މުލިޔާގޭގެ ސިޓިން ރޫމަށް\nނިމިދިޔަ ރައްޔިތުންގެ މަޖިލީހުގެ އިންތިޚާބުގެ ކެމްޕެއިން ތެރެއިން މީސް މީޑިއާގައި އާންމުވި ކުޑަކުޑަ މަރިޔަމް އަންޖަލް ސިޖްނީން ކުރެހި "އިބޫ އޯކޭ" ތަސްވީރު ފްރޭމް ކުރުމަށް ފަހު މުލިއާގޭ ސިޓިންރޫމްގައި ހަރުކޮށްފިއެވެ.\nމަންމަ އަށް ސަޕްރައިޒެއް ދިނުމުގެ ގޮތުން އަންޖަލް ކުރެހި މި ތަސްވީރު އަންޖަލްގެ އުފަންދުވަސް ކަމަށްވާ މެއި ހަތަރުވަނަ ދުވަހު ރައީސް ސޯލިހު ވަނީ އަންޖަލް އަށް ފޯނުން ގުޅުއްވައި، އުފަންދުވަހުގެ ތަހްނިޔާއެކު އެ ފޮޓޯ މުލިއާގޭގެ ސިޓިންރޫމްގައި ފްރޭމް ކުރުމަށް ފަހު ހަރުކޮށްފައިވާ ކަމަށް އަންޖަލް ގާތުބުނެފައެވެ.\n?I fyl so glad to hear that my cute daughter's suprise drawing, of our president @ibusolih was framed and put on Muliaage sitting room area... I wish to fullfil, her wish to visit @ibusolih and see her drawing at his palace one day!? "InshaaAllah"\nMay all her dreams come true! pic.twitter.com/GUMbaFoYvw\n— lish_erna (@lysherna) May 8, 2019\nއަންޖަލްގެ މަންމަ މި ތަސްވީރު މީސް މީޑިޔާއަށް ލުމާ އެކު އޭރު ވަނީ އެތަށް ބައެއްގެ ސަމާލުކަން މި ތަސްވީރަށް ލިބިގެން ގޮސްފައެވެ.\nއަންޖަލް މި ތަސްވީރު ރައީސް ސޯލިހު އަށް ހަދިޔާ ކުރީ މަޖިލީހުގެ އިންތިޚާބުގެ ކެމްޕެއިން ފެއްޓެވުމަށް ރައީސުލް ސޯލިހު އައްޑޫ ސިޓީއަށް ވަޑައިގަތުމުނެވެ.\nރައީސް ސޯލިހު ދެކެ އެންމެ ލޯބިވަނީ، ކުޑަކުދިން އުރާ އަދި އެ ކުދިންނާ ސަލާންކުރާތީ ކަމަށް އަންޖަލް ބުނެފައިވާއިރު އަންޖަލް އެންމެ ބޭނުންވާ ކަންތައް ކަމަށްވާ، މުލިއާގެ ބަލަން އައުމަށް އޭނާއަށް ދައުވަތު ދޭނެ ކަމަށް ރައީސް ސޯލިހު ވަނީ އޭނާ ގާތު ވިދާޅުވެފައެވެ.\nމެއި 11, 2019 15:50\nތިޔަކަހަލަ ތާކުންތާކު ނުޖެހޭ ކަންކަން ކޮަިއްކޮއް ދައުރުނިމެންދެން ތިބޭ.\nމެއި 11, 2019 16:07\nއިބޫ އަކީ ވެރިކަން ބޭނުން ނުވެ ރައްޔިތުން ބޭނުންވެގެން ވެރިކަމަށް އަިއި މީހެއް. އޭނާއަކީ ހުލްގް ރަނގަޅު މީހެއް. މިއީ މިގައުމުގެ ރައްޔިތުން އަސްލަށްވެސް ލޯބިވާ ރައީސްސެއް.\nމެއި 11, 2019 17:26\nތިމާ އަށް ނޫފުލޭވަރުގެ ބުރަ އުފުލަން ނޫޅޭށެވެ. ކިތަންމެ ވަރަކަށް ދޮން ކުރިޔަސް ދުބުރިއެއް އަނބަކަށް ނުވާނެ އެވެ. އެ އެއްޗަކުން ފެލޭނީ އެ އެއްޗެއްގަ ހުރި ދިޔައެކެވެ.\nމެއި 11, 2019 18:38\nމީނާގެ ކަމަކީ މިކަހަލަ ތާކުންތާކު ނުޖެހޭ ކަންތައް ކުރުން. ކުރާނެ ކަމެއް ނެތިގެން އިހަށް ދުވަހަކު ހުކުރު މިސްކިތުގައި ހުރި ޒިޔާރަތެއް ހުޅުވައިގެން ހުރީ އެތަން ބަލަން.\nމެއި 11, 2019 18:43\nޢިބޫ އަކީ ކަތީބަކަށް ރަނގަޅު މީހެކެވެ. ޜައީސަކަށް ކަމުދާ މީހެއް ނޫނެވެ. ކުޑަކުދިން ސިޔާސީކުރުން ހުއްޓާލާށެވެ. ޢެކުއްޖާގެ މައިންބަފައިން އެޅަ ސިނކުޑިއަށް ވިސްނަ ދީފައިވާ ކުލަޔާ ސިޔާސީ މިންވރު މި ކުރެހުމުން އެނގެއެވެ.\nމެއި 12, 2019 03:44\nއަންނަ ދައުރުގަ ތި ނެރެ އެއްލާލާނަން. ޙައްހައްހާ\nމެއި 22, 2019 10:49\nތިޔައީ ކުދިން އުރާތީ ވެގެން އުޅޭ ލޯތްބެއް ނޫން! ތިޔައީ ރީނދޫ ލޯބި. ތީތި ކުރެހީވެސް އަންޖަލް ގެ މަންމަ


Dho?! Kulhi, Kisadu, Ley\nކުޅި، ކިސަޑު، ލޭ\nޗެޕްޓާ 1: ކިސަޑު: ހިތް އޮތް ގޮތް އެންމެނަށް އެނގުނަސް އޭނާ އަށް މިހާރު ވަރިހަމަ ފަދަ އެވެ. މިސްކިތްމަގުން ހިނގަމުން އެދާ އައިމިނަގެ ހިތް އޮތް ގޮތް ހުސޭނަށް ވެސް އެނގޭތީ އެވެ.\nމަކުތަބުން ނުކުމެވުމާ އެކު އިސް އުފުލައި ދިން ހިނިތުންވުމުގައި އައިމިނަ ކުރިއަށް ހިނގައިގަތްގޮތުން ހުސޭނަށް ހުރިހާ ކަމެއް ޔަގީންވި ކަހަލަ އެވެ. އޭނާގެ ހިއްސުތައް ހޭލައި ވިންދުތައް އަވަސްވެގަތެވެ. ގަސްދޮށަށް ވެއްޓިފައި އޮތް ޖަންބު މަލެއް ނަގައިގެން ގޮސް ހުސޭނު ދެން އެރީ އޭނާގެ ބައިސިކަލަށެވެ.\nއޭރު ފަސްއެނބުރި ބަލައި ފަރި ދައްކަމުން ގޮސް އައިމިނަ ގޯޅިއަކަށް އަޅައިގެން ގެއްލެނީ އެވެ. އެ ގޯޅި އަށް ނުކުތުމަށް ބައިސިކަލުގައި ހުސޭނު ނައްޓާލީ އެހެން ގޯޅިއަކުންނެވެ. އެއީ އައިމިނަ ފަހަތުން ދިޔަ މަންޒަރު މަކުތަބުގައި ތިބި ރަށުގެ އެހެން ކުދިންނާއި އެދުރުބެއަށް ފެނިއްޖެ ނަމަ ރަށު ތެރޭގައި ދެބައޮޑުވާނެ މިންވަރު އޭނާ އަށް އެނގޭތީ އާއި ހަސަދަވެރިވާނޭ މިންވަރު ހިތަށް އަރައިފަ އެވެ.\nހަނިގޯޅިތަކުން އަޅަމުން ގޮސް މަންޒިލު ފެންނަ ގޯޅިއަށް ވެލިގަނޑު ކަހާލާފައި ވަންގޮތަށް ހުސޭނު ބުރަކި ޖައްސައި މައިތިރިވެލި އެވެ. އެ ހިމޭންކަމުގެ ތެރޭގައި ހުސޭނުގެ މާނޭވާގެ އަޑާއި މޭގައި އޮބިނޯވެގެން އުޅޭ ހިތް ޖަހަމުންދިޔަ ހުރިހާ ސަކަރާތެއްގެ އަޑު ވެސް މުޅި ހިސާބުގަނޑަށް އިވޭ ކަހަލައެވެ.\nހިތް އޮތް ގޮތް އެންމެނަށް އެނގުނަސް އޭނާ އަށް މިހާރު ވަރިހަމަ ފަދަ އެވެ. އިރުކޮޅެއްގެ ތެރޭގައި ކުރިމަތިން ހުރަސްކުރަން މިސްކިތްމަގުން ހިނގަމުން އެދާ އައިމިނަގެ ހިތް އޮތް ގޮތް ހުސޭނަށް ވެސް އެނގޭތީ އެވެ.\nއަތުގައި އޮތް ޖަންބު މަލުގެ ކަރުގަނޑު ތެރެއިން ނުކުތް ކަޅުހިންޏެއް ވައިގެ ތެރެއަށް ވިއްސައިގެން ދިޔައީ ހަނދުވަރެއްހެން ދުރުން ދައްކާލި އައިމިނަގެ މޫނާ އެކު ކުއްލިއަކަށް ހުސޭނު ބައިސިކަލުގެ ފާލުގަނޑަށް ލެވުނު ބާރެއްލާފައި ނައްޓާލުމުންނެވެ. ނަމަވެސް ކަށިމާ ގޯޅިއަކުން ހުސޭނު ބޭނުންވިގޮތަކަށް އޭނާގެ ދަބަރުހެލި ރެލީ ބައިސިކަލުގަނޑުގައި ކުރިއަކަށް ނުދެވުނެވެ. ކަށިވެލީގެ ކޯރެއްހެން ފުރިފައި އޮތް މަގުގެ މެދަކާ ހިސާބަށް ދެވުނުތަނުން ފުރޮޅު ގަނބައިގަނެ ހުސޭނު ފަކީރުގެ ހަކަތަ އަށް ނުގުޑާވަރަށް ތާށިވީ އެވެ.\nމި މަންޒަރަށް ހެމުން ގޮސް އައިމިނަ އޭރު ހުސޭނު ހުރަސްކޮށް އެހެން ގޯޅިއަކަށް އަޅައިގެން ގެއްލިއްޖެ އެވެ. އައިރުޅީގައި ބައިސިކަލްގަނޑު ހޫރާލާފައި ހުސޭނު މަގުގެ ކޮޅަށް ދުއްވައިގަތެވެ. ނަމަވެސް ކަށިމާ ގޯޅި އާއި މިސްކިތްމަގު ގޮސް ގުޅުނު ހަތަރުއަނގޮޅިވީ ދެން ދާނެ ދިމާލެއް ނިންމަން ހުސޭނަށް ނޭނގުނު އަނދިރިކަމަކަށެވެ. ފަސްފަހަތް ބަލައި ފާރަލަމުން ގޮސް ބިންނަން އަތްދިއްކޮށްލިއިރު އައިމިނައޭ ކިޔައިގެން އުޅުނު އެ މަލެއް ފެންނާކަށް ނެތެވެ.\nއެވަގުތު އަތުގައި އޮތް ޖަންބުމަލަށް ހުސޭނަށް ބަލައިލެވުނެވެ. މޯޅިވަމުން ދިޔަ ޖަންބު މަލަށްވުރެން ހުސޭނުގެ މޫނު މައްޗަށް ވެރިވެފައިވާ މޮޅިވެރިކަމުގެ ހާލާތު މާ ގޯހެވެ. ކުއްލިއަކަށް މަލުގެ ކަރުގަނޑުން ކަޅުހިންޏެއް ނުކުމެގެން ގޮސް ހުސޭނުގެ އަތަށް އަރައިފި އެވެ. އެކަމަކު ދެން ވެސް ހިރިލަން ވެސް ބޭނުންނުވެފައި ހުސޭނު ހުރިގޮތަށް ހުރީ އެވެ.\nހިއްސުތައް އޭނާގެ ގާތަށް އެނބުރިއައީ ހިފަހައްޓައިގެން ހުރި ޖަންބުމަލުގެ ކަރުގަނޑު ތެރެއިން ފުނިޖަހާފައި ކެކިއަރައިގެން އައިހެން ހީވި ކަޅުހިނިތަކުން އަތްތިލަ އެކުގައި ފޮރުވުނު ބިރުވެރިކަމާ އެކުގަ އެވެ. އެވަގުތު މަލުން އަތް ދޫކޮށް ދެ އަތް ފޮޅަމުން ގެންފައިވާ ބިރާއެކު ތުރުތުރުއަޅަމުން ހުސޭނަށް ފަހަތަށް ޖެހިލެވުނެވެ.\nހުސޭނު މިހާރު އެހުރީ އެކަންޏެވެ. އެކަނިވެ ބިރުގަނެފަ އެވެ. މީގެ ކުޑައިރުކޮޅެއްކުރިން އަތުގައި އޮތް ޖަންބުމާ ވެސް އޭނާ އަށް ގެއްލުނީ އެވެ. ވެއްޓުނުމާ އުފުއްލާލައިގެން ގޮސް ހިނީގެ ލަޝްކަރު ވެސް ފިލައިފި އެވެ. ހުސޭނަށް ދެން ބަލައިލެވުނީ ދުރުގައި އޮތް އޭނާގެ ބައިސިކަލަށެވެ. އޭރު މަގުގެ އަނެއްކޮޅު ވަނީ އޮލަ ދުންގަނޑެއްހެން ހީވާ އަނދިރި ވިލާގަނޑަކުން ބެދިފަ އެވެ. އެ ވިލާގަނޑު މަޑުމަޑުން ދިރެމުން ސިފަ ބަދަލުވަމުން ކުރިއަށް ޖެހެމުންދާ މަންޒަރު ފެނެ އެވެ.\nކުއްލިއަކަށް ހުސޭނު ދުއްވައިގަތީ އޭނާގެ ބައިސިކަލާ ދިމާލަށެވެ. ނަމަވެސް ހުސޭނަށްވުރެ ކުރިން ބައިސިކަލާ އަރާހަމަކުރީ އެ ބޯ ދުންގަނޑެވެ. އެ އަނދިރިކަމުގެ ތެރެއަށް ބައިސިކަލު ވެސް ގެއްލުނީ އެވެ.\nއެވަގުތު ހުސޭނާ އައިސް އަރާހަމަކޮށްލި މި އަނދިރިކަމުގެ ތެރެއަށް ދަމައިގެންދިއުމުގެ ކުރިން ލެވުނު އެންމެ ފުން ނޭވާއެއް އެތެރެއަށް ލައި އޭނާ މަރަށް ތައްޔާރުވެގަތެވެ.\nހޭލެވުމުން ހުސޭނު ހީކުރީ އެއީ ހުވަފެނެއް ކަމަަށެވެ. އޮށޯވެލައިގެން އޮތް ތުނޑުކުނަލުގެ ތަންމަތިން ތެދުވިގެން ދެ ލޯ އުނގުޅަމުން ގޮސް އޭނާ ނުކުތީ ބޭރަށެވެ. ލޯ ރަނގަޅަށް ނުހުޅުވި، އާ ފުރިލަ ފުރިލަ ހުރި ހާލެއްގައި އޭނާ މޯޅިޔަކަށް ދެމިލުމުން ނިދީގެ އަސަރު ކޮންމެވެސް ވަރަކަށް ފިލައިގެން ދިޔަ އެވެ. ނަމަވެސް ހުސޭނަށް ރަނގަޅަށް ހޭލެވުނީ ހުވަފެނެއްހެން ހީވި މާހައުލަށް އޭނާ އަށް އަލުން ނުކުމެވުނު ހިސާބުންނެވެ.\nޖިފުޓިން ބޭރަށް ބޯ ދިއްކޮށްލިއިރު މުޅި ހިސާބުގަނޑު ވަނީ ބޯ ދުންފިނިގަނޑެއްގެ ތެރެއަށް ގެނބި، ގެއްލިފަ އެވެ. އެ ދުންގަނޑުގެ ތެރެއިން ދޮންދޫންޏާއި ލޯފިނދާއި ބަބުރު ލޯފިނދު ފަދަ ސޫފިތައް ބޫންއަޑު ލައްވަމުން އުދުހެމުންދާ މަންޒަރު ހިޔަނިތަކެއްހެން ފެނެ އެވެ. ބޮކާއި ކަނބިއްޔާއި އެހެން ދޫނިސޫފާސޫފީގެ އަޑުތައް އެކުވުމުން ހަމަ އަށް ނުފެތޭ އަޑެއް މާހައުލުތެރޭގައި ގުގުމަމުން ބޮލަށްތުރާކުރުވަނީ އެވެ.\nނަމަވެސް ޖިފުޓިގަނޑުން ބޯދިއްކޮށްލައިގެން އޮތް ހުސޭނަށް އޭގެ އެއްވެސް އަސަރެއް ނުކުރާ ކަހަލަ އެވެ. އޭނާގެ ސަމާލުކަމާއި ޝައުގުވެރިކަން ދަމައިގެން ގޮސް ގެއްލިފައި ވަނީ ކުރިމަތިން ފެށިގެން ހިސާބުގަނޑަށް ފެތުރިފައި އޮތް ބޯ ދުންފިނިގަނޑުގެ ތެރެއަށެވެ. ވަށައިގެންވީ ރުއްގަހާއި ބޯކޮށް، އުސްކޮށް ހެދިފައިވީ މާހުއި ފީނިތައް ފުސްގަނޑުގެ ތެރެއަށް ގެއްލިފައިވީ ނަމަވެސް އެދިމާލުން އަންނަ އެއްޗެއްގެ ހިލަން ހުސޭނަށްވެގެން އުޅޭކަހަލަ އެވެ.\nދެން މާކަ ގިނައިރެއް ނުވެ ދުންފިނިގަނޑުގެ ތެރެއިން ރަން ރީނދޫ ކުލައިގެ އައްޔެއް ދައްކާލައިފި އެވެ. އިރުކޮޅަކުން އެ އަލިކޮޅު ދެ އަލިކޮޅަކަށް ބަދަލުވެއްޖެ އެވެ. ދެ އަލިކޮޅު ތިން އަލިކޮޅަށް، ދެން މިގޮތަށް ގޮސް ގުނައި އަދަދުކުރަން އިންސާނަކަށް ފަސޭހަނުވާނޭ މިންވަރަކަށް އަލިކޮޅުތައް ދިއްލި، އަލިގަނޑަކަށް ބަދަލުވެ ފުސްގަނޑު ވެސް ހިސާބަކަށް އެ ދިމާލުން ދިއްލާލައިފި އެވެ. އޭރު ފެންނަނީ ފުޅިބައްތިތަކެއް ހިފައިގެން ފަރުވާތެރިކަމާ އެކު ވަށައިގެން ހޯދައި ބަލަމުން ކުރިއަށް އަންނަ ބައިގަނޑެއްގެ މީހުންނެވެ. އެމީހުން އަދި އެތިބީ ޖިފުޓިއާ ވަރަށް ދުރުގަ އެވެ.\nމި މަންޒަރު ފެނިގެން ހުސޭނުގެ ޝައުގުވެރިކަން ގެއްލި އެތެރެއަށް ވަންގޮތުން އެއީ ކޮންބައެއްކަން ވެސް އޭނާ އަށް އެނގޭ ކަހަލަ އެވެ. ފަން ޖިފުޓީގެ ތެރެއަށް ވަންގޮތަށް ވަދެ، އެތަނުގައި އެލުވާފައިވީ ފުޅިބައްތިއަށް ފުމެލުމުން ކަނުއަނދިރިކަމެއްގެ ތެރެއަށް ހުސޭނު ގެއްލިއްޖެ އެވެ. ދެން އިވުނީ ތިލަކޮށް ހެދިފައިވީ ފެންގަނޑަކަށް ފުންމާލައިގެން މީހަކު ހިނގާފައި ގޮސް އެއްގަމަށް އަރައިގެން ހުއިތަކުގެ ތެރެއިން ނިކަން ބާރަށް ދުއްވައިގަތް އަޑެވެ. އެއަޑާއެކު ދޫނިސޫފާސޫފީގެ އަޑުތައް ވެސް ކުއްލިއަކަށް ކެނޑި މުޅި މާހައުލަށް ފަޅުކަމެއް ވެރިވެއްޖެ އެވެ.\nފުޅިބައްތީގެ އައްޔާއެކު ދުންގަނޑުގެ ތެރެއިން ހިނގަމުން އައި ބައިގަނޑު ޖިފުޓިއާ އަރާ ހަމަކުރިއިރަކު އެތަނުގައި މީހެއްގެ ހިލަމެއް ވެސް ނުވެ އެވެ. އެކަމަކު އެއްގޮތަކަށް ވެސް ރަށު މީހުން އައިސް ނޫޅޭ ކުޅިއެއްގެ މިހާ އެކަހެރި ހިސާބަކުން ޖިފުޓިގަނޑެއް ފެނުމުން އެމީހުންނަށް ލިބުނު ހައިރާންކަން ވަރަށް ބޮޑުވި އެވެ. އަދި ގަތްބިރާ އެކު މިއެންމެން އެއްތަނަކަށް ޖަމާވެ ވަށައިގެން ކަޅިއުކަން ފަށައިފި އެވެ.\nއެންމެ ފުރަތަމަ އޭގެ ތެރެއިން އެކަކަށް ވެސް ކުރިއަށް ގޮސް ޖިފުޓިގަނޑު ތެރެއަށް އަލިކޮށްލާކަށް ނުކެރުނެވެ. އަދި މިހެން ތިއްބައި ޖެހިލި ވައިރޯޅިއަކުން ދެ ތިން ފުޅިބައްތިއެއް ނިވިގެންދިއުމުން ވެރިވި ބިރުވެރިކަން ވަކިން ބޮޑެވެ. ނަމަވެސް އޭގެ ތެރެއިން ޒުވާންފުރައިގެ ސޮރަކު ކުރިއަށް ޖެހި ފެންގަނޑު ތެރެއިން ގޮސް އެންމެފަހުން ޖިފުޓިގަނޑަށް ވަދެއްޖެ އެވެ. ދެން ދިއްކޮށްލި ފުޅިބައްތިއާއެކު ޖިފުޓި ތެރެއިން ފެނުނު މަންޒަރުން ޝައުގުވެރިކަމުގެ ފިޔަވަޅުތަކެއް އޭނާ ކުރިއަށް ގެންދިޔަ އެވެ. ވަކިން ހާއްސަކޮށް މި ޒުވާނާގެ ޝައުގުވެރިކަން ދަމައިގެން ދިޔައީ ބިންމަތީގައި ތުނޑުކުނާ އަޅައިފައިވީ މި ޖިފުޓީގެ ކަނަކަށް ޖަމާކޮށްފައިވީ މާތަކެއް ފެނިގެންނެވެ. އެއީ މަކުތަބާ އިންވެގެން އޮންނަ ފަޅު ގޯތީގެ ތެރެއިން ހެދިގެން ފެތުރިގަނެފައިވާ ބިޔަ ޖަންބުގަހުގެ މާތައްކަން މިމާތައް ފެންނައިރަށް އެ ޒުވާނާ އަށް ޔަގީންވެއްޖެ އެވެ. އެއީ އެ ނޫން ދެ ވަނަ ޖަންބުގަހެއް މުޅި ރަށުގައި ވެސް ނެތީމަ އެވެ.\nކަނަކަށް ޖަމާކޮށްފައިވީ ޖަންބުމަލުގެ ތެރެއަށް މި ޒުވާނާ ގެއްލިފައި ހުއްޓައި އޭނާ ސިއްސުވާލީ މާތަކުގެ ތެރެއިން ކުއްލިއަކަށް ނުކުންނަން ފެށި ކަޅުހިނިތަކެވެ. ސިހިގެން ފަހަތަށް އެޅުނު ފިޔަވަޅާއެކު އޭނާގެ ފައިކައްސާލައިގެން ގޮސް ޖިފުޓީގެ ކުރިމަތީގައި އޮތް ފެންގަނޑު ތެރެއަށް ވެއްޓި އަތުން ދޫވި ފުޅިބައްތި ވެސް ނިވިއްޖެ އެވެ.\nއެވަގުތު ދުރުގައި ތިބި މީހުންގެ ތެރެއިން ދެ މީހަކު ފުޅިބައްތިތަކާ އެކު މި ޒުވާނާއާ ދިމާލަށް ދުއްވައިގަތެވެ. ބައްތިތަކުގެ އަލި އޭނާ އޮތްތަނަށް އެޅުނުވަގުތު ހީވީ ފެންގަނޑުހެދިފައި އޮތް އެ މަޑުބިމުގެ ތެރެއިން މީހަކު ނުކުމެ ޒުވާނާގެ ގައިގައި ހިފިހެންނެވެ. ރޯމަހެއް ފަދައިން ތެޅެމުން އެސޮރު ފެންގަނޑުން ތެދުވެ ދުރަށް ޖެހިލުމުން ދެން ތިބި މީހުން ވެސް ދުވެފައި އައިސް އޭނާގެ ފަހަތަށް ވަދެއްޖެ އެވެ. އަދި އޭނާގެ ބޯމަތިންނާއި ދެ އަރިމަތިން ފުޅިބައްތިތައް ދިއްކޮށް އޭނާ ވެއްޓުނު ތަނަށް އަނެއްކާވެސް އަލިކޮށްލި އެވެ.\nއޭރު އެ ދިމާލުން އަންހެނެއްގެ ގަބުރު ފެންމަތިވަނީ އެވެ. ފެންވަދެ ފުފިގެން މޫނާއި ހަށިގަނޑު ހަލާކުވެފައިވިޔަސް އެއީ މީގެ މަހެއްހާ ދުވަސް ކުރިން ގެއްލިފައިވީ ދޮންރަހާގޭ އައިމިނަކަން އެނގޭވަރުވެ އެވެ. (ނުނިމޭ)


United aaeku Cavani hadhaafaiva ehbasvun aa kohffi.\nމެންޗެސްޓާ ޔުނައިޓެޑުގެ ފޯވާޑް އެޑިންސަން ކަވާނީ\nމެންޗެސްޓާ ޔުނައިޓެޑާއެކު ހަދާފައިވާ އެއްބަސްވުން އެ ޓީމުގެ އުރުގުއޭގެ ތަރި އެޑިންސަން ކަވާނީ އާކޮށްފިއެވެ.\nމި ސީޒަނަށްފަހު އޭނާ ދޫކޮށްލަން އުޅޭކަމަށް ވާހަކަތައް ދެކެވުނު ނަމަވެސް ޔުނައިޓެޑާއެކު އޭނާ ހަދާފައިވަނީ އިތުރު އެއް އަހަރުދުވަހުގެ އެއްބަސްވުމެކެވެ. މިދިޔަ އަހަރުގެ ހޫނު މޫސުމުގެ ޓްރާންސްފާ ބާޒާރުގައި އުމުރުން 34 އަހަރުގެ ކަވާނީ ޔުނައިޓެޑާ ގުޅުނީ ހިލޭ ޓްރާންސްފާއެއްގެ ދަށުންނެވެ.\nޔުނައިޓެޑުގެ އެއްބަސްވުން އާކުރުމަށްފަހު ކަވާނީ ބުނީ ޔުނައިޓެޑާ ގުޅުނު ފަހުން އެ ޓީމާއެކު ވަރަށް ގާތް ގުޅުމެއް އުފެދިފައިވާ ކަމަށާއި، އެހެންކަމުން ޔުނައިޓެޑުގައި މަޑުކުރަން ބޭނުންވީ ކަމަށެވެ. އަދި ޔުނައިޓެޑުގެ ސަޕޯޓަރުން ކުރިމަތީ މެޗެއް ކުޅެލުމަކީ ހުވަފެނެއް ކަމަށްވެސް ކަވާނީ ވަނީ ބުނެފައެވެ.\nކަވާނީ އެއްބަސްވުން އާކުރުމުން އެ ޓީމުގެ ކޯޗު ސޯލްޝެއާ އަށް ލިބުނީ ހާއްސަ އުފަލެކެވެ. ސޯލްޝެއާ ބުނީ ކަވާނީ އަކީ އަބަދުވެސް ދަނޑުމަތީގައި ލީޑަޝިޕް ދައްކާ މޮޅު ކުޅުންތެރިއެއް ކަމަށާއި އުއްމީދުކުރާ ހުރިހާ ކަމެއް ކަވާނީގެ ކިބައިން ފެންނަ ކަމަށެވެ. މިއީ ޔުނައިޓެޑަށް ލިބުނު ބޮޑު ހިތްހަމަޖެހުމެއް ކަމުގައިވެސް ސޯލްޝެއާ ފާހަގަކުރި އެވެ.\nކުރިން ނަޕޯލީ އާއި ޕީއެސްޖީ އަށް ކުޅުނު ކަވާނީ މި ސީޒަނުގައި މިހާތަނަށް ކުޅުނު 35 މެޗުން ވަނީ 15 ގޯލު ޖަހައިފަ އެވެ. މީގެ ތެރެއިން އެންމެ ފަހުން ކުޅުނު ހަތް މެޗުގައި ޖެހި އަށް ގޯލު ހިމެނެ އެވެ.


ވަރުބަލިކަން އިޙްސާސް ވާނަމަ ރޯދަ ވިއްލައިގެން ކާންވީ މޭބިސް ކަދުރު | Fuvahmulahcity\nވަރުބަލިކަން އިޙްސާސް ވާނަމަ ރޯދަ ވިއްލައިގެން ކާންވީ މޭބިސް ކަދުރު\n1 އަހަރު ކުރިން May 25, 2018 Mohamed Ninaaz0ޚިޔާލު\nމޭބިސްކަދުރަކީ ދިވެހިންގެ ތެރޭގައި ލިބެން ފަސޭހަ މޭވާ އެއް ނަމަވެސް އެހާ ގިނަ ދިވެހިން ކާ އެއްޗެއް ނޫނެވެ. ދިވެހި ފަސްގަނޑުގައި މޭބިސް ކަދުރު މަދުން ހެއްދުނު ކަމުގައި ވީނަމަވެސް ބޭރު ޤައުމުތަކުން އެތެރެ ކުރާ ބޭބިސް ކަދުރުގެ ސަބަބުން މާރުކޭޓުނާއި ފިހާރަތަކުން މޭބިސް ކަދުރު ނުލިބޭ އިރެއް ނުދެއެވެ\nމޭބިސް ކަދުރަކީ ސިއްޙީ ގޮތުން ވަރަށް ފައިދާ ހުރި އެއްޗެކެވެ. މިގޮތުން މީހާ ވަރުބަލިކޮށްލުމުން ދުރުކޮށްދިނުމުގައި މޭބިސް ކަދުރު ވަރަށް ބޮޑު ރޯލެއް އަދާކުރެއެވެ. ރޯދަ ވިއްލާގެން ރޭގަނޑުގެ ކޮންމެވެސް ވަގުތެއްގައި މޭބިސްކަދުރު ކާންވީ މިހެންވެގެންނެވެ.\nމޭބިސްކަދުރަކީ ހަށިގަނޑުގައި ހިމެނޭ ދަގަނޑުގެ މިންވަރު އާކޮށްދީ، ވަރުބަލިކަން ފިލުވައިލާ، އެއްޗެކެވެ. އަދި ކަޅު މޭބިސްކަދުރުން ހަށިގަނޑުގައި ހިމެނޭ ދަގަނޑުގެ މިންވަރު ދަށްކުރުވައެވެ. މޭބިސްކަދުރު ކެޔުމާއި އޭގެ ޖޫސް ބުއިމަކީ ހަށިގަނޑުގައި ވަރުޖެހި، ބާރާއި ހަކަތަ ލިއްބައިދޭ ކަމެކެވެ. މީގެ އިތުރުން މޭބިސްކަދުރުގައި ހިމެނޭ އެންޓި އޮކްސިޑެންޓް ގެ ސަބަބުން ދިފާޢީ ބާރު ވަރުގަދަވާގޮތް ވެއެވެ.\nމީގެ އިތުރުންވެސް މޭބިސްކަދުރު ބޭނުން ކުރުމުގެ ސަބަބުން ސިއްޙީ އެތައް ފައިދާތަކެއް ލިބެއެވެ. މީގެ ތެރޭގައި ބޮލު ރިހުން ދުރުކޮށްދިނުން ހިމެނެއެވެ.\n← ފުވައްމުލަކު ޕޮލިސް ސްޓޭޝަނުން ތަޙްޤީޤު ކުރަމުންދާ ތިން މައްސަލައަކާ ގުޅިގެން ތިން މީހަކު ހޯދުމުގެ މަސައްކަތް ފުލުހުން ފަށައިފި!\nމީރާ ބުނަނީ އެންމެންވެސް މީހުންގެ ވާހަކަ ދައްކާނެ ކަމަށް →


Health ge2beyfulhaku vadai nugathumun committee fas koffi\nމަޖިލީހުގެ މާލިއްޔަތު ކޮމިޓީގެ މުގައްރިރު މުހައްމަދު ނާޝިޒު އެ ކޮމިޓީގެ ބައްދަލުވުމެއްގައި. -- ފޮޓޯ: މަޖިލީސް\nކޮވިޑް-19 އާ ގުޅިގެން ރާއްޖެއަށް ބޭނުންވާ ވެންޓިލޭޓަރުތަކެއް ހޯދުމުގައި ބޮޑެތި އޮޅުވާލުންތަކެއް ހުރި ކަމަށް އެކަމަށް ހެދި ހާއްސަ އޮޑިޓު ރިޕޯޓުން ފާހަގަވެފައިވާއިރު، އެކަމާ ގުޅިގެން ޖަވާބުދާރީވާން ހެލްތު މިނިސްޓްރީގެ އިސް ދެ ބޭފުޅަކު ރައްޔިތުންގެ މަޖިލީހުގެ މާލިއްޔަތު ކޮމިޓީއަށް ހާޒިރުވާން އަންގަން ނިންމައިފި އެވެ.\nމިއަދުގެ މާލިއްޔަތު ކޮމިޓީއަށް ހާޒިރުވާން ހެލްތު މިނިސްޓަރު އަބްދުﷲ އަމީން އާއެކު ޖުމްލަ 11 ބޭފުޅަކު ހާޒިރުވާން ހަމަޖެހިފައިވާ އޮތް ކަމަށް ކޮމިޓީގެ މުގައްރިރު ކިނބިދޫ ދާއިރާގެ މުހައްމަދު ނާޝިޒު ވިދާޅުވި އެވެ.\nނަމަވެސް، ތަހުގީގީ އިދާރާތަކުން މި މައްސަލަ ބަލަމުންދާތީ، ވަކީލުންގެ ލަފާގެ މަތިން، އެ ވެންޓިލޭޓަރުތައް ގެންނަން ހަވާލުކުރުމުގައި އިސްކޮށް ހަރަކާތްތެރިވި ބިޑް ކޮމިޓީގެ ޗެއާ އަދި ހެލްތުގެ ޑެޕިޔުޓީ މިނިސްޓަރު ނިޝާމާ މުހައްމަދުގެ އިތުރުން ފައިނޭންޝަލް އެގްޒެކެޓިވް އަދި ހެލްތު ޑިރެކްޓަރު އަހުމަދު އަސްލަމް ހާޒިރުވެވަޑައިގަންނަވަން އުޒުރުވެރިވާކަމަށް ވަނީ އަންގައިފަ އެވެ.\nއެ މައްސަލާގައި އަމީން އަމިއްލަފުޅަށް މަސައްކަތްތަކުން އެކަހެރިވެވަޑައިގެންފައިވާއިރު، ނިޝާމާއާއެކު އަސްލަމް ވަނީ ސަސްޕެންޑުކޮށްފަ އެވެ.\nއެކަމާ ގުޅިގެން އެ ކޮމިޓީގެ ގިނަ މެންބަރުން ވަނީ ހިތްހަމަނުޖެހުން ފާޅު ކުރައްވައިފަ އެވެ. އަދި މި މައްސަލާގައި މިނިސްޓަރާއެކު އެންމެ އިސްކޮށް ހަރަކާތްތެރިވި ދެ ބޭފުޅުން ނެތި ބައްދަލުވުން ކުރިއަށް ގެންގޮސްފިނަމަ، އިންސާފުވެރިނުވާނެ ކަމަށެވެ.\nއަދި އެކަމުގެ ސަބަބުން ކުރެވޭ ސުވާލުތަކަށް ދެވޭ ޖަވާބުތަކުން ބައްދަލުވުމުގައި ނެތް ބޭފުޅުންނަށް އެޑްވާންޓޭޖެއް ލިބިގެންދާނެކަމަށް ގިނަ މެންބަރުން ވަނީ ފާހަގަކުރައްވައިފަ އެވެ.\nއެގޮތުން، މި މައްސަލަ އަދި ކޯޓަށް ހުށަހަޅެފިއިވެސް ނުވާއިރު، ކޮމިޓީއަށް މައުލޫމާތު ދިނުމަށް ގާނޫނީ ހުރަހެއްނެތް ކަމަށް މެންބަރުން ވިދާޅުވި އެވެ.\nއެހެންކަމުން، މެންބަރުންގެ ހުށަހެޅުމާ އެއްގޮތަށް މާދަމާގެ މެންދުރު 2:00 އަށް ކޮމިޓީއަށް ހާޒިރުވުމަށް އޮންނަ އުސޫލުގެ ތެރެއިން އެ ދެ ބޭފުޅުންނަށް އަންގަވާނެކަމަށް މުގައްރަރު ވަނީ ވިދާޅުވެފަ އެވެ.\nނަމަވެސް، ދައުލަތުން ބޮޑު ހޭދައެއް ކުރާ ގޮތަށް ދުބާއީގެ ކުންފުންޏާ އެކު އެއްބަސްވުމެއް ހެދިއިރު އެންމެ ކުޑަމިނުން އެ ކުންފުންޏަކީ މާލީ ގޮތުންނާއި ފަންނީ ގާބިލްކަން ހުރި ކުންފުންޏެއްތޯ ވެސް ހެލްތު މިނިސްޓްރީން ބަލައިފައެއް ނުވެ އެވެ. އެ ކުންފުނިން ހުށަހެޅި މައުލޫމާތުތަކަކީ ސައްހަ މައުލޫމާތުތަކެއްތޯ ވެސް ހެލްތު މިނިސްޓްރީން ބަލައިފައެއް ނުވެ އެވެ.\nއެކަމާ ގުޅިގެން މިކަމުގައި އެންމެ ބޮޑު އިހުމާލެއްއޮތީ ބިޑް ކޮމިޓީގައި ކަމަށް އޮޑިޓާ ޖެނެރަލް ހަސަން ޒިޔަތު ވަނީ ވިދާޅުވެފަ އެވެ.


Ras Online - ދިވެހިރާއްޖޭގައި އާދަޔާ ޚިލާފު ނަފްސާނީ ބައްޔެއް!\nދިވެހިރާއްޖޭގައި އާދަޔާ ޚިލާފު ނަފްސާނީ ބައްޔެއް!\nޒިދާން މުޙައްމަދު 25 ޖެނުއަރީ 2021\nއެއް ގޮތަކަށް ވެސް ބުނަން މިއުޅެނީ ނަފްސާނީ ބައްޔަކީ ނުވާ ނޫނީ ނެތް ބައްޔެއްގެ ވާހަކައެއް ނޫނެވެ. ހަގީގަތުގައި ވެސް އެއީ ބައްޔެކެވެ. ނުރައްކާ ބައްޔެކެވެ. ކަމަކާއި ހިތާމަކޮށް ދެރަވުމާއި، ނަފްސާނީ ބަލި ހުރުމަކީ ތަފާތު ދެ ކަމެކެވެ. ނަފްސާނީ ބަލި ހުންނަ މީހުންނަށް ޖިސްމާނީ ގޮތުންނާއި ނަފްސާނީ ގޮތުންވެސް އެކިއެކި ގެއްލުންތަކާއި ކުރިމަތިވެއެވެ. މިބަލި ހުންނަ މީހުން ދުވަހުން ދުވަހަށް އިތުރު ވެފައިވާއިރު، ދުނިޔޭގެ ނިސްބަތަށް ބެލިކަމުގައިވީ ނަމަވެސް 350 މިލިއަނެއްހާ މީހުންނަށް މިބަލި ޖެހިފައިވާ ކަމަށް ވޯލްޑް ހެލްތު އޯގަނައިޒޭޝަން (ޑަބްލިއުއެޗްއޯ) އިން ވަނީ ބުނެފައެވެ.\nއިންސާނާގެ ސިކުނޑިއަކީ ނަފްސާނީ ބަލީގެ އަސަރު އެންމެ ބޮޑަށް ކުރާ ގުނަވަނެވެ. ދިރާސާތަކުން ދައްކާ ގޮތުގައި ނަފްސާނީ ބަލިތަކުގެ ސަބަބުން ސިކުނޑިއަށް ބަދަލުތަކެއް އާދެއެވެ، މިގޮތަށް އަންނަ ބަދަލުތަކުގެ ސަބަބުން އިންސާނާގެ ހަމަ ބުއްދިން ނެއްޓޭ ފަހަރު ވެސް އާދެއެވެ. ކުރެވޭ ނުކުރެވޭ ކަމެއް ނޭނގޭ ވަރުވެއެވެ. އިޚްތިޔާރުން ބޭރުން އެތައް ކަމެއް ކުރެވެއެވެ. މިއީ ހަގީގަތެވެ. ނަފްސާނީ ބަލި ނުރައްކާވަނީ މިހެންވެއެވެ.\nއެކަމަކު މިފަހަރު ދައްކަން މިއުޅެނީ އާދަޔާ ޚިލާފު ނަފްސާނީ ބައްޔެއްގެ ވާހަކައެވެ. މި ބަލި ޖެހުމުން އިންސާނާގެ ސިކުނޑި އާއި ހިތް ވެސް އެދެނީ އެއްކައުންވަންތަ އިލާޙާއި ހައްގު ދީނާއި، މާތް ނަބިއްޔާއަށް ފުރައްސާރަ ކުރާށެވެ. ނޫނީ މިސްކިތްތަކަށް ވަދެ އެ ތަންތަނުގެ ހުރުމަތް ކަނޑައި އެތަންތަނުގައި އަޅުކަން ކުރަންތިބޭ މީހުންނަށް ފުރައްސާރަކޮށް ފޮށި މާރާމާރީ ހިންގާށެވެ.\nއާނއެކެވެ. ފަހުގެ ތާރީޚުތަކުގައި ރާއްޖޭން މި ބަލި ޖެހިފައިވާ ގިނަ ބަޔަކު ފެނިފައި ވެއެވެ. ޖުޑިޝަލް ސާވިސް ކޮމިޝަން (ޖޭއެސްސީ)ގެ ކުރީގެ މެމްބަރު އައިޝަތު ވެލެޒިނީ އަކީ ފަހުގެ ތާރީޚެއްގައި އިސްލާމް ދީނަށް ރައްދުކޮށް އެންމެ ހުތުރު ވާހަކަ އެންމެ ގިނައިން ފާޅުގައި ދެއްކި އެކަކެވެ. ހަމައެކަނި ދީނަށް ފުރައްސާރަ ކުރީއެއް ނޫނެވެ. މާތް ﷲއަށް ގޮންޖަހައި ރަސޫލު ކަމަށް ވެސް ދައުވާކުރީއެވެ. އެވާހަކަތަކަށް ފަހު ދެ އަހަރު ކުރިން ނޮވެމްބަރ މަހެއްގެ 13 ވަނަ ދުވަހު އޭނާ ވަނީ ރާއްޖެ އައިސްފައެވެ. ވެލެޒިނީ ރާއްޖެ އައުމާ އެކު އޭނާ ހައްޔަރު ކުރިއެވެ. ނަމަވެސް ވެލެޒިނީ ދޫކޮށްލުމަށް އެދި މި ގައުމުގައި ތިބި މާތް ﷲގެ ދީނުގެ އަދުއްވުން ގޮވާލި ގޮވާލުންތަކުގެ އަޑުއަހާ ދިވެހި ފުލުހުން ވަނީ އޭނާ ދޫކޮށްލާފައެވެ.\nވެލެޒިނީ ދިވެހިންގެ ލެޔާ ކުޅެލުމަށް ފަހު ދެއްކި ބަހާނާއަކީ ނަފްސާނީ ބައްޔެވެ. އެކަމަކު އޭނާގެ އެ ބައްޔަށް ފަރުވާ ދޭން އެއްވެސް މީހަކު މަސައްކަތެއް ކުރިކަމެއް އަދިއަދަށް ދާންދެން ވެސް އެނގޭކަށް ނެތެވެ. ފުލުހުން ވެލެޒިނީ ހައްޔަރު ކުރުމަށް ފަހު އޭނާގެ އާއިލާއާ ހަވާލުކުރި ފަހުން ވެސް ފަރުވާއެއް ދިންކަން ފެންނާކަށް ނެތެވެ. ވެލެޒިނީ ހައްޔަރު ކުރުމަށް ފަހު ބަންދުގެ މުއްދަތު އިތުރު ނުކޮށް އޭނާ ދޫކޮށްލި ފަހުން އޭނާގެ މާބު ޚަބަރެއް ނުވެއެވެ. ދޭތެރެއަކުން ޓިކްޓޮކް ކުޅެލާތަން ފެންނަ ކަމަށް މީހުން ބުނެއެވެ.\nދެން އޮތީ މިދިޔަ އަހަރު ހިނގި ހާދިސާއެކެވެ. މަސްތުވެގެން މާލޭގެ މަގުމަތީގައި މާތް ﷲ އަށް ފުރައްސާރަކުރަމުން ދިޔަ އިންޑިޔާ މީހެއްގެ މައްސަލަ ނިމިގެން ދިޔަ ގޮތެވެ. ފުލުހުންގެ ހައްޔަރަށް ގެންދިޔަ އެ މީހާގެ މައްސަލަ ބެލުމެއް ނެތި ކޯޓުން ދޫކޮށްލީއެވެ. މިނިވަން ކޮށްލީއެވެ. އެ މީހާ ވެއްޓިފައި އޮތީ މާލޭގެ އަބަދަށް ފެހި މަގަށެވެ. އެ މީހާ ވެއްޓިފައި އޮތް އިރު އޭނާ ވަނީ އިސްލާމްދީނަށާއި މާތްﷲއަށް ފުރައްސާރަކޮށް ވެސް ވާހަކަތަކެއް ދައްކާފައެވެ. އެ ވަގުތު އެ ސަރަހައްދުގައި ގިނަ ބަޔަކު ތިއްބެވެ. ފަހަރުގައި އޭނާ ދޫކޮށްލީ މަސްތުވެ ނަފްސާނީ ވެފައި ހުރީމާ ކަމަށް ވެދާނެއެވެ. އެ ބަލީގައި ކިތަންމެ ބޮޑު ކުށެއް ކުރިޔަސް އަދަބު ދިނުމަކީ އޮންނަ ކަމެއް ނޫންތާއެވެ. އެ މައްސަލަ ވެސް އޮބިގެން ދިޔައީއެވެ. ވީކަމެއް ހަރާމެވެ،\nދެން މި އަހަރުގެ ވާހަކަތަކެވެ. އަނެއްކާ ވެސް ނަފްސާނީ ވެގެން އުޅުނު އިންޑިޔާ މީހެކެވެ. ހުޅުމާލެ މިސްކިތެއްގެ ތެރޭގައި ދޮށީ އުމުރުގެ މީހަކަށް، އިންޑިޔާ މީހަކު ހަމަލާ ދީފައި ވަނީ 15 ޖެނުއަރީ 2021 ގައެވެ. ހުޅުމާލޭ އަޒީޒާ މޫސާ މިސްކިތަށް އަސުރު ނަމާދަށް އަރައި އިން ދުވަސްވީ މީހަކާ މިދެންނެވި މީހާ އަޅައިގަތީއެވެ.\nއޭނާ ބުނީ އެއީ ކުރިން ދަންނަ މީހެއް ނޫން ކަމަށެވެ. އަސްރު ނަމާދުގެ ފަހު ރަކުއަތް ނިމެން ކުޑަތަން ވެފައި ވަނިކޮށް، މިސްކިތުގެ ތެރޭގައި ހިނގި އެ ކަންތައްގަނޑާއެކު، ސަލާމް ދިނުމަށްފަހު، މިސްކިތުގައި ތިބި އެންމެން “ކެކިއަރައިގަތީ” މި ބޭބެގެ ދިފާއުގައެވެ. ބޭބެގެ ގަމީހުގެ ގިރުވާނުގައި ހިފައި ދެމުންދިޔަ އަނިޔާތަކުން ބޭބެ ސަލާމަތް ކުރުމަށެވެ. މިސްކިތުގައި ނަމާދަށް ހުރި މީހާއަށް މިދެންނެވި އިންޑިއާ މީހާ ހަމަލާދިނުމުން އެ މީހާ ވަގުތުން މިސްކިތުން ނެރުނު ކަމަށްވެ އެވެ. އަދި އެއީ ރާއްޖޭގައި މަސައްކަތްކުރާ އިންޑިއާ މީހެއް ކަމަށް ވެސް އެތަނުގައި ތިބި މީހުން ބުންޏެވެ. މިސްކިތުގައި ނަމާދަށް ހުރި މީހާއަށް ހަމަލާދިނީ ކޮން ސަބަބާހެދި ކަމެއް ސާފުވާ ގޮތެއްނުވި އެވެ. ސާފުވާ ކަމަކީ ދެވުނު އަދަބެއް ނެތްކަމެވެ.\nމި ފަހުން ވެސް ވަނީ މިސްކިތެއްގެ ތެރޭގައި މިފަދަ އިތުރު ހާދިސާއެއް ހިނގާފައެވެ. ދިވެހިރާއްޖޭގައި ހުރި އެންމެ ބޮޑު މިސްކިތް ކަމަށްވާ އިސްލާމީ މަރުކަޒަށް ވަދެގަތީ ބަރަހަނާ ހާލުގައި ހުރި ބިދޭސީއެކެވެ. އެއީ ވެސް ނަފްސާނީ ބަލީގެ މީހެކެވެ. ބަރަހަނާ ހާލުގައި ހުރެ އިސްލާމީ މަރުކަޒަށް ވަން ބިދޭސީ މީހާއަކީ ނަފްސާނީ މައްސަލަތަކެއް ހުންނަ މީހެއް ކަމަށް ފުލުހުން ވެސް ބުނެއެވެ. ބަރަހަނާ ހާލުގައި ހުރެ އިސްލާމީ މަރުކަޒަށް ބިދޭސީއަކު ވަދެގެން އެމީހާ ހައްޔަރުކުރީ މިދިޔަ ބުރާސްފަތި ދުވަހުގެ ރޭގެ އިޝާ ނަމާދަށް ފަހުއެވެ.\nފުލުހުން ބުނީ އެ މައްސަލާގައި ފުލުހުންގެ ބެލުމުގެ ދަށަށް ގެނައި މީހާ މިހާރު ދޫކޮށްލާފައިވާ ކަމަށެވެ. އަދި އަދަބު ދިނުމެއް ނެތި، އޭނާގެ ސްޕޮންސަރާ ގުޅިގެން އޭނާ ބަންގްލަދޭޝް އަށް ފޮނުވާލުމުގެ މަސައްކަތް ކުރަމުން އަންނަ ކަމަށް ވެސް ފުލުހުން ބުންޏެވެ.\nމިނޫނަސް ދިވެހި ގައުމަށް ނިސްބަތްވާ މި ޒަމާނުގެ މަދު މީސްކޮޅެއް ފާޅުގައި މީސް މީޑިއާގައި ވެސް މިކަން އެބަކުރެއެވެ. ދޭތެރެއަކުން ހައްޔަރު ވެސް ކުރެއެވެ. ދެން އެހެން އުޅެނިކޮށް މިކަމަށް ތަރުހީބުދޭ ތަންކޮޅެއް ފުންނާބު އުސް ބަޔަކު އެމީހުންނާ ބޭރުގެ ޖަމާއަތަކާ ގުޅުވައިދެނީއެވެ. ދެން ފެންނަނީ އެމީހުން ބޭރުގެ ކޮންމެވެސް މިނިވަން ޖައްވަކަށް އުދުހިދާ މަންޒަރެވެ. ދެން އެއޮތީ އަދި މާބޮޑަށް ނަފުސާނީ ވެފައެވެ. މި ގައުމުގައި ބޮޑެތި ލާދީނީ ރިޕޯޓުތައް ނެރެފައިވެސް އެއްވެސް ހުރަހެއް ނެތި އެގޮތަށް ދެވެއެވެ. އެމީހުންނަށް ވެސް ޖެހެނީ ހަމަ އެބައްޔެވެ.\nމި ހުރިހާ ހާދިސާއަކަށް ބަލާލައިފި ނަމަ އަޅުގަނޑަށް ފެންނަނީ މި ބަލީގެ ނުރައްކަލެވެ. ހާއްސަކޮށް މި ބަލި ޖެހުމުން ފެންނަ އަލާމާތްތަކުގެ ނުރައްކާ ބޮޑުވެފައި ބިރުވެރިއެވެ. މިސްކިތްތަކުގެ ހުރުމަތް ކެނޑުމާއި މާތް ﷲ އާއި އެކަލާނގެ ރަސޫލާއަށް ފުރައްސާރަކުރުން ފާހަގަކުރެވެނީ ބަލީގެ އަލާމާތްތަކުގެ ގޮތުގައެވެ. އެހެންކަމުން މި ބަލި އިތުރަށް ފެތުރުނަ ނުދިނުމަށް ކަމާ ބެހޭ އިދާރާތަކުން ވަރަށް ބޮޑަށް މަސައްކަތް ކުރަންޖެހެއެވެ. އަދި މި ބައްޔަކީ ސީރިއަސް ބައްޔެގެ ގޮތުގައި ބަލައި މިކަން ކޮންޓްރޯލްކުރުމަށް އެޅިދާނެ ފިޔަވަޅުތަކާ މެދު ފުންކޮށް ވިސްނާން ޖެހެއެވެ.\nއެއީ ﷲގެ ކޯފާ\nތިބުނާ ނަފުސާނީމީހުންގިނައީ މިދައުލަަތުގައި ދޯ\nކުދިނޭ ރަށުކުދިނޭ މޮޅުކުދިނޭ ތިޔަހެންނުތިބޭ މިގައުމު ސަލާމަތް ކުރަން ކުރެވެންހުރި ހުރިހާމަސައްކަތްކުރުމަށް ނަސޭހަތްތެރިވަން މިރާއްޖޭގައި މިއޮތް އިސްލާމްދީނާއި ، ކީރިތި ގުރުއާން އާއި ، ރަސޫލާގެ ސުންނަތް ބަހައްޓާ ދެމެހެއްޓުމަކީ މުސްލިމުންގެ މައްޗަށް ވާޖިކުރައްވާ ފައި ވާކަމެކެވެ\nވެރިކަމާ ބަލާވެރިކަމާ މިއީ ތަފާތު ދެބާވަތެއްގެ ވެރިކަމެއް ނޫންބާއޭ ހިތަށް އަރާ. ބަލާަ މުސީބާތް މެދުވެރި ކުރައްވާ ސަބަބު ތަކުގެ ތެރޭގަ ﷲ އަށް އުރެދުނވެސް ހިމެނޭ\nފައްކާ ލިޔުމެއް%100ތެދު ފުޅެއް..\nއެންމެފަހުން ނަފްސާނީވި ކަލޭގެ ބަރަހަނާވެގެން ހުރެ ކީއްވެބާ ޖުމްހޫރީ މައިދާނަށް ނުނިކުތީ؟ މިސްކިތަށް ވަނީ އޭނަ ނަފްސާނީވެފަ ހުރިލެއްބޮޑުވީމަތަ؟މި ޤައުމުގެ ވެރިން އެބަޖެހޭ ތަންކޮޅެއް ޒިއްމާދާރުވާން،ﷲ ގެ ކޯފާ އަށް ބިރުވެތި ނުވާބަޔެއްގެ ތެރޭގައި މިފަދަ ޢަމަލު ކުރާމީހުން އިތުވެގެންދާނެކަމީ ޝައްކެތްވެސް އޮތް ކަމެއްނޫން.


Noorul-islam.NET :: އިސްލާމް ދީނަކީ ދިރިއުޅުމުގެ އެންމެ ފުރިހަމަ މަންހެޖެވެ.\nއިސްލާމް ދީނަކީ ދިރިއުޅުމުގެ އެންމެ ފުރިހަމަ މަންހެޖެވެ.\nގިނަބަޔަކަށް ވިސްނިފައި އޮތްނަނީ، އިސްލާމް ދިނަކީ ހަމައެކަނި ޢިބާދާތުގެ ކަންތައްތަކާއި ޢާއިލީ ކަންކަމުގައި ޢަމަލު ކުރުމަށް އައިސްފައިވާ ގޮތްކަމަށެވެ. ވެރިކަން ހިންގުމުގައިޔާއި ދިރިއުޅުމުގެ މައިދާނުގައި ޢަމަލުކުރުމަށް އިސްލާމް ދީނުގައި ވަކި ގޮތްތަކެއް ކަނޑައެޅިފައިވާ ކަމެއް، މުސްލިމުންގެ ތެރެއިން ވަރަށްގިނަ ބަޔަކު ނުދަނެއެވެ. އަދި އެނގުނު ކަމުގައިވީނަމަވެސް، މުސްލިމުން އެގޮތްތަކަށް ތަބާވާންޖެހޭނޭ ކަމެއްވެސް ގިނަބަޔަކަށް ޤަބޫލެއް ނުކުރެވެއެވެ. <?xml:namespace prefix = "o" ns = "urn:schemas-microsoft-com:office:office" />\nޝައްކެއްނެތް ގޮތުގައި، الله سبحانه وتعالى މިދުނިޔެއަށް އިންސާނުން ފޮނުއްވިއިރު އެބައިމީހުން އުޅެންވީގޮތް އެކުލެވޭ ދިރިއުޅުމުގެ ފުރިހަމަ މަންހަޖެއް އެބައިމީހުންނާއެކު ބާވާލައްވާފައިވެއެވެ. އިސްލާމީ ޝަރީޢަތަކީ އެއީއެވެ. މިކަމަށް އިޝާރަތްކުރައްވައި ﷲ ވަޙީކުރައްވާފައިވެއެވެ. قَالَ اهْبِطَا مِنْهَا جَمِيعًا بَعْضُكُمْ لِبَعْضٍ عَدُوٌّ فَإِمَّا يَأْتِيَنَّكُمْ مِنِّي هُدًى فَمَنِ اتَّبَعَ هُدَايَ فَلا يَضِلُّ وَلا يَشْقَى [طه 123] މާނައީ:"އެކަލާނގެ ވަޙީކުރެއްވިއެވެ. ތިޔަ ދެކަނބަލުން އެކުގައި ސުވަރުގެއިން ބިމަށް ފައިބައިވަޑައިގަންނަވާށެވެ! ތިޔަދެކަނބަލުން އަންނާނޭ ދަރިފަސްކޮޅުމީހުން އެއްބަޔަކު އަނެއް ބަޔަކަށް ޢަދާވާތްތެރިން ކަމުގައި ވެގެންދާނެއެވެ. އަދި ތިޔަބައިމީހުން އުޅެންވީގޮތް އަންގައިދޭ ތެދުމަގު ތިޔަބައިމީހުންނަށް ތިމަންރަސްކަލާނގެ ދައްކަވާހުށީމެވެ. އެމަގަށް ތަބާވެއްޖެ މީހަކު މަގުފުރެދިގެން ނުދާނެތެވެ. އަދި އަބާއްޖަވެރިއެއްވެސް ނުމެވާނޭމެއެވެ."\nއިސްލާމީ ނަޒަރުން ބަލާއިރު ދިރިއުޅުމުގެ މައިދާނުގައި ކުރެވޭ މުޢާމަލާތްތަކާއި ވެރިކަން ކުރުމާއި މިކަންކަމަކީވެސް އިސްލާމީ ޝަރީޢަތުގައި އެކުލެވިގެންގެންވާ މައިގަނޑު ބައެކެވެ. މިދީނުގައި މީސްތަކުން އުޅުމަށް މާތް ﷲ ދައްކަވާފައި މަގާއި، ވެރިންނާއި ރައްޔިތުންކުރެ ކޮންމެފަރާތެއްގެވެސް ޙައްޤުތަކާއި ވާޖިބުތަކާއި މަސްއޫލިއްޔަތުތައް ވަރަށް ފުރިހަމައަށް ކަނޑައަޅުއްވާފައިއެވެ. ކީރިތި ޤުރުއާނުގައި ވެރިކަން ހިންގުމުގެ ނިޒާމާބެހޭ އެތަކެއް އާޔަތެއް އައިސްފައި ވެއެވެ. ހަމަ އެފަދައިން ޖިނާއީ މައްސަލަތަކާއި މަދަނީ މައްސަތަކާއި ޢާއިލީ މައްސަލަތަކާއި ވިޔަފާރިއާއި ލޭންދޭނާއި އިޤްތިސާދީކަންކަމާއި އެގްރިމެންޓްތަކާއި އެއްބަސްވުންތަކާއި ހަނގުރާމައާއި ޞުލްޙައާއި އިސްލާމީ ދައުލަތާއި އެހެނިހެން ޤައުމުތަކާ މެދުގައި އޮންނަންވާ ގުޅުމާބެހޭ ވާހަކަތަކާއި މުސްލިމުންނާއި ޣައިރު މުސްލިމުންނާ ދެމެދު އޮންނަ ގުޅުމުގެ ވާހަކައާއި މިހުރިހާ ކަމެއްގައި މުސްލިމުން ޢަމަލުކުރަންވީގޮތް ކީރިތި ޤުރުއާނުގައި އައިސްފައިވެއެވެ.\nމިއަކީ ފުލޯކުވާހަކަތަކެއްނޫނެވެ! އަދި ޚިޔާލީ ވާހަކަތަކެއްވެސް ނޫނެވެ! ކީރިތި ޤުރުއާން ބާވާލެއްވި ގޮތަށް އަޅުގަނޑުމެންގެ އަތްމަތީގައި މިވަނީއެވެ. މާތް ރަސޫލާ ޞައްލަ ﷲ ޢަލައިހި ވަސައްލަމްގެ ސުއްނަތްވެސް މިވަނީއެވެ. މިދެ މަސްދަރަށް ރުޖޫޢަވާއިރު އަޅުގަނޑުމެންނަށް މިވަހަކަތައް ވަރަށް ޞަރީޙަބަހުން އައިސްފައިވަނިކޮށް ފެންނަން އެބައޮތެވެ.\nޤުރުއާނުގައި ވެރިންނާއި ރައްޔިތުންގެ ޙައްޤުތަކާއި ވާޖިބުތަކާއި މަސްއޫލިއްޔަތު އަންގައިދޭ އެތަކެއް އާޔަތެއް އައިސްފައިވެއެވެ. އަދި މަޝްވަރާގެ އުޞޫލުތަކާ އެއްގޮތަށް ވެރިކަން ހިންގާނޭ ގޮތާއި، ވެރިންނާއި ރައްޔިތުންނާ ދެމެދު ދެބަސްވެއްޖެނަމަ ޢަމަލު ކުރަންވީ ގޮތާއި، ސިލްމާއި ސަލާމާއި ހަނގުރާމައާއި ޞުލްޙައާއި މުސްލިމުންނާއި ޣައިރު މުސްލިމުންނާ އޮންނަ ގުޅުމާއި މިފަދަ އެތައް ޙުކުމެއް ޤުރުއާނުގައި އައިސްފައިވެއެވެ. މިއީ، އެއްވެސް ޙާލެއްގައި ބޭނުމެއްނެތި ބާވާލައްވާފައިވާ ޙުކުމްތަކެއްނޫނެވެ.


އޭއާރް ރަޙްމާންއަށް ނޯޓިސް ފޮނުވައިފި – DhiDaily\nއޭއާރް ރަޙްމާންއަށް ނޯޓިސް ފޮނުވައިފި\nމައްޝޫރު ލަވަ ކިޔުންތެރިޔާ އޭއާރް ރަޙްމާން ޓެކްސްގެ ގޮތުގައި ދައްކަން ޖެހޭ ގިނަ ފައިސާ ނުދައްކާ ހުރުމުގެ ސަބަބުން އިންޑިއާގެ މެޑްރާސް ހައިކޯޓުން އޭނާއަށް ޗިޓު ފޮނުވައިފިއެވެ.\nރަހްމާނަށް ނޯޓިސް ފޮނުވީ 2011 ވަނ އަހަރާއި 2012 ވަނަ އަހަރު އެނާ އަށް ލިބުނު އާމްދަނީން ޓެކްސް އަށް ދައްކަން ޖެހޭ ފައިސާ ދައްކާފައި ނުވާ ކަމަށެވެ. އެހެންވެ އެކަމުގެ ނޯޓިސް ފޮނުވީ މުއްދަތު ހަމަވެގެން ދިޔަތާ އެތައް ދުވަހެއް ވެސް ވީ އިރު ވެސް ޓެކްސް ދައްކާފައި ނުވާތީ ކަމަށްވެސް އިންކަސް ޓެކްސް ޑިޕާޓްމަންޓްގެ ސީނިއާ ކައުންސެލް ޓީއާރް ސެންތިލް ކުމާރާ ވަނީ ބުނެފައެވެ.\n2011 ވަނަ އަހަރާއި 2012 ވަނަ އަހަރު އޭއާރް ރަޙްމާން އަށް 3.47 ކްރޯޑް ރުޕީސް (472,259.82 ޑޮލަރު) ލިބިފައިވެ އެވެ. ނަމަވެސް އެ ފައިސާ އިން އާމްދަނީގެ ޓެކްހަށް ދައްކަން ޖެހޭ ފައިސާ ނުދައްކައި، ފައިސާ އެއްކޮށް ޓްރާންސްފާކޮށްފައި ވަނީ ރަހްމާން ޚައިރާތަށް ހޭދަކުރާ ”އޭއާރް ރަހްމާން ފައުންޑޭޝަން“ އަށެވެ.\nސެންތިލް ވިދާޅު ގޮތުގައި އިންކަމް ޓެކްސްގެ ގާނޫނުގައި ބުނާ ގޮތުން ޓެކްސް ނުދައްކައި ފައިސާ އެއްކޮށް އެގޮތަށް ޓްރާންސްފާއެއް ނުކުރެވޭނެ އެވެ. އެހެންވެ ޓެކްހަށް ދައްކަން ޖެހޭ ފައިސާގެ މުއާމަލާތުގެ ކަންކަން ވީހާ ވެސް އަވަހަކަށް ނިންނަން ރަހްމާނަށް ފޮނުވި ނޯޓިހުގައި އެދިފައިވެ އެވެ. އަދި ނޯޓިހާ އެއްގޮތަށް އަމަލުނުކުރާ ނަމަ ދެން އަޅަން ޖެހޭ ފިޔަވަޅުތައް ޓެކްސް ޑިޕާޓްމަންޓުން އަޅާނެ ކަމަށް ސެންތިލް ވިދާޅުވި އެވެ.\nނަމަވެސް ނުދައްކާ ކަމަށް ބުނާ ޓެކްސް ދައްކަން ރަހްމާނަށް ދިނީ ކިހާ މުއްދަތެއް ކަމެއް ނޭނގެ އެވެ.


އިއުލާން :MDP/2022/040 މ. ދިއްގަރު ކައުންސިލް މެންބަރު އަދި ތ. ގާދިއްފުށި ކައުންސިލްގެ އަންހެން މެންބަރު އިންތިޚާބު ކުރުމަށް ބާއްވާ ބައި- އިލެކްޝަންގެ ޕްރައިމަރީގައި ވޯޓުލެވޭ މީހުންގެ ލިސްޓު އާއްމުކުރުން – Maldivian Democratic Party\nމ. ދިއްގަރު ކައުންސިލް މެންބަރު އަދި ތ. ގާދިއްފުށި ކައުންސިލްގެ އަންހެން މެންބަރު އިންތިޚާބު ކުރުމަށް ބާއްވާ ބައި- އިލެކްޝަންގެ ޕްރައިމަރީގައި ވޯޓުލެވޭ މީހުންގެ ލިސްޓު ތިރީގައިވާ ލިންކުން ފެނިވަޑައިގަންނަވާނެއެވެ.\nވޯޓުލެވޭ މީހުންގެ ލިސްޓު\nމެމްބަރެއްތޯ ޗެކް ކުރެއްވުމަށް\nމިލިސްޓަށް ޝަކުވާ ހުށަހެޅުއްވުމަށް މިއަދުން (23 ޖޫން 2022) ފެށިގެން ހޮނިހިރު (25 ޖޫން 2022) ދުވަހުގެ މެންދުރު 12:00 އާއި ހަމައަށް ފުރުޞަތު ހުޅުވާލައިފީމެވެ.\nމިލިސްޓަށް ޝަކުވާ ހުށަހެޅުއްވުމަށްޓަކައި ސިޓީ އަކާއިއެކު އައިޑީ ކާޑުގެ ސާފު ކޮޕީއެއް 25 ޖޫން 2022 ވާ ހޮނިހިރު ދުވަހުގެ މެންދުރު 12:00 ގެ ކުރިން elections@mdp.org.mv އަށް އީމެއިލް ކުރެއްވުން އެދެމެވެ.


galehiri: ޖަލަށް މިވަންނަނީ ވާޖިބުތައް އަދާކުރުމަށްޓަކައި\nޖަލަށް މިވަންނަނީ ވާޖިބުތައް އަދާކުރުމަށްޓަކައި\nމިއީ، ތުރުކީވިލާތުގެ ރައީސް، ރަޖަބު ޠައްޔިބު އުރުދުޣާން (Rajab Tayeb Erdogan) ގެ ވާހަކައެކެވެ. ނުވަތަ އޭނާއާއި، އޭނާއަށް ތާއީދުކުރި ތުރުކީވިލާތުގެ މުސްލިމު ރައްޔިތުންގެ ވާހަކައެކެވެ. ތުރުކީވިލާތުގެ ރައީސްކަމަށް ވަޑައިގެންނެވުމުގެ ކުރިން، އެއްދުވަހަކު ރަޖަބު ޠައްޔިބު، ރައްޔިތުންނާ މުޚާޠަބުކުރައްވައި ކުރެއްވި އަސަރުގަދަ ތަޤުރީރެއްގައި ޅެންބައިތުތަކެއް ވިދާޅުވި އެވެ. އެ ޅެންބައިތުތަކުގެ މާނައިގައި ވެ އެވެ.\n"އަހުރެމެން ލަޝްކަރު ތައްޔާރުކުރާނީ މިސްކިތުގަ އެވެ.\nޤުއްބުތަކަކީ، އަހުރެމެންގެ ދަގަނޑުދަހަނާގެ ތޮފިތަކެވެ.\nމުންނާރުތަކަކީ، އަހުރެމެންގެ ލޮންސިތަކެވެ.\nނަމާދުކުރާ މީހުންނަކީ، އަހުރެމެންގެ ސިފައިންނެވެ.\nއަހުރެމެންގެ ލަޝްކަރަކީ، މާތް މުޤައްދަސް ލަޝްކަރެކެވެ.\nމިލަޝްކަރު އަހުރެމެންގެ މާތްވެގެންވާ ދީން ޙިމާޔަތްކުރާނެ އެވެ!"\nރަޖަބު ޠައްޔިބު، މި ޅެންބައިތުތައް ވިދާޅުވުމުން، އޭނާގެ އަގުވައްޓައިލުމަށްޓަކައި އޭނާގެ ދުޝްމަނުން މަސައްކަތްކުރި އެވެ. އޭނާއަކީ، ޤައުމުގައި ދީނީ ބައިބައިވުން އުފައްދަން މަސައްކަތްކުރާ މީހެއްކަމަށް ބުނެ، އޭނާގެ މައްޗަށް މައްސަލަ ކޯޓަށް ހުށަހަޅައި، ދަޢުވާކުރި އެވެ. އެ މައްސަލަ ބެލުމަށްފަހު ކޯޓުން އޭނާގެ މައްޗަށް ޙުކުމްކުރީ ހަތަރު މަސްދުވަހަށް ޖަލަށްލުމަށެވެ.\nމި ވާހަކައިގެ އަގުހުރި ޖަވާހިރު ޙާޞިލުވަނީ، ރަޖަބު ޠައްޔިބު، ޖަލަށް ގެންދެވުނު މަގުމަތީގަ އެވެ. އޭނާގެ ފަހަތުން 500 އަށްވުރެ ގިނަ ކާރުގައި އޭނާއަށް ތާއީދުކުރާ މީހުން ދިޔަ އެވެ. ޖަލުގެ ދޮރުން އެތެރެއަށް ވަނުމުގެ ކުރިން، އޭނާ ތާރީޚީ ތަޤުރީރެއް ކުރެއްވި އެވެ. އެ ތަޤުރީރުގައި ވިދާޅުވި އެވެ.\n"ޖަލުގައި އަޅުގަނޑު މި މުއްދަތު ހޭދަކުރާނީ، ރަނގަޅު މަޝްރޫޢުތަކެއް ދިރާސާކުރުމުގަ އެވެ. އެއީ، ތިންވަނަ ސާސްކަފުގެ ތެރެއަށް ތުރުކީވިލާތް އުދުއްސައިލާނެ މަޝްރޫޢުތަކެއް ކަމުގައި ވާނެ އެވެ. މާތް ﷲ ގެ ވާގިފުޅާއެކު، ތިންވަނަ ސާސްކަފުގެ އަހަރުތަކަކީ، ތުރުކީވިލާތަށް ފާގަތި، ތަނަވަސް އަހަރުތަކެއް ކަމުގައި ވެގެންދާނެ އެވެ. ޖަލުގެ ތޭރިތަކުގެ ފަހަތުގައި ހުރެ، އަޅުގަނޑު ނުހަނު އިޚުލާޞްތެރިކަމާއެކު މަސައްކަތްކުރާނަމެވެ. ތިޔަބޭފުޅުން ޖަލުގެ ތޭރިތަކުން ބޭރުގައި ތިއްބަވައިގެން ކުރެވުނުހައި މަސައްކަތެއް ކުރައްވާށެވެ!"\n"އާކިޓެކްޓުންނޭވެ! ފަރުމާކުރުމުގައި އީޖާދީ އާކިޓެކްޓުންތަކެއް ކަމުގައިވާށެވެ!\nޑަކުޓަރުންނޭވެ! ފަރުވާކުރުމުގައި އޯގާވެރި ޑަކުޓަރުންތަކެއް ކަމުގައިވާށެވެ!\nލޯޔަރުންނޭވެ! ވަކާލާތުކުރުމުގައި ޢަދުލުވެރި ލޯޔަރުންތަކެއް ކަމުގައިވާށެވެ!"\n"އަޅުގަނޑު ޖަލަށް މިވަންނަނީ، އަޅުގަނޑުގެ ވާޖިބުތައް ފުރިހަމައަށް އަދާކުރުމަށްޓަކަ އެވެ! ތިޔަބޭފުޅުން އެނބުރި ތިޔަބޭފުޅުންގެ މަސައްކަތަށް ވަޑައިގަންނަވަންވީ، ތިޔަބޭފުޅުންގެ ވާޖިބުތައް ފުރިހަމައަށް އަދާކުރެއްވުމަށްޓަކަ އެވެ!"\nއުންމީދާއި އިންތިޒާރުން ޙާޞިލުކުރެވޭނެ ކާމިޔާބެއް ނެތެވެ. ހުވަފެނަކުން އުފެއްދޭނެ ބަޠަލެއް ވެސް ނެތެވެ. ކިއެއްހެއްޔެވެ. ކާމިޔާބު ޙާޞިލުކޮށް، ބަޠަލެއްކަމުގައި ވާން ބޭނުންނަމަ، ކަންތައްތައް ރަނގަޅަށް ރާވައި ޕްލޭންކުރާށެވެ! އަދި ހަނދާންކުރާށެވެ! "އެއްވެސް ކަމެއް އުނދަގޫ ކަމެއް ކަމުގައި ވާތީ، ކުރަން ނުފަށައި ނުހުންނާށެވެ! ކަމެއް އަވަހަށް ނިމޭނީ، އަވަހަށް އެކަމެއް ކުރަން ފެށީމަ އެވެ!"


- ސަރވިސް އެލަވަންސް: މަހަކު -/3000 ރުފިޔާ.\n- ލިވިންގ އެލަވަންސް: މަހަކު -/2700 ރުފިޔާ.\n- ޖުޑީޝަލް އެލަވަންސް: ޖުޑީޝަލް އެލަވަންސްގެ ގޮތުގައި އަސާސީ މުސާރައިގެ %55 (މަހަކު).\n- މަޤާމުގެ މަސައްކަތް ކުރުމުގެ ހުނަރު/ޤާބިލުކަން ސާބިތުކޮށް ދިނުމާއެކު، ޝަރީޢަތާ ޤާނޫނު ނުވަތަ ޝަރީޢާ ނުވަތަ ޤާނޫނުން ދިވެހިރާއްޖޭގެ ޤާއުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ޙާޞިލުކޮށްފައިވުން.\n- "ފެމިލީ ކޯޓުގެ ކޭސް މެނޭޖްމެންޓް ޕްރޮސީޖަރ"އާ އެއްގޮތަށް މަސައްކަތްކުރުން.\n- ކޯޓަށް ޙާޟިރުކުރެވޭ ފަރާތްތަކާއިމެދު، "ކޯޓަށް މީހުން ޙާޟިރުކުރުމުގައި ޢަމަލުކުރާނެގޮތުގެ ޤަވާޢިދު"އާ އެއްގޮތްވާ ގޮތުގެމަތިން ފިޔަވަޅު އަޅާތޯ ބަލައި އެކަން ކަށަވަރުކުރުން.\n- ޝަރީޢަތުން ނަގާ ބަޔާންތަކާއި ޝަރީޢަތަށް ހުށަހެޅޭ ބަޔާންތައް މަޙުޟަރުކުރެވިފައިވޭތޯ ބަލައި ކަށަވަރުކުރުން.\n- ޝަރީޢަތް ނިމުނު ގޮތުގެ ރިޕޯޓް ތައްޔާރުކުރުން.\n- މީގެ އިތުރުން ކޯޓުގެ މަސްއޫލިއްޔަތުތައް ތަންފީޒުކުރުމަށްޓަކައި ކޯޓުން ޙަވާލުކުރެވޭ އިތުރު މަސައްކަތްތައް.\nވަޒީފާއަށް އެންމެ ޤާބިލު ފަރާތެއް ހޮވުމަށް ބެލޭނޭ ކަންތައްތައް:\n- އެހެން މީހުނާއި ގުޅިގެން މަސައްކަތް ކުރުމުގެ ޤާބިލުކަން ހުރި މިންވަރު\n- ލީޑަރޝިޕް، ޓީމް ވޯކް، އަދި މައްސަލަ ހައްލު ކުރުމުގެ ޤާބިލުކަން ހުރި މިންވަރު.\n- ދިވެހި އަދި އިނގިރޭސި ބަހުން މުޢާމަލާތް ކުރުމުގެ ހުނަރު.\n- އެޓިޓިއުޑް އަދި އިންޓަރޕާސަނަލް ސްކިލްސް.\n- ޝަރުޢީ ރިޕޯޓް ލިޔުމުގެ ހުނަރު.\n- އިންފޮމޭޝަން ޓެކްނޮލޮޖީ އަށް އަހުލުވެރިވެފައިވާ މިންވަރު.\n- ވަޒީފާއަށް އެދޭ ފޯމް (މިކޯޓުގެ ރިސެޕްޝަނުން ލިބެން ހުންނާނެއެވެ. އަދި މިކޯޓުގެ ވެބްސައިޓްwww.familycourt.gov.mv (http://www.familycourt.gov.mv) އިން މި ފޯމް ޑައުންލޯޑްވެސް ކުރެވޭނެއެވެ.)\n- މޯލްޑިވްސް ކޮލިފިކޭޝަން އޮތޯރިޓީން ފެންވަރު ބަލާފައިވާ ތަޢުލީމީ ސެޓްފިކެޓްތަކާއި، ޓްރާސްކްރިޕްޓްގެ ކޮޕީ.\n- އަދާކޮށްފައިވާ ވަޒީފާތަކާއި، އަދާކުރަމުންދާ ވަޒީފާތަކާއި، އެ މަޤާމުތަކުގެ ކްލެސިފިކޭޝަނާއި، ރޭންކާއި، މަޤާމުގައި ވީ މުއްދަތާއި، މަސްޢޫލިއްޔަތު އެނގޭނެ ލިޔުންތަކުގެ ކޮޕީ.\n- ފޯމާއެކު ހުށަހަޅަން ޖެހޭނެކަމަށް އިޢުލާންގައި ބަޔާންކޮށްފައިވާ ހުރިހާ ލިޔެކިޔުންތައް ހުށަހަޅާފައިނުވާނަމަ، އެފޯމެއް ބާޠިލް ކުރެވޭނެއެވެ. އަދި އިޢުލާނުގެ ސުންގަޑީގެ ފަހުން ހުށަހަޅާ އެއްވެސް ލިޔުމެއް ބަލައިނުގަނެވޭނެއެވެ.\n- ނޯޓް: ވަޒީފާއަށްއެދި ހުށަހަޅާ ފަރާތްތަކުގެ ތެރެއިން ވަޒީފާއަށް އެދި ހުށަހަޅާ ފޯމުގައި ބަޔާންކޮށްފައިވާ ލިޔުންތައް އޭގެ އަސްލާ އެއްގޮތްކަން ކަށަވަރުކުރާނީ، އިންޓަރވިއުއަށް ހޮވޭ ފަރާތްތަކުގެ އެކަންޏެވެ. މިގޮތުން އިންޓަރވިއުއަށް ހޮވޭ ފަރާތްތައް އިންޓަރވިއުއަށް ޙާޟިރުވާއިރު، ހުށަހަޅާފައިވާ ލިޔުންތަކުގެ އަސްލު ލިޔުން ގެންނަންވާނެއެވެ.\n- އެޓެސްޓް ކޮށްފައިނުވާ ލިޔެކިޔުންތައް ވެސް އެޕްލިކޭޝަން އާއެކު ބަލައިގަންނާނެއެވެ. އެޓެސްޓް ކޮށްފައިވާ ލިޔުމެއްގެ ކޮޕީ ހުށަހަޅާނަމަ ހުށަހަޅަންވާނީ ރަނގަޅަށް އެޓެސްޓް ކޮށްފައިވާ ލިޔުމެއްގެ ކޮޕީއެވެ.\n24 ފެބުރުވަރީ 2019 ވާ އާދިއްތަ ދުވަހުގެ 13:00 ގެ ކުރިން\n- މިމަޤާމަށް ޝަރުޠުހަމަވާ ފަރާތްތަކުގެ ތެރެއިން، މަޤާމަށް އެންމެ އެކަށީގެންވާ ފަރާތެއް ހޮވާނީ މަޤާމުގެ ވާޖިބުތައް އަދާކުރެވޭނެކަމަށް އިންޓަރވިއުގައި ސާބިތުކޮށްދޭ ފަރާތްތަކުގެ ތެރެއިންނެވެ.\n- މިމަޤާމަށްއެދި ހުށަހަޅާ ފޯމްތަކުގެ ތެރެއިން އިޢުލާނާއި އެއްގޮތަށް ޝަރުތުފުރިހަމަ ނުވާކަމަށް މިކޯޓުގެ އެޗް.އާރު ކޮމިޓީއަށް ފެންނަ ފޯމްތައް ބާޠިލު ކުރެވޭނެއެވެ.\n- ނޯޓް: މިވަޒީފާ އަށް އެދިފައިވާ ޝަރުތު ހަމަވާ ފަރާތްތަކުގެ އަދަދު 20 އަށްވުރެ ގިނަނަމަ، ތަޢުލީމާއި ތަޖުރިބާއަށް ބަލައި،އެޗް.އާރު ކޮމިޓީއިން ކަނޑައަޅާ އަދަދަކަށް އިންޓަރވިއު ކުރާނެ ފަރާތްތައް ޝޯޓް ލިސްޓް ކުރެވޭނެއެވެ.


Haddheh neiy internet aa eku beleniveringe bodu zinma! | Mihaaru\nކުޑަކުއްޖަކު އިންޓަނެޓް ބޭނުން ކުރަނީ: އިންޓަނެޓް މެދުވެރިކޮށް ކުދިން ބްލެކްމެއިލްކޮށް، ރޭޕްކުރުމުގެ މައްސަލަތައް ދަނީ އިތުރުވަމުން\nހައްދެއް ނެތް އިންޓަނެޓާ އެކު ބެލެނިވެރިންގެ ބޮޑު ޒިންމާ\n06 ޖުލައި 2020 - 08:07 22 comments\nކޮވިޑް-19ގެ ބަލިމަޑުކަމާ ހެދި މާލެ އާއި ރާއްޖޭގެ ރަށްތައް ބަންދުކޮށްފައި އޮތް ދުވަސްވަރު އެހެން ސީރިއަސް ގިނަ މައްސަލަތަކެއް ވެސް ފެންމަތިވި އެވެ. އިންޓަނެޓް މެދުވެރިކޮށް ކުޑަކުދިން ބްލެކްމެއިލް ކުރުމާއި ބަދުއަހުލާގީ އަމަލު ހިންގުމާއި ކުދިން ރޭޕް ކުރުން، އެ މުއްދަތުގެ ތެރޭގައި މީގެ ކުރިން ނުފެންނަ ވަރަށް އިތުރުވިި އެވެ. ގިނަ މައްސަލަތަކުގައި ތުހުމަތުކުރެވޭ މީހުން ހައްޔަރުކުރި ނަމަވެސް، އެކަމުގައި ޒިންމާވާން ޖެހޭ އަދި އެހެން ބަޔަކު ވެސް އެބަ ތިއްބެވެ: ބެލެނިވެރިންނެވެ.\nމާލޭގެ ގެސްޓްހައުސެއްގައި 11 އަހަރުގެ ކުއްޖަކު ރޭޕް ކުރުމާއި ރަށަކުން ކުއްޖަކު މާލެ ގެނެސް، ބްލެކްމެއިލްކޮށް، ގެސްޓްހައުސެއްގައި ރޭޕް ކުރި މައްސަލަ ފެންމަތިވުމާ އެކު ވެސް އެންމެ ގިނަ ބަޔަކު ކުރި ސުވާލަކީ އެ ކުދިންގެ ބެލެނިވެރިން ކޮބައިތޯ އެވެ. "މިހާރު"އަށް އެނގިފައިވާ ގޮތުގައި މިއީ ގިނަ ދުވަސްތަކެއް ވަންދެން، އިންޓަނެޓް މެދުވެރިކޮށް، ކުދިން "ގްރޫމް" ކުރުމަށް ފަހު ހިންގި އަމަލުތަކެކެވެ.\nއެހެންވެ މިކަމުގައި ކުދިންގެ ބެލެނިވެރިންގެ ވެސް އިހުމާލު ބޮޑެވެ.\nފުލުހުންގެ ފެމިލީ އެންޑް ޗައިލްޑް ޕްރޮޓެކްޝަން ޑިޕާޓްމަންޓްގެ ހެޑް، ސްޕެރިންޓެންޓް އޮފް ޕޮލިސް މުހައްމަދު ބަޝީރު ވިދާޅުވި ގޮތުގައި ވޭތުވެ ދިޔަ ދެތިން މަހުގެ ތެރޭގައި، ކުޑަކުދިންނާ ގުޅުން ހުރި މިފަދަ ގިނަ މައްސަލަތައް، ކޮންމެވެސް ހިސާބަކުން އިންޓަނެޓާ ގުޅެ އެވެ. ގައިގައި އަތްލައި ގޯނާ ކުރުމުގެ ކުރިން، ފުރަތަމަ މުއާމަލާތުތައް ހިނގަނީ އިންޓަނެޓް މެދުވެރިކޮށެވެ.\nފޯނު މެދުވެރިކޮށް ކުދިން އިންޓަނެޓަށް ވަންނައިރު، އޭގެ ނާޖާއިޒް ފައިދާ ބައެއް މީހުން ނަގާ\nމި ފަހަކުން މި ފަދަ މައްސަލަތައް އިތުރުވި އެންމެ ބޮޑު އެއް ސަބަބަކީ ގޭގައި ތިބެން ޖެހުމާ އެކު، ހައްދެއް ނެތް މިންވަރަށް އިންޓަނެޓް ބޭނުން ކުރަން ލިބުމެވެ. ފޯނާއި ކޮމްޕިއުޓަރާއި ކިޔަވަން ބޭނުން ކުރާ ޓެބްލެޓް ފަދަ ގެޖެޓްތަކުން ފަސޭހަކަމާ އެކު ކުދިންގެ އުމުރާ ނުގުޅޭ ސައިޓުތަކަށް ވަދެވުމާއި ސޯޝަލް މީޑިއާގެ އެކި ޕްލެޓްފޯމުތަކުގައި ނުދަންނަ މީހުންނާ ދިމާވެ، "ރައްޓެހިވެވި"، ފޮޓޯ ބަދަލުކުރެވުމެވެ. އަދި ކުދިން އިންޓަނެޓް ބޭނުން ކުރާ ގޮތަށް ބެލެނިވެރިންނަށް ފާރަނުލެވުމުގެ ނަތީޖާއަކަށް ވީ، ކުއްޖާ ނުރައްކަލުގެ ތެރެއަށް ވެއްޓިގެން ދިޔުމެވެ.\nއެފަދަ މައްސަލަތައް ފެށޭ ގޮތާ މެދު ބަޝީރު ދެއްކެވި މިސާލެކެވެ: ގޭގައި އޮންނަ މައިންބަަފައިންގެ ފޯނުން ނުވަތަ ކޮމްޕިއުޓަރުން އިންޓަނެޓަށް ވަދެ، ކޮންމެވެސް ނުދަންނަ މީހަކާ ރަހުމަތްތެރި ވެވެނީ އެވެ. ގިނަ ފަހަރަށް މި ފަދަ މީހުން އުޅެނީ އަސްލު އޮޅުވާލައިގެންނެވެ. ރަހުމަތްތެރިކަމުގައި ދެން އެދެނީ ފޮޓޯ ފޮނުވުމަށެވެ. ވަރަށް އާދައިގެ، އާއްމު ފޮޓޯއިން ފެށިގެން ގޮސް ނިމެނީ ބަރަހަނާ ފޮޓޯއިންނެވެ. އެކަން ކުރަނީ ވަރަށް ކެތްތެރިކަމާ އެކު މަޑުމަޑުން ކުއްޖާ ހައްލާލައިގެންނެވެ. ފޮޓޯތައް ލިބުމުން، އެ ބޭނުންކޮށްގެން ކުއްޖާ ބްލެކްމެއިލް ކުރެ އެވެ. ފައިސާ ހޯދުމާއި ޖިންސީ ގޯނާ ކުރަނީ ފޮޓޯތަކުން ބިރު ދައްކައިގެންނެވެ.\nމިކަމުގައި ޝިކާރައަކަށް ވަރަށް ޅައުމުރުގެ ކުދިން ވެސް ވެފައިވެ އެވެ.\n"މިހާރު، 12-13 އަހަރު ކުދިން ވެސް އެބަ ބޯއީފްރެންޑް ހޯދާ. ދެން ފޮޓޯ ޝެއާކޮށް، ވާހަކަތަކެއް ދައްކާފައި ވަކި ހިސާބުން ބްލެކްމެއިލްކުރުމަށް އެބަ ބަދަލުވޭ. ފޮޓޯތައް ބޭނުންކޮށްގެން ދެން ފަށަނީ އެ ކުދިންނަށް އެބިއުސް ކުރަން،" ބަޝީރު ވިދާޅުވި އެވެ.\nއެއްވެސް ލިމިޓެއް ނެތި އިންޓަނެޓް ބޭނުން ކުރަން ލިބިފައި އޮންނައިރު، އޭގެ ކޮންޓްރޯލް ވެސް އޮންނަނީ ކުދިންގެ އަތުގަ އެވެ. އިންޓަނެޓްގެ ރައްކާތެރިކަމާ ގުޅޭ ގޮތުން ބެލެނިވެރިން ހޭލުންތެރިއެއް ނޫނެވެ. ގިނަ ފަހަރަށް، އެއަށް މައްސަލައެއް ދިމާވިޔަސް، ހައްލު ހޯދައިދޭން ބެލެނިވެރިން އެދެނީ ކުދިންގެ ގާތުންނެވެ. އެހެންވެ، އިންޓަނެޓުން އެއްޗެހި ޑައުންލޯޑްކޮށް، އަދި އަޕްލޯޑްކޮށް ހެދުމުގައި ކުދިންނަށް އެއްވެސް ހުރަހެއް ނެތެވެ.\nއިންޓަނެޓްގެ ކޮންޓްރޯލް ހޯދައި، ފާރަވެރިވޭ!\nއިންޓަނެޓްގެ ނުބައި މަޅިތަކުގައި ބެދުމުގެ ކުރިން ބެލެނިވެރިންގެ ހޭލުންތެރިކަން އިތުރުކުރަން ޖެހެ އެވެ. އެންމެ ފުރަަތަމަ ކަމަކަށް، އިންޓަނެޓްގެ ކޮންޓްރޯލް ބެލެނިވެރިންގެ އަތްމައްޗަށް ގެނައުމެވެ.\nރައްކާތެރިގޮތުގައި ކުދިން އިންޓަނެޓް ބޭނުން ކުރުމާ ގުޅޭގޮތުން އެޑިއުކޭޝަން މިނިސްޓްރީން ނެރެފައިވާ ފޮތެއް\nބަޝީރު ވިދާޅުވީ އިންޓަނެޓްގެ ތެރެއަށް ކުދިން ގެއްލުނަ ނުދިނުމަށް، އެ ބޭނުންކުރާ މިންވަރު ވެސް ލިމިޓްކުރަން ޖެހޭ ކަމަށެވެ. ޑައުންލޯޑް ނުވަތަ އަޕްލޯޑް ނުކުރެވޭ ގޮތް ހަދައި، ކުދިން ބޭނުން ކުރާ އެޕްލިކޭޝަންތައް ބަލަން ޖެހެ އެވެ. އަދި ސޯޝަލް މީޑިއާ އާއި އެހެން އެޕްލިކޭޝަންތަކުން ވެސް ކުދިން މުއާމަލާތު ކުރާ މީހުން ބަލައި، ދައްކާފައި ހުންނަ ވާހަކަތައް ގަވައިދުން ޗެކް ކުރަން ޖެހެ އެވެ.\n"ކުދިން އިންޓަނެޓް ބޭނުން ކުރަންވީ މައިންބަފައިންނަށް އަޑު އިވޭ އަދި ފެންނަ ހިސާބުގައި. އަދި ބެލެނިވެރިން ވެސް ޖެހޭ، ދޭތެރެއަކުން ގޮސް ކުދިން ކުރަނީ ކޮން ކަމެއްތޯ ބަލައިލަން. އިންޓަނެޓަށް ފަރިތަ ނޫން ޕޭރަންޓެއް ނަމަ، އެކަން ދަންނަ ގޭގެ އެހެން މީހަކު ލައްވާ ވެސް މޮނީޓާ ކުރެވިދާނެ،" ބަޝީރު ވިދާޅުވި އެވެ.\n"އެންމެ ބޮޑު ކަމަކަށް، އިންޓަނެޓްގެ ކޮންޓްރޯލް ހޯދަންވީ ބެލެނިވެރިން،"\nއޭގެ އިތުރުން މުހިއްމު އެއް ކަމެއްގެ ގޮތުގައި އޭނާ ފާހަގަކުރެއްވީ ކުދިންނާ އެކަށީގެންވާ ވަރަށް އިންޓަނެޓް ބޭނުންކުރާ މިންވަރެއް ނުވަތަ ޔޫސޭޖެއް ކަނޑައެޅުމެވެ.\nކުޑަކުދިންގެ ހައްގުތަކަށް މަސައްކަތް ކުރާ ޖަމިއްޔާ، އާކްގެ އެގްޒެކެޓިވް ކޮމިޓީ މެމްބަރު މުރުތަލާ މޫސާ ވިދާޅުވި ގޮތުގައި އިންޓަނެޓް މެދުވެރިކޮށް އެންމެ ފުރަތަމަ ކަމަކަށް، އިންޓަނެޓްގެ ޒަރީއާއިން ކުދިންނަށް ކުރިމަތިވާނެ ރިސްކުތައް ބެލެނިވެރިން ދެނެގަންނަން ޖެހެ އެވެ. އެ ރިސްކުތައް ތިން ބަޔަކަށް ބަހާލައްވަމުން، ފުރަތަމަ ކަމެއްގެ ގޮތުގައި އޭނާ ފާހަގަކުރެއްވީ އުމުރާ ނުގުޅޭ އެއްޗެއްސަށް ކުދިން ހުށަހެޅުން ނުވަތަ "ކޮންޓެންޓް ރިސްކެ"ވެ. ދެ ވަނަ ކަމަކީ، ކުދިން ކޮންމެހެން މުއާމަލާތު ކުރަން ނުޖެހޭ މީހުންނާ މުއާމަލާތު ކުރުމެވެ. ތިން ވަނަ ކަމެއްގެ ގޮތުގައި މުރުތަލާ ފާހަގަކުރެއްވީ، އިންޓަނެޓުގައި ކުއްޖާ އަމަލުތައް ބަހައްޓާ ގޮތަކުން، ކުރިމަތިވެދާނެ ނުރައްކާތައް ނުވަތަ "ކޮންޑަކްޓް ރިސްކެ"ވެ.\nއެ ރިސްކުތަކުގެ އިތުރުން ދެން ބެލެނިވެރިން ދެނެގަންނަން ޖެހޭނެ އަނެއް ކަމަކީ، އިންޓަނެޓްގެ ޒަރީއާއިން ކުއްޖަކަށް އަނިޔާ ލިބެމުންދާ ކަމުގެ ނިޝާންތަކެވެ.\n"މިސާލަކަށް، އާއްމުކޮށް އޮންލައިންވާ ވަރަށް ވުރެ ގިނައިން ނުވަތަ މާ މަދުން އޮންލައިންވުން. އިންޓަނެޓް ބޭނުން ކުރާއިރު ނުުވަތަ ބޭނުން ކުރުމަށް ފަހު ރުޅިއައުން، ދެރަވުން ނުވަތަ ބިރުގަތުން. މިއީ ބެލެނިވެރިންނަށް ދެނެގަނެވޭނެ ބައެއް ނިޝާންތައް،" މުރުތަލާ ވިދާޅުވި އެވެ.\nއޭގެ އިތުރުން، މުއާމަލާތު ކުރަނީ ކާކާކަން ނުވަތަ ކުރަނީ ކީއްކަން ސިއްރުކުރުމާއި މުޅިން އާ "އޮންލައިން ރައްޓެހިން" ނުވަތަ އެ މީހުންގެ އީމެއިލާއި ފޯން ނަމްބަރު ފަދަ މައުލޫމާތު ކުއްލިއަކަށް ހުރުމަކީ ވެސް ބެލެނިވެރިންނަށް ސުވާލު ކުރެވިދާނެ ކަންކަމެވެ.\nކުދިން މި ފަދަ މަޅިއެއްގައި ބަނދެވިއްޖެ ނަމަ، އުޅުމަށް ވެސް ބަދަލުތަކެއް އަންނާނެ އެވެ. އެގޮތުން ކަންކަމާ މެދު ހިތް ނުތަނަވަސްވުން ނުވަތަ އެންޒައިޓީ ބޮޑުވުމާއި އަމިއްލަ ހަށިގަނޑަށް ގެއްލުން ދިނުމާއި އަމިއްލައަށް މަރުވުން ފަދަ ކަންކަމުގެ ވާހަކަ ދެއްކުން ގާތެވެ.\nރައްކާތެރި ގޮތުގައި ކުދިން އިންޓަނެޓް ބޭނުން ކުރުމުގެ ފުރުސަތު ކުދިންނަށް ދޭން، ބެލެނިވެރިން މައުލޫމާތު ހޯދުން ވަރަށް މުހިއްމެވެ. ހާއްސަކޮށް، އިންޓަނެޓް ބޭނުން ކުރާ ވަސީލަތްތަކުގައި ހުންނަ ނުވަތަ ހިދުމަތް ފޯރުކޮށްދޭ ފަރާތްތަކުން ދޭ "ޗައިލްޑް ސޭފްޓީ ޓޫލްސް" ބެލެނިވެރިން ދަސްކުރަން ޖެހެ އެވެ. އަދި ކުދިންގެ ފަރާތުން މި ފަދަ ކަމެއް ފާހަގަކުރެވިއްޖެ ނަމަ، ދެން އަމަލު ކުރަންވީ ގޮތް ވެސް ބެލެނިވެރިންނަށް އެނގެން ޖެހެ އެވެ.\nއިންޓަނެޓު މެދުވެރިކޮށް، ކުޑަކުދިންނަށް ގޯނާ ކުރުމާއި ބިރު ދެއްކުން ގިނަވެފައިވާ މި ދުވަސްވަރު، އެކަންކަން ހުއްޓުވަން ކަމާ ބެހޭ އިދާރާތަކުން ވެސް އަންނަނީ މަސައްކަތްތަކެއް ކުރަމުންނެވެ. އިންޓަނެޓްގެ ހިދުމަތް ދޭ ފަރާތްތަކާއި ސަރުކާރުގެ ކަމާ ބެހޭ ވުޒާރާތައް، އެއްމޭޒު ދޮށަށް އެއްވެ ގިނަ މަޝްވަރާތަކެއް އެބަ ކުރެ އެވެ. އެކަމަކު ރައްކާތެރި ގޮތުގައި ދަރިން އިންޓަނެޓް ބޭނުން ކުރުމުގައި އެންމެ ބޮޑު ޒިންމާއެއް އޮތީ ބެލެނިވެރިންގެ އަތްމަތީގަ އެވެ. އެ ޒިންމާ ފުރިހަމައަށް އަދާކުރާށެވެ.\nއިތުރު ލިޔުންތައް ފުލުހުން ކުޑަކުދިން އިންޓަނެޓް ކުޑަކުދިންނަށް އަނިޔާކުރުން ސައިބަ ކްރައިމް\nމަލީހު، ފޯނަކީ ކުޅޭ އެއްޗަކަށް ހެދިޔަ ނުދީ


Dhuniyege Maguboolukan Hoadhaifaivaa Reality Show Eh Raahjjeygai Nagaifi - Vaguthu\nދުނިޔޭގެ ގިނަ ބައެއްގެ މަގުބޫލުކަން ހޯދައިފައިވާ ޓީވީ ޗެނަލް އޭބީސީ ނިއުސް އިން އުފައްދާ އެންމެ ބޮޑު ރިއާލިޓީ ޝޯ ކަމަށްވާ "ދަ ބެޗްލާ" ގެ އެޕިސޯޑެއް ރާއްޖޭގައި ނަގައިފި އެވެ.\n"ދަ ބެޗްލާ" ޝޯ ގެ 14 އެޕިސޯޑުގެ މަންޒަރުތަށް ނަގައިފައިވަނީ އައްޑޫ ޝަންގްރިއްލާ ވިލިނގިލި ރިސޯޓުގައެވެ. އަދި ފަތުރުވެރިކަމާއި މުނިފޫހިފިލުވުމުގެ ހަބަރުތައް ގެނެސްދޭ ސައިޓުތަކުގައިވާ ގޮތުން އޭބީސީ ނިއުސް ޗެނަލް އިން ދައްކާ ލޯބީގެ ރިއާލިޓީ ޝޯއެއް ކަމަށްވާ "ދަ ބެޗްލާ" ޝޯ ގެ 14 ވަނަ އެޕިސޯޑު އައްޑޫ ޝަންގްރިއްލާ ވިލިނގިލި ރިސޯޓުގައި ނެގުން ވެގެން ދާނީ އެ ޝޯ އާއި އެ ރިސޯޓަށް ވެސް ލިބިގެންދާނެ ބޮޑު މަގުބޫލު ކަމަށެވެ. އަދި އެކަމުގެ ސަބަބުން އެރިސޯޓަށް އަންނަ ފަތުރުވެރިންގެ އަދަދު އިތުރުވުމަށް މަގުފަހިވާ ކަމުގައިވެސް ބައެއް ނޫސްތަކުން ބުނެފައިވެއެވެ.\n"ދަ ބެޗްލާ" އަކީ އެމެރިކާގެ ގިނަ އަދަދެއްގެ ބަޔަކު ބަލާ އެންމެ މަގުބޫލު އެއް ރިއާލިޓީ ސީރީޒް އެވެ. މި ޝޯގައި ފަސް ތަރީގެ ޝަންގްރިއްލާ ރިސޯޓުގެ ހިތްގައިމު މަންޒަރުތަކުގެ އިތުރުން އެ ރިސޯޓަށް އަންނަ ފަތުރުވެރިންނަށް ހާއްސަކޮށްފައިވާ ހާއްސަ ޔޮޓުތަކުގެ މަންޒަރުތައް ވެސް ފެނިގެންދާނެ އެވެ.\nރާއްޖެއަކީ ހޮލީވުޑްގެ އަދި ބޮލީވުޑްގެ ގިނަތަރިންވެސް ޗުއްޓީ ހޭދަކޮށްލުމަށް ވަރަށް ގިނައިން އައިސް އުޅޭ މަންޒިލެކެވެ. އަދި މީގެ ކުރިންވެސް ރާއްޖޭގައިވަނީ ތަފާތު ހޮލީވުޑްގެ ބައެއް ސީރީޒްތައް ނަގާފައިވެ އެވެ. އެގޮތުން 2015 ވަނަ އަހަރު ރާއްޖޭގައި "ސްޓާ ވޯޒް ރޯގް ވަން"ގެ ބައެއް މަންޒަރުތަށް ނަގާފައެވެ.


Noosveriyage Maraai Gulhigen 18 Meehaku Hayyaru Kohffi - Vaguthu\nނޫސްވެރިއާގެ މަރާއި ގުޅިގެން 18 މީހުން ހައްޔަރު ކޮށްފި\nތުރުކީގައި ހުންނަ ސައުދީ އަރަބިއްޔާގެ ކޮންސިއުލޭޓުގައި މަރާލި ނޫސްވެރިޔާ ޖަމާލް ޚަޝޯގީގެ މަރާއި ގުޅިގެން ސައުދީގެ 18 މީހަކު ހައްޔަރު ކޮށްފިއެވެ.\nސައުދީ ސަރުކާރުން ބުނާ ގޮތުގައި، ޚަޝޯގީގެ މަރާ ގުޅިގެން ސައުދީގެ 18 މީހަކު މިހާރު ވަނީ ހައްޔަރުކޮށްފައެވެ. ޚަޝޯގީގެ މަރާއި ގުޅިގެން ސައުދީ ސަރުކާރުގެ އިސް ފަސް ފަރާތެއްވެސް ވަނީ މިހާރު މަގާމުން ވަކިކޮއްފައެވެ.\nމަގާމުން ވަކިކުރި ފަރާތްތަކުގެ ތެރޭގައި ސައުދީގެ ވަލީއަހުދު ފްރިންސް މުހައްމަދު ބިން ސަލްމާންގެ އެޑްވައިޒާ ސައުދް އަލް ޤަހްތާނީއާއި ޑެޕިއުޓީ އިންޓެލިޖެންސް ޗީފް އަހްމަދު އަލް އަސީރީ ހިމެނެއެވެ.\nތުރުކީވިލާތުގައި ހުންނަ ސައުދީ އަރަބިއްޔާގެ ކޮންސިއުލޭޓަށް ވަން ފަހުން ޚަބަރެއް ނުވެ ގެއްލިފައިވާ ސައުދީގެ ނޫސްވެރިޔާ ޚަޝޯގީ މަރުވެފައިވަނީ ކޮންސިއުލޭޓްގެ ތެރޭގައި ހިނގި ތަޅާފޮޅުމެއްގައިކަން ސައުދީގެ ރަސްމީ މީޑީއާއިން ކަށަވަރުކޮށްދީފައިވަނީ މިއަދުގެ ވަގުތެއްގައެވެ.\nސައުދީ ސަރުކާރު އިން ބުނީ ކޮންސިއުލޭޓްގައި ތިބި ބަޔަކާއި ޚަޝޯގީއާއި ދެމެދު ދެބަސްވުންތަކެއް ހިނގާ ތަޅާފޮޅުމެއް ހިނގިކަމަށާއި، ގޮއްމުށުގެ ހަމަލާތަކެއްވެސް ބަދަލުކޮށްފައިވާއިރު ޚަޝޯގީ މަރުވެފައިވަނީ މި ތަޅާފޮޅުންތަކުގެ ތެރޭގައި ކަމަށެވެ. ނަމަވެސް، ޚަޝޯގީގެ ހަށިގަނޑު ވީތަނަކާއި ބެހޭ އެއްވެސް މައުލޫމާތެއް އަދި ވަނީ ލިބޭ ގޮތް ނުވެފައެވެ.\nސައުދީގެ ނޫސްވެރިއާ ޚަޝޯގީ ގެއްލުމާއި އެކު މީޑިއާތަކުން ދަނީ އެކަމުގެ ފަހަތުގައި ހުރީ ސައުދީ އަރަބިއްޔާގެ ވަލީއަހްދު މުހައްމަދު ބިން ސަލްމާން ކަމަށް ތުހުމަތު ކުރަމުންނެވެ. ނަމަވެސް މުހައްމަދު ވަނީ އެތުހުމަތުތައް ދޮގު ކުރައްވާފައެވެ. މުހައްމަދު މީޑިއާގައި ވިދާޅުވި ޚަޝޯގީ އަށް ވީގޮތެއް އޭނާ އަކަށް ވެސް ނޭނގެއެވެ. މައްސަލައިގެ ތަޙްޤީޤަށް ފުރިހަމަ އެއްބާރުލުން ދެއްވާނެ ކަމަށް ވެސް އޭނާ ވަނީ ވިދާޅުވެފައެވެ.\nޚަޝޯގީ ގެއްލުނީ މިމަހުގެ 02 ވަނަ ދުވަހު އެވެ. އޭނާ ގެއްލުނު ހާދިސާ ތަޙްޤީޤު ކުރުމަށް ތުރުކީ ފުލުހުން ކުރަމުންދާ މަސައްކަތައް ކުރިއެރުން ލިބެމުން އަންނަ ކަމަށް ތުރުކީ ފުލުހުން ބުނެއެވެ. ނަމަވެސް ތަޙްޤީޤާއި ގުޅޭ ރަސްމީ އެއްވެސް މައުލޫމާތެއް އަދި ހާމައެއް ނުކުރެއެވެ.\nއޮކްޓޯބަރ 20, 2018 13:12\nކޮބާޛިވެހިރާޢްޖޭގެ ނޫޞްވެރިއަކުވެސްވަނިގެއްޅިފަ ހަބަރެއްނުވެ ހެއްވާޛޯ


El Clasico: Barcelona balikoh Real evvana ah - AO News\nއެލް ކްލެސިކޯ: ބާސެލޯނާ ބަލިކޮށް ރެއާލް އެއްވަނަ އަށް\nބާސެލޯނާ ކޮޅަށް ލަނޑުޖެހުމަށްފަހު ރެއާލް މެޑްރިޑްގެ ކެޕްޓަން ސާޖިއޯ ރާމޮސް އުފާ ފާޅުކުރަނީ. ރެއާލުން މި މެޗު ކާމިޔާބުކުރި 3-1 އިން. --ފޮޓޯ: ލަލީގާ.ކޮމް\nސްޕެނިޝް ލީގުގައި މިރޭ ކުޅެވުނު ވާދަވެރި އެލް ކްލެސިކޯ މެޗުގައި ރަށުން ބޭރުގައި ބާސެލޯނާ 3-1 އިން ބަލިކޮށް އެންމެ ފަހުގެ ޗެމްޕިއަން ރެއާލް މެޑްރިޑުން ތާވަލްގެ އެއްވަނަ އަށް ޖެހިލައިފިއެވެ.\nމި ނަތީޖާއާއެކު ރެއާލަށް ވަނީ ހަ މެޗުން 13 ޕޮއިންޓް ލިބިފައެވެ. އޭގެ ދެ ޕޮއިންޓް ފަހަތުން ދެވަނައިގައި އޮތް ރެއާލް ސޮސިއެޑާޑްގެ އިތުރުން ތިންވަނައިގައި މިއަދަދަށް ޕޮއިންޓް ހޯދާފައިވާ ވިޔަރެއާލް މި ހަފްތާގައި ލީގުގައި ކުޅޭ މެޗުތަކަށްފަހު އަލުން ތާވަލްގެ ކުރިއަށް އެރުމުގެ ފުރުޞަތު އެބައޮތެވެ. މި މެޗުން ބަލިވި ބާސެލޯނާ އޮތީ ފަސް މެޗުން ހޯދީ ހަތް ޕޮއިންޓާއެކު ލީގުގެ 10 ވަނައިގައެވެ.\nރެއާލުން މިރޭގެ މެޗަށް ނިކުތްއިރު އޮތީ އެންމެ ރަނގަޅު ފޯމުގައެއްނޫނެވެ. އެ ޓީމު އެންމެ ފަހުން ޔުއެފާ ޗެމްޕިއަންސް ލީގުގެ ގްރޫޕް ސްޓޭޖުގައި ޔޫކްރޭންގެ ޝަހުތަރު ޑޮނެސްކް އަތުން 3-2 އިން ބަލިވިއިރު، އޭގެކުރީން ލީގުގައި އަމިއްލަ ދަނޑުގައި ކުޅުނު މެޗުގައި އަލަށް ޕްރޮމޯޓުވި ކާޑިޒް އަތުން ބަލިވީ 1-0 އިންނެވެ.\nއެހެންކަމުން ރެއާލުން މިރޭގެ މެޗަށް ނިކުތީ އެންމެ ފަހުން ކުޅުނު މެޗުގެ ފުރަތަމަ އެގާރައަށް ގިނަ ބަދަލުތަކެއް ގެނެސްގެންނެވެ. އެގޮތުން، ޝަހުތަރާ ދެކޮޅަށް އަނިޔާގެ ސަބަބުން ނުކުޅެވުނު ކެޕްޓަން ސާޖިއޯ ރަމޮސްގެ އިތުރުން ކަރީމް ބެންޒެމާ އާއި ވިނީޝަސް ޖޫނިއާ އަދި ޓޯނީ ކްރޫސް އަށް ވަނީ މި މެޗުގެ ފުރަތަމަ އެގާރައިން ފުރުޞަތުދީފައެވެ. ބާސެލޯނާ އިން މިރޭގެ މެޗަށް ނިކުތީ ޗެމްޕިއަންސް ލީގުގައި މިދިޔަ ބުދަ ދުވަހު ހަންގޭރީގެ ޗެމްޕިއަން ފްރެންސްވަރޯސް އަތުން 5-1 އިން މޮޅުވި މެޗުގެ ފުރަތަމަ އެގާރައަށް ތިން ބަދަލެއް ގެނެސްގެންނެވެ.\nރެއާލް މެޑްރިޑާ ދެކޮޅަށް ބާސެލޯނާ ކުޅުނު މެޗުގެ ތެރެއިން. –ފޮޓޯ: ލަލީގާ.ކޮމް\nބާސެލޯނާގެ ދަނޑުގައި ކުޅުނު މި މެޗު ފެށިގެން ފަސްވަނަ މިނެޓުގައި ކުރީން ލީޑްނެގީ ރެއާލުންނެވެ. ރެއާލަށް މިލަނޑުޖަހައިދިނީ ފެޑެރީކޯ ވަލްވާޑޭ އެވެ. އޭގެ ތިން މިނެޓުފަހުން، ސްޕެއިނުގެ ޒުވާން ފޯވާޑް އަންސޫ ފާޓީ ވަނީ ބާސެލޯނާ އަށް ނަތީޖާ ހަމަހަމަކޮށްދީފައެވެ. މި ގޯލާއެކު އުމުރުން 17 އަހަރުގެ ފާޓީ ވަނީ އެލް ކްލެސިކޯގެ ތާރީޚުގައި މިހާތަނަށް ލަނޑުޖެހި އެންމެ ހަގު ކުޅުންތެރިޔާގެ ޝަރަފު ހޯދާފައެވެ.\nރެއާލުން ދެވަނަ ފަހަރަށް ލީޑްނެގީ މެޗުގެ 63 ވަނަ މިނެޓުގައި ލިބުނު ޕެނަލްޓީއަކުން އެ ޓީމުގެ ކެޕްޓަން ރާމޮސް އެވެ. މިއީ ބާސެލޯނާގެ ޑިފެންޑަރު ކްލެމެންޓް ލެންގްލޭ ރާމޮސް އަށް ޕެނަލްޓީއޭރިޔާތެރެއިން ކުރި ފައުލަކަށް ރެފްރީ ދިން ޕެނަލްޓީއެކެވެ. މި ގޯލާއެކު ރާމޮސް ވަނީ ކެރިއަރުގައި ފުރަތަމަ ފަހަރަށް އަހަރެއްގެ ތެރޭގައި 10 ގޯލް ހަމަކޮށްފައެވެ.\nމި މެޗުގައި ރެއާލުން ކާމިޔާބުކުރި ތިންވަނަ ލަނޑު، މެޗުގެ އެންމެ ފަހު މިނެޓުގައި ޖަހައިދިނީ ފަހު ހާފުގައި ކުޅެން ނިކުތް ކްރޮއޭޝިއާގެ މިޑްފީލްޑަރު ލުކާ މޮޑްރިޗް އެވެ. މިއީ ރެއާލަށް އެންމެ ފަހުން ކުޅުނު ދެ މެޗުގައި އޭނާ ޖެހި ދެވަނަ ލަނޑެވެ.\nމިރޭގެ މެޗާއެކު ރެއާލްގެ ކޯޗު ޒައިނުއްދީން ޒިދާންގެ އިރުޝާދުގެ ދަށުން އެ ޓީމު ވަނީ ބާސެލޯނާގެ ދަނޑުގައި ބަލިނުވުމުގެ ރެކޯޑް އިތުރަށް ދަމަހައްޓާފައެވެ. ޒިދާން އާއެކު ރެއާލުން ބާސެލޯނާއާ ދެކޮޅަށް ނިކުތް ހަ މެޗުގެ ތެރެއިން ތިން މެޗުން މޮޅުވެ، ތިން މެޗުން ވަނީ އެއްވަރުވެފައެވެ. މީގެއިތުރުން، މިއީ 08-2007 ވަނަ އަހަރުގެ ސީޒަނުގެ ފަހުން ލީގުގައި ބާސެލޯނާ އަތުން ވިދިވިދިގެން ދެ މެޗުން ރެއާލް މޮޅުވި ފުރަތަމަ ފަހަރެވެ.\nރެއާލް މެޑްރިޑްބާސެލޯނާކުޅިވަރުއެލް ކްލެސިކޯދުނިޔެލަލީގާސްޕެނިޝް ލީގު\nމެންޗެސްޓާ ސިޓީއާއި ރެއާލް މޮޅުވެ އުއްމީދު ބޮޑުކޮށްފި\nލާޒިއޯ އަތުން ފަސޭހަކަމާއެކު ބަޔާން މޮޅުވިއިރު، ޖިރޫގެ ލަނޑުން ޗެލްސީން އެތުލެޓިކޯ ބަލިކޮށްފި\nހެންޑަސަން އަށް އަނިޔާވެ ލިވަޕޫލްގެ ރިހޭފައި މައްޗަށް ފޮއި ވެއްޓިއްޖެ\nރޮނާލްޑޯގެ އެހީއާއެކު ޔުވެންޓަސް ތިންވަނަ އަށް


Campaign thah ninmaalai, Rayyithun ge ruhumah\nރައީސް ޔާމީނާއި އިބޫގެ ކެމްޕެއިން ޕޯސްޓަރެއް ކުރިމަތީގައި ސަޕޯޓަރުންތަކެއް އެއްވެ - މުހައްމަދު އަފްރާހު | އަވަސް\nދެ ކެންޑިޑޭޓުން ވާދަ ކުރައްވައި ފުރަތަމަ ރިޔާސީ އިންތިހާބުގެ ކެމްޕެއިންތައް ނިންމާލައި، ވޯޓަށް ތައްޔާރުވެއްޖެ އެވެ.\nޕީޕީއެމްގެ ރިޔާސީ ކެންޑިޑޭޓް، ރައީސް އަބްދުﷲ ޔާމީން އާއި އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ ވަނީ ކެމްޕެއިން ފަހު ހަރަކާތުގައި މިއަދު ހަވީރު ބައިވެރިވެވަޑައިގެންފަ އެވެ.\nއިދިކޮޅު ކޯލިޝަނުން މިއަދު ކުރިއަށް ގެންދިޔައީ ރަސްފަންނުން އާޓިފިޝަލް ބީޗަށް ޕެރޭޑެކެވެ. އެ ޕެރޭޑް ލީޑް ކުރެއްވީ އިބޫ އާއި އޭނާގެ ރަނިންމޭޓް ފައިސަލް ނަސީމެވެ. ޕީޕީއެމްއިން މާލޭގެ މަގުތަކުގައި ބޭއްވީ ވެހިކަލް ބުރެކެވެ. ވެހިކަލް ބުރު ލީޑް ކުރެއްވީ ރައީސް ޔާމީންގެ ރަނިންމޭޓް ޑރ. މުހައްމަދު ޝަހީމެވެ.\nވެހިކަލް ބުރު ނިންމާލީ ބްރިޖް ސަރަހައްދުގައި ބޭއްވި ރަސްމިއްޔާތަކުންނެވެ. އެ ރަސްމިއްޔާތުގައި ރައީސް ޔާމީން ބައިވެރިވެވަޑައިގަތެވެ. އަދި ފަހު ބަސް ވަނީ އިއްވަވާފަ އެވެ.\nރައީސް ޔާމީން މިއަދު ވިދާޅުވީ ހުޅުލެ އާއި މާލެ ގުޅުވައިދޭ ބްރިޖާއި ދަރުމަވަންތަ ހޮސްޕިޓަލަކީ އެމަނިކުފާނު ގެނެސްދެއްވި ތަރައްގީގެ ރަމްޒުތައް ކަމަށެވެ. އެ ތަރައްގީއަށް ނޫނެކޭ ބުނަން ނުޖެހޭ ކަމަށެވެ. މާދަމާގެ ވޯޓުގައި ތަރައްގީއަށް ހުރަސް އަޅާ ބަޔަކަށް ނުވުމަށް އިލްތިމާސް ކުރައްވާ ކަމަށް ވެސް ރައީސް ވިދާޅުވި އެވެ. ރައީސް ޔާމީން ވިދާޅުވީ، އެމަނިކުފާނު ގެންނަވާ ތަރައްގީ ހުއްޓުވަންޖެހޭ އެއްވެސް ސަބަބެއް ނެތް ކަމަށެވެ.\nއާޓިފިޝަލް ބީޗްގައި އިބޫ ސަޕޯޓަރުންނާ ވާހަކަ ދެއްކެވިއިރު ފަހު ވަގުތު އިބޫގެ ހާއްސަ މެސެޖެއް ވެސް އިއްވެވި އެވެ، އެ މެސެޖުގައި އިބޫ ވަނީ އޭނާގެ މައިގަނޑު ސިޔާސަތުތައް ހާމަ ކުރައްވާފަ އެވެ. އިބޫ ވިދާޅުވީ ރާއްޖޭގެ ހުރިހާ ރަށްތަކަށް ކެމްޕޭންގައި ވަޑައިގެންނެވިއްޖެ ކަމަށާއި ރައްޔިތުން ތިބި ގޮތުން ނަތީޖާ އެމަނިކުފާނަށް ސާފުވެއްޖެ ކަމަށެވެ. އިބޫ ވިދާޅުވީ އެމަނިކުފާނު ވެރިކަމަށް ވަޑައިގަންނަވަނީ، ރާއްޖޭގައި ހަމަޖެހުން ގާއިމް ކުރުމަށާއި އިންސާފާއި ހަމަހަމަކަން އޮންނަ ދިވެހި ރާއްޖެ އެއް ދިވެހިންނަށް އަނބުރާ ހޯދައިދިނުމަަށް ކަމަށެވެ. ސަލާމަތީ ހިދުމަތްތަކަށް ދެއްވި މެސެޖްގައި އިބޫ ވަނީ މާދަމާ ހަމަނުޖެހުމަކަށް ފުރުސަތު ނުދެއްވުމަށް އެދިވަޑައިގެންފަ އެވެ. އަދި ވޯޓްގެ ނަތީޖާ ތަންފީޒު ކޮށްދެއްވުމަށް ވެސް އިބޫ ސަލާމަތީ ހިދުމަތްތަކުގެ ކިބައިން އެދިވަޑައިގަތެވެ.\nއެމްޑީޕީ އާއި ޕީޕީއެމްގެ އިސް ބޭފުޅުން ވެސް މިއަދުގެ ހަރަކާތްތަކުގައި ބައިވެރިވެވަޑައިގެންނެވިއިރު، ގިނަ އަދަދެއްގެ ސަޕޯޓަރުން ވެސް ބައިވެރިވި އެވެ. މާލޭގެ އިތުރުން ބައެއް ރަށްރަށުގައި ވެސް ކެމްޕެއިން ހަރަކާތްތައް ހަވީރު ކުރިއަށް ދިޔަ އެވެ. އެގޮތުން ދެ ޕާޓީގެ ވެހިކަލް ބުރުތައް ގދ. ތިނަދޫ އާއި ހދ. ކުޅުދުއްފުއްޓާއި ފުވައްމުލައް ސިޓީގައި ކުރިއަށް ދިޔަ އެވެ.


MDP aa eku dhe gotheh nuve, abadhuves dhemi hunnaanan: Member Imthiyaz - vNews.mv\nއެމްޑީޕީއާއެކު ދެގޮތެއްނުވެ، އަބަދުވެސް ދެމިހުންނާނަން: މެމްބަރު އިމްތިޔާޒް\nރިފާޢަތު Male' | 15 May 2022, 18:32\nނަގަހައްޓަމުން އައި ހަމަތަކާ އަސާސްތަކުގައި އެމްޑީޕީއާއެކު ދެގޮތެއްނުވެ، އަބަދުވެސް ދެމިހުންނަވާނެ ކަމަށް އެމްޑީޕީގެ ޗެއަރޕާސަން އިންތިހާބުގައި ނާކާމިޔާބީއާ ކުރިމަތިލެއްވި މާފަންނު އުތުރު ދާއިރާގެ މެންބަރު އިމްތިޔާޒު ފަހުމީ ވިދާޅުވެއްޖެއެވެ.\nއެމްޑީޕީގެ ޗެއަރޕާސަންކަމަށް ވާދަކުރައްވާ ނާކާމިޔާބީ ވެވަޑައިގެންނެވި އިމްތިޔާޒް ފަހުމީ ބަލިގަބޫލުކުރައްވާ، އިންތިޚާބު ކާމިޔާބުކުރެއްވި އިކޮނޮމިކް މިނިސްޓަރ ފައްޔާޒް އިސްމާޢީލަށް މަރުޙަބާ ވިދާޅުވެ ކުރެއްވި ޓްވީޓުގައި ވަނީ ނިމިދިޔަ އިންތިޚާބުގައި އެމަނިކުފާނާއެކު މަސައްކަތްކޮށް ވޯޓުދެއްވި ހުރިހާ މެމްބަރުންނަށް ހިތުގެ ފުނުން ޝުކުރު ދައްނަވާފައެވެ.\nއަދި މިވީހާ ދުވަހު ނަގަހައްޓަމުން މިއައި ހަމަތަކާ އަސާސްތަކުގައި އެ ޕާޓީއާއެކު ދެގޮތެއްނުވެ، އަބަދުވެސް ދެމިހުންނާނަން ކަމަށްވެސް ވިދާޅުވިއެވެ.\nއިއްޔެ ބޭއްވި އިންތިހާބުގައި އިންތި ވާދަކުރެއްވީ އިކޮނޮމިކް މިނިސްޓަރު ފައްޔާޒު އިސްމާއީލާއެވެ. އިންތިހާބުގެ ނަތީޖާތައް ދައްކާ ގޮތުގައި ފައްޔާޒު ވަނީ 58 ޕަސެންޓު ވޯޓުން އިންތިހާބު ކާމިޔާބު ކުރައްވާފައެވެ.\nމެމްބަރު އިމްތިޔާޒް ފަހުމީގެ ޓްވީޓަށް ރައްދުދެއްވާ މިނިސްޓަރ ފައްޔާޒް ވަނީ ޝުކުރު އަދާކުރައްވާފައެވެ.\nއަދި ވާދަވެރި ސިޔާސީ ހަރަކާތުން އެނގޭ އެކައްޗަކީ އެމްޑީޕީ ސިޔާސީ ގޮތުން ފައްކާވެފައި އޮތް މިންވަރު ކަމަށާއި އިންތިއަކީ ވާދަވެރި ކެނޑިޑޭޓު ކަމުގައި ވިޔަސް، ކުރިންވެެސް ދެންނެވި ފަދައިން އިންތިހާބަށް ފަހުގައި ތިބޭނީ އެއްކޮށް ކަމަށް ފައްޔާޒް ވިދާޅުވިއެވެ.\nއެ ޕާޓީ ދާނީ އެކީ އެކަށް ކުރިއަށް ކަމަށްވެސް މިނިސްޓަރ ފައްޔާޒް ވިދާޅުވިއެވެ.\nއެމްޑީޕީން އިއްޔެ އިންތިޚާބަކީ މިހާތަނަށް އެމްޑީޕީން ބޭއްވި އެޕާޓީގެ އެތެރޭގެ އެންމެ ވާދަވެރި އިންތިހާބެވެ. ދެ ކެންޑިޑޭޓުން ވެސް ކެމްޕެއިންގައި ރާއްޖޭގެ މީހުން ދިރިއުޅޭ ހުރިހާ ރަށަކަށް ވަޑައިގެން ކެމްޕެއިން ކުރެއްވިއިރު ތަފާތު އެކި ތުހުމަތުތައް އެއް ކެންޑިޑޭޓަކު އަނެއް ކެންޑިޑޭޓަކަށް ވަނީ ކޮށްފައެވެ.\nފައްޔާޒް އިސްމާއީލް އިމްތިޔާޒް ފަޙްމީ ރާއްޖެ އެމްޑީޕީ ސިޔާސީ


Preity Zinta ves Mamma akah, Surrogacy medhverikoh emmaabandu dhekudhin - One Online\nޖީން ގުޑްއިނަފް އަދި ޕްރިތީ ޒިންތާ---\nޕްރިތީ ޒިންތާވެސް މަންމައަކަށް، ސަރޮގަސީ މެދުވެރިކޮށް އެއްމާބަނޑު ދެކުދިން\nފިލްމީތަރި ޕްރިތީ ޒިންތާ އަދި ފިރިމީހާ ޖީން ގުޑްއިނަފް އަށް އެއްމާބަނޑު ދެކުދިން ލިބިއްޖެއެވެ. ސަރޮގަސީ މެދުވެރިކޮށް މި ދެމަފިރިންނަށް ދަރިން ލިބިފައިވާކަމުގެ އުފާވެރި ހަބަރު ހިއްސާކޮށް ޕްރިތީ ޒިންތާ ވަނީ އިއްޔެ ޓުވީޓުކޮށްފައެވެ.\nއެއްމާބަނޑު އަންހެން ކުއްޖަކާއި ފިރިހެން ކުއްޖެއް ލިބިފައިވާއިރު އެ ކުދިންނަށްވަނީ ޖިޔާ ޒިންތާ ގުޑްއިނަފް އަދި ޖައި ޒިންތާ ގުޑްއިނަފްގެ ނަން ކިޔާފައިކަމަށް ޕްރިތީ ކުރި ޓުވީޓުގައި ވަނީ ބުނެފައެވެ. ޕްރިތީ ވަނީ މިކަމުގައި އެހީތެރިވެދިން ޑޮކްޓަރުންނާއި ނަރުހުންގެ އިތުރުން ސަރޮގޭޓަށް ހިތުގެ ފުންމިނުން ޝުކުރު އަދާކޮށްފައެވެ.\n2016 ވަނަ އަހަރު ޖީން ގުޑްއިނަފް އާ ކައިވެނި ކުރުމަށްފަހު މި ދެމަފިރިން ދިރިއުޅެމުން އަންނަނީ އެމެރިކާގައެވެ. ސަރޮގަސީ މެދުވެރިކޮށް އަލަށް މައިންބަފައިންނަށް ވެފައިވާއިރު ޕްރިތީ އަދި ޖީން އަންނަނީ އުމުރުން 40 ގެ އަހަރުތައް ހޭދަކުރަމުންނެވެ.\nޕްރިތީ ޒިންތާ އަކީ ބޮލީވުޑްގައި ވިދާލި ކާމިޔާބު ބަތަލާއެކެވެ. 1998ވަނަ އަހަރު ''ދިލް ސޭ'' އިން ބޮލީވުޑަށް ނުކުތް މި ބަތަލާގެ ފާހަގަކޮށްލެވޭ ފިލްމުތަކުގެ ތެރޭގައި ''ސޯލްޖާ'' ''ކިޔާ ކެހެނާ'' ''ދިލް ޗާހްތާ ހޭ'' ''ކަލް ހޯ ނާ ހޯ'' އަދި ''ވީރް ޒާރާ'' ފަދަ އެތައް ފިލްމުތައް ހިމެނެއެވެ. އެކްޓިން އާ ދުރުގައި ދުވަސްތަކެއް ހޭދަކުރުމަށްފަހު ޕްރިތީ ވަނީ7އަހަރުގެ މެދުކެނޑުމަކަށްފަހު އަލުން ފިލްމު ކުޅެން ފަށާފައެވެ. ދިގު ބުރޭކަކަށްފަހު ޕްރިތީ ވަނީ 2018 ވަނަ އަހަރު ނުކުތް ''ބައްޔާޖީ ސުޕަހިޓް'' އިން ފެނިގެން ގޮސްފައެވެ.


Mukhthaba nikuthee minivaneh ge gothugai thafaathu dhahkan\nހާބަރު ފުޑް ކޯޓުތައް ނެގުމަށް ފަހު ކުރެހި މަންޒަރާއި ރައްޔިތުންނަށް ލިބުނު ނަތީޖާ އުޑާ ބިމާހާ ތަފާތެވެ. ވިލިނގިލީ ފެރީ ޓާމިނަލްގައި ރައްޔިތުން ޕާކު ކުރަން ހުރި ސަރަހައްދު ހުސްކޮށްލުމަށް ފަހު، އެމްޓީސީސީގެ ބޮޑު ގުދަނެއް ހަދައިފި އެވެ. ދިރާގަށް ބިލު ދައްކާލަން އަންނަ ރައްޔިތު މީހާއަށް ޕާކުކޮށްލާނެ ތަނެއް ނެތެވެ. އެވަރު ނުވެގެން އެ އިމާރާތުގެ ބިއްދޮށުގައި 25 ބުރީގެ ބޮޑު ހޮސްޕިޓަލެއް އަޅާއިރު އެއާއެކު އަންނާނެ ޓްރެފިކާއި ޕާކިން މައްސަލަތަކަށް ހަދާނެ ގޮތެއް ހަމަޖައްސާނެ ގޮތެއް ނެތެވެ.\nމިއީ އޭގެ އަސަރު ރައްޔިތުންނަށް ސީދާ ކުރާނެ ބޮޑެތި މައްސަލަތަކެވެ. ނަމަވެސް މީގެ ކުރިން ސިޔާސީ މީހެއްގެ ފަރާތުން މިފަދަ ވާހަކައެއް އަޑެއް ނީވެ އެވެ. މިނިވަންކަމާއި ފާޅުކަން ބޮޑު ގޮތެއްގައި އެ ވާހަކަ ދައްކާލަން ނުކެރުނީ ކަމަށް ވެދާނެ އެވެ. ނުވަތަ އެ މިންވަރަށް ރައްޔިތެއްގެ އިހުސާސް ދެނެގަނެވިފައި ނުވަނީ ކަމަށް ވެސް ވެދާނެ އެވެ. ނަމަވެސް މިއީ މާފަންނު ދެކުނު ދާއިރާއަށް ކުރިމަތިލައްވާ މިނިވަން ކެންޑިޑޭޓު އިސްމާއިލް މުޚްތަބާ "އަވަސް"އާ ހިއްސާ ކުރެއްވި އެ ދާއިރާގެ ރައްޔިތުންގެ ހުރި ބައެއް ކަންބޮޑުވުންތަކެކެވެ.\n"ރައްޔިތުން ބޭނުންވަނީ ސިޔާސީ ކަންކަމާ އެއްކޮށް ހުސްވުމުގެ ބަދަލުގައި މިކަންކަމާ މަޖިލީހުގައި ވަކާލާތު ކުރާނެ މީހެއް، ވަކި ފަރާތަކަށް ނުޖެހި އިންސާފުވެރިކަމާއެކުގައި އަސާސީ ކަންތައްތައް ފުއްދައިދޭ މީހެއް، އެކަން ކުރެވޭނީ މިނިވަނަކަށް. އެކަން ކޮށްދޭން އަޅުގަނޑު ނިކުމެ މިހުރީ،" މަޑުމައިތިރި ކަމާއެކު ވާހަކަދައްކަވާ މުޚްތަބާ ވިދާޅުވި އެވެ.\nމުހްތަބާ ވިދާޅުވި ގޮތުގައި އޭނާގެ އުޅެ ބޮޑުވި މާފަންނު ދެކުނު ދާއިރާގައި ތާޖުއްދީން ސްކޫލާއި ހިރިޔާ ސްކޫލު ޖެހިޖެހިގެން އޮތުމާއެކު އައިޖީއެމްއެޗްގެ ޓްރެފިކް ވެސް އެ މަގަށް ވަންނާތީ ރައްޔިތުންގެ ކަންބޮޑުވުން އިންތިހާއަށް ބޮޑެވެ. އެ މަގުގައި އެމްބިއުލެންސްތަކާއި ބޮޑެތި އެސްޓީއޯ ގުދަންތަކަށް ދާ ކޮންޓެއިނަރުތަކާއި އެމްޕީއެލްގެ ބޮޑެތި ލޮރީތައް ހުރަސް ކުރާއިރު އެ މަގު އޮންނަނީ "ނައިޓް މާރުކޭޓް" އަކަށް ވުރެ ހާލު ދެރަކޮށް ކަމަށް މުހްތަބާ ވިދާޅުވި އެވެ. އަދި އޭނާގެ އަމިއްލަ ތަޖުރިބާއާ ވެސް އެކުގައި އޭނާ ވިދާޅުވީ އެކަމަކީ ރައްޔިތުން ވަރަށް ބޮޑަށް ހައްލެއް ބޭނުންވާ ކަމެކެވެ.\n"ވިލިނގިލިން ތާޖުއްދީންއަށް އަންނަ ބެލެނިވެރިން ވެސް ރޮއެ އާދޭސް ކުރަނީ ހެޔޮ ނުވާނޭ ކޮންމެވެސް ގޮތެއް ހަދައިދޭށޭ، ސްކޫލުތަކުގެ އިސްވެރިންނޭތިއީ ކަމެއް ކޮށްދެއްވާށޭ. އެހެންވީމަ އަޅުގަނޑަށް މި ފުރުސަތު ލިބިއްޖެއާ އެސްޓީއޯ ފުށް ގުދަންތަކަށް އެދާ ކޮންޓެއިނަރު ލޮރީ އާއި އެމްޕީއެލްގެ އެ ބޮޑެތި ލޮރީތައް ސްކޫލު މަގަށް ނޭރޭ ގޮތަށް އަޅުގަނޑު ހަދައިދޭނަން، ސްކޫލު ކުދިންތައް ސްކޫލުތަކަށް ދާ ގަޑިތައް ސިޓީ ކައުންސިލާއި ޕޮލިހުންނާ ޑިސްކަސްކޮށްގެން ނަމަވެސް ކޮންމެވެސް ކަހަލަ ފަރަގެއް ސްކޫލުތަކުގެ ގަޑިއަށް ގެނެސްގެންވެސް ލުއިތަކެއް ގެނެވިދާނެ،" މުޚްތަބާ ވިދާޅުވި އެވެ.\n"ހައްލު ކުރަން ހުރި މައްސަލަތައް ގިނަ"\nދާއިރާގެ އިތުރުން ޖުމުލަކޮށް ހުރިހާ ރައްޔިތުންނަށް ވެސް ދިމާވެފައިވާ ބޮޑެތި މައްސަލަތައް ވެސް މުހްތަބާ ފާހަގަ ކުރެއްވި އެވެ. އޭނާ ވިދާޅުވީ ސިއްހީ ބޮޑެތި މައްސަލަތައް ދިމާވެގެން އެހީއެއް ބޭނުންވާ މީހާއަށް ލޯނެއް ނެގޭނެ އެއްވެސް ގޮތެއް ނޯވެ އެވެ. އަދި އެއީ ޑޯޓުޑޯއަށް ދިޔައިރު ގިނަ ރައްޔިތުންތަކެއް ކުރި ޝަކުވާއެއް ކަމަށް މުޚްތަބާ ވިދާޅުވި އެވެ. އަދި އާސަންދަ ހިދުމަތް އޮންނަ ގޮތާ މެދު ވެސް ރައްޔިތުން ކަންބޮޑުވާ ކަމަށް އޭނާ ވިދާޅުވި އެވެ.\nކޮންމެ ފަސް އަހަރަކުން އެއްފަހަރު ރައްޔިތުންގެ ގިނަ ބައެއްގެ ތެރެއަށް ވަޒީފާގެ ބިރުވެރިކަން އުފެދޭ ދުވަސްކޮޅެއް އަންނަ ކަމަށް މުހްތަބާ ވިދާޅުވި އެވެ. އެއީ ކެމްޕެއިނުގެ ދުވަސްވަރެވެ. ވަޒީފާއެއް ހޯދުމަށް ބޭނުންވާ މީހާ ސިޔާސީ މީހެއްގެ ފަހަތުން އާދޭސް ކުރަން ޖެހުމުގެ ސަގާފަތާ ހެދި ދެވަނަ ފަހަރަށް އޭނާ އިންތިހާބު ވާން ބޭނުންވާ ހިސާބުން ތަފާތު ބިރުތައް ދައްކަމުން އަންނަ ކަމަށް މުޚްތަބާ ވިދާޅުވި އެވެ. އަދި އެއީ ގާނޫނުގެ ތެރެއިން ވެސް ހައްލު ކުރެވިދާނެ ކަމެއް ކަމަށް ވެސް އޭނާ ވިދާޅުވި އެވެ.\n"މިހާރު ވެސް އެބައާދޭ އެކި ފަރާތްތަކަށް ފޯނުކޯލުތަކެއް، ވަޒީފާގައި ހުންނަން ބޭނުންހޭ ބުނަނީ، އެހެންވީމަ ގާނޫނީ ގޮތުން އަޅުގަނޑުމެން އެބަ ޖެހޭ ވަޒީފާތަކަށް ވެސް އެ ބާރުވެރިކަމެއް ދޭން، އަދި އެ ވަޒީފާތައް ދޭ ގޮތް ވެސް ރަނގަޅަށް ބެލެހެއްޓެން،" މުޚްތަބާ ވިދާޅުވި އެވެ.\nގޯތި ގެދޮރުގެ މައްސަލައަކީ އެންމެ ބޮޑު އަނެއް މައްސަލަ އެވެ. ރައްޔިތުންގެ އެންމެ މާޔޫސް ކުރުވާ މައްސަލައެވެ. މުހްތަބާ ވިދާޅުވި ގޮތުގައި 10، 15 ފްލެޓު ގަންނަ ފަރާތަށް އެ ފްލެޓު ލިބުނު ގޮތް ރައްޔިތުންގެ މަޖިލީހަށް ބެލެން ޖެހޭނެ އެވެ. އެއީ ކޮންމެ މަގާމެއްގައި ހުރި މީހެއް ކަމުގައިވީ ނަމަވެސް އެ މީހަކު ހާޒިރު ކުރެވެން ޖެހޭނެ އެވެ.\nފްލެޓުގެ ކަންތައްތަކަކީ ވީހާވެސް ދެފުށް ފެންނަ ގޮތައް ކުރިޔަށް ގެންދަން ޖެހޭ ކަމެއް ކަމަށް މުޚްތަބާ ވިދާޅުވި އެވެ. ޕޮއިންޓު ދޭ އުސޫލުތަކާއި ޕޮއިންޓުތަކުގެ މައުލޫމާތަކީ ސިއްރު ކުރެވިގެންވާނެ ކަމެއް ނޫން ކަމަށާއި ހައްގުތައް ކަށަވަރުކޮށްދީ، ވަކި ބަޔަކަށް ހާއްސަ ކުރުމެއް ނެތި އިންސާފުވެރިކަމާއެކު ފްލެޓުތައް ދޭން ޖެހޭ ކަމަށް މުހްތަބާ ވިދާޅުވި އެވެ.\n"މަޖިލީހުގެ ކޮމިޓީ ބައްދަލުވުންތައް ސިއްރުކޮށްފައި މި އޮންނަނީ، ޝާރުއީ ދާއިރާގެ ބޮޑެތި ކޭސްތައް ސިއްރުކޮށްފައި މި އޮންނަނީ. ހަމައެގޮތަށް ޕޮއިންޓް ސިސްޓަމްވެސް މި އޮންނަނީ ސިއްރުކޮށްފައި. ލިސްޓެއް ކުއްލިއަކަށް އައިމަ މި ފެންނަނީ. މި ސިއްރު ކުރުން ހުއްޓާލަން ޖެހޭ، މިއީ ގައުމީ ނުރައްކަލަށް ދާފަދަ ކަންކަމެއް ނޫން،" މުޚްތަބާ ވިދާޅުވި އެވެ.\nމިނިވަނެއް، ރައްޔިތުންގެ ކެންޑިޑޭޓެއް!\nމުޚްތަބާގެ ސިޔާސީ ވިސްނުން އެހެން ކެންޑިޑޭޓުންނާ ވަރަށް ތަފާތެވެ. އޭނާ ގަބޫލު ކުރާ ގޮތުގައި މީގެ ކުރީގެ އިންތިހާބުތަކުން ވެސް ފެންނަ މަންޒަރަކީ ރައްޔިތުން އަބަދުވެސް ހޮވަމުން އަންނަނީ އެ މީހުންނަށް ފެންނަ އެންމެ ރަނގަޅު ކެނޑިޑޭޓުންނެވެ. އަދި ހާއްސަކޮށް މިނިވަންކަމާއެކު ރައްޔިތުންނަށް ހިދުމަތްކޮށްދޭނެ ޒުވާނަކު ދާއިރާއަށް ނިކުތުމަކީ ރައްޔިތުން އެންމެ ބޭނުންވާނެ ގޮތް ކަމަށް މުޚްތަބާ ވިދާޅުވި އެވެ.\n"2008 ގައި އަދި އެންމެ ފަހުން ބޭއްވި އިންތިހާބުގައި ވެސް އާންމުން އަތަށް ބާރު ލިބުމުން ޕަބްލިކް ނަގަނީ ރަނގަޅު މީހުން، ކިތަންމެ ބައިވަރު ކުލަތަކެއްގެ ދިދަ ހުއްޓަސް ރައްޔިތުން ނަގަނީ ރައްޔިތުން ބޭނުންވާ ރަނގަޅު މީހެއް. އެހެންވެ އަޅުގަނޑަށް ވިސްނުނީ ވަކި ކުލައެއް ނެތަސް ރަނގަޅު ތައުލީމީ މީހެއް ނިކުމެއްޖެއާ އެ ފުރުސަތު ޕަބްލިކް ދޭނެއޭ، ރައްޔިތުންގެ އަޑު މަޖިލީހުގައި އޭގެ އެންމެ ރަނގަޅު ގޮތުގައި ނިންމޭނީ އަޅުގަނޑު ދެކޭ ގޮތުގައި ރައްޔިތުންގެ މަޖިލީހުގައި މި ދާއިރާގައި އުޅޭ މީހަކަށް އިހުސާސް އެނގޭ މީހަކަށް،" މުޚްތަބާ ވިދާޅުވި އެވެ.\nމިނިވަން ކޮންމެ ކެންޑިޑޭޓަކު މަޖިލީހަށް ވަނުމަށްޓަކައި "މިނިވަން ޓެގު" ވިއްކުމަށް ފަހު، މަޖިލީހަށް ވަންނަ ގޮތަށް ޕާޓީތަކ ގުޅެ އެވެ. އެކަން މުހްތަބާ ގަބޫލު ކުރެ އެވެ. އަދި އެކަން ނުކުރާނަމޭ ބުންޏަސް ރައްޔިތުން މިހާރު ގަބޫލެއް ވެސް ނުކުރާނެ ކަމަށް މުޚްތަބާ ވިދާޅުވި އެވެ.\nނަމަވެސް މުހްތަބާ އެސްޓީއޯގައި ބެންކް އޮފް މޯލްޑިވްސްގައި މަސައްކަތް ކުރެއްވި އަހަރުތަކުގައި އައި ސިޔާސީ ނުފޫޒުތަކުގެ ވާހަކަ އޭނާ ވަނީ ކޮންމެވެސް ވަރަކަށް އަލި އަޅުވާލައިފަ އެވެ. އޭނާ ވިދާޅުވީ "ސިޔާސީ ނުފޫޒެއްގައި ޖެހޭނަމަ މިއަަދު ހުންނާނީ ޖެހިފަ" އެވެ. ބެންކްގެ މަގާމް ދޫކޮށްލީ ވެސް މަގާމުގައި އިނދެގެން އެފަދަ ނުފޫޒުތަކުގައި ޖެހުން ނޫން ގޮތެއް ނެތުން ކަމަށް ވެސް މުޚްތަބާ ވިދާޅުވި އެވެ.\n"އެހެންކަމުން ދެން ވެސް އަޅުގަނޑު ހުންނާނީ މިނިވަން ކެންޑިޑޭޓެއްގެ ގޮތުގައި، އަދި މަޖިލީހަށް ގޮސް ކުރާނީ ވެސް އެ ދުވަހަކު ރައްޔިތުން އަޅުގަނޑު ކައިރީ ބުނާ މަސައްކަތެއް،" މުޚްތަބާ ވިދާޅުވި އެވެ.


2 dhuvumeh ge dhuniyeyge Record muguraalaifi - Vaguthu\nއެންއެން ވެލެންސިއާ ވޯލްޑް ރެކޯޑް ޑޭ އިވެންޓެއްގައި ދުވެ ފިރިހެނުންގެ 10،000 މީޓަރުގެ ދުވުމާއި އަންހެނުންގެ 5000 މީޓަރުގެ ދުވުމުގެ ދުނިޔޭގެ ރެކޯޑު މުގުރާލައިފިއެވެ.\nފިރިހެނުންގެ 10،000 މީޓަރު ދުވުމުގެ ރެކޯޑު މުގުރާލާފައިވަނީ ޔޫގެންޑާއަށް ނިސްބަތްވާ އުމުރުން 24 އަހަރުގެ ޖޯޝުއާ ޗެޕްޓަގާއި އެވެ. އޭނާ ދުވުން ނިންމީ 26 މިނެޓާއި 11 ސިކުންތުންނެވެ. ފަނަރަ އަހަރުވަންދެން މި ރެކޯޑް ކުރިން އޮތީ އިތޯޕިއާގެ ވަރުގަދަ ދުވުންތެރިޔާ ކެނެނިސަ ބެކޭލޭގެ އަތުގައެވެ. މި ރޭސް ޖޯޝުއާ ނިންމީ އޭނާ ނިންމި ވަގުތަށްވުރެ ހަ ސިކުންތު އަވަހަށެވެ.\nބެކޭލޭ އަކީ ދުނިޔޭގެ ރެކޯޑު ފޮތުގެ ދިގު ތާރީހުގައިވެސް މި ރެކޯޑް އެންމެ ދިގު މުއްދަތަކަށް ހިފެހެއްޓި އެތްލީޓެވެ.\n10،000 މީޓަރު ދުވުމުގެ ރެކޯޑު މުގުރާލި ޖޯޝުއާ ޗެޕްޓަގާއި\nއަންހެނުންގެ 5000 މީޓަރު ދުވުމުގެ ދުނިޔޭގެ ރެކޯޑު މުގުރާލާފައިވަނީ އިތިއޯޕިއާއަށް ނިސްބަތްވާ އުމުރުން 22 އަހަރުގެ ލެތެސެބެޓް ގިޑޭ އެވެ. އޭނާ މި ރެކޯޑް މުގުރާލީ 14 މިނެޓާއި 6.62 ސިކުންތުން ރޭސް ނިންމައިގެންނެވެ. މިހާތަނަށް އެ ރެކޯޑު އޮތީ އިތިއޯޕިއާގެ ޓިރުނޭޝް ޑިބާބާގެ އަތުގައެވެ. 2008 ވަނަ އަހަރު އޭނާ މި ރެކޯޑު ހެދީ 14 މިނެޓާއި 11.15 ސިކުންތުން ނިންމައިގެންނެވެ.\nރޭސް ނިމުމަށްފަހު ވާހަކަދައްކަމުން ގިޑޭ ބުނީ މި ހާސިލްވީ ވަރަށް ގިނަ ދުވަސްތަކެއް ވަންދެން ދެކެމުން އައި ހުވަފެނެއް ކަމަށާއި މިއީ ލިބުނު ވަރަށް ބޮޑު ކާމިޔާބީއެއް ކަމަށެވެ. އަދި މި ކާމިޔާބީގެ ސަބަބުން ބަޔާންކުރަން ދަތި އުފަލެއް ލިބުނުކަމަށް ވެސް ބުންޏެވެ.\nގިޑޭ ވަނީ 2019 ވަނަ އަހަރު ދޯހާގައި ބޭއްވި ވޯލްޑް ޗެމްޕިއަންޝީޕްގައި 10،000 މީޓަރު ދުވުމުން ރިހި މެޑަލްވެސް ހޯދާފައެވެ.\nމި ރެކޯޑާއެކު ޗެޕްޓަގާއި ވަނީި ފާއިތުވި 10 މަސްތެރޭ ހަތަރު ދުނިޔޭގެ ރެކޯޑެއް ހަދާފައެވެ. އޭގެތެރޭގައި 2019 ވަނަ އަހަރުގެ ޑިސެމްބަރު މަހު ހޯދި 10 ކިލޯމީޓަރު ރެކޯޑާއި މިއަހަރުގެ ފެބްރުއަރީ މަހު ހޯދި5ކިލޯމީޓަރ ރެކޯޑް ހިމެނެއެވެ. އަދި އޮގަސްޓް މަހު އޮތް މޮނާކޯ ޑައިމަންޑް ލީގުގައި ބެކެލެ 16 އަހަރު ވަންދެން ހިފެހެއްޓި 5000 މީޓަރު ދުވުމުގެ ރެކޯޑް ވެސް ދެސިކުންތުގެ ތަފާތުން ޗެޕްޓަގާއި ވަނީ މުގުރާލާފައެވެ.\nމި ދެ ކުޅުންތެރިން ރެކޯޑް މުގުރާޅި ވޯލްޑް ރެކޯޑް ޑޭގެ އިވެންޓްތައް ބޭއްވީ ސްޕެއިންގެ ވެލެންސިއާއަށް ނިސްބަތްވާ ޓޫރިއާ ސްޓޭޑިއަމުގައެވެ. މި ދުވުން ބެލުމަށް 400 މީހުންނަށް ވަނީ ފުރުސަތުދީފައެވެ.\nބޭރުގެ މުބާރާތެއްގައި ހިމްނާ އަނެއްކާވެސް ގައުމީ ރެކޯޑެއް އާކޮށްފި


SunOnline: Sikundeege surgery hadhamun dhiya vaguthu kulhunee violin\nއަހުމަދު ޖައިޝަން 20 Feb 2020, 09:49\nސިކުނޑީގެ ސާޖަރީއެއް ކޮށްފައިވަނީ ޓިއުމަރެއް ހުރި 53 އަހަރުގެ ވަޔޮލިން ކުޅުންތެރިޔެއް ކަމަށްވާ ޑެގްމާ ޓާނާ --- ފޮޓޯ : ފޮކްސް\nސިކުނޑީގެ ސާޖަރީއެއް ހަދަމުން ދިޔައިރު ޕޭޝަންޓް ހަމަ ހޭގައި ހުރެ ވަޔޮލިން ކުޅެމުން ދިޔަ މަންޒަރަކާ މެދު ގިނަ ބައެއްގެ މެދުގައި ވާހަކަ ދެކެވެން ފަށައިފި އެވެ. ނަމަވެސް ޕޭޝަންޓް ވަޔޮލިން ކުޅެފައިވަނީ އޭނާގެ ހުނަރު ދެއްކުމުގެ ގޮތުންނެއް ނޫނެވެ. އެކަމުގެ ފަހަތުގައި ބޮޑު ސަބަބެއް އެބައޮތެވެ.\nލަންޑަންގައި ހުންނަ ކިންގްސް ކޮލެޖް ހޮސްޕިޓަލްގައި ސިކުނޑީގެ އޮޕަރޭޝަނެއް ކޮށްފައިވަނީ އުމުރުން 53 އަހަރުގެ ވަޔޮލިން ކުޅުންތެރިޔެއް ކަމަށްވާ ޑެގްމާ ޓާނާގެއެވެ.\nޑެގްމާގެ ސިކުނޑީގެ އޮޕަރޭޝަނެއް ކުރުމަށް ހޮސްޕިޓަލުން މަސައްކަތްކުރަނީ އޭނާގެ ސިކުނޑީގެ ޓިއުމަރެއް ނެގުމަށެވެ. އަދި ޓިއުމަރު ނަގަން މަސައްކަތްކުރާ ވަގުތު ވަޔޮލިން ކުޅުމަށް ޑޮކްޓަރުން ޑެގްމާއަށް ލަފާދިނެވެ. އެއީ އޭނާގެ ވަޔޮލިން ކުޅުމުގެ ހުނަރަށް އެއްވެސް ކަހަލަ ގެއްލުމެއް އައުމުން ދުރުކުރުމުގެ ގޮތުންނެވެ.\nއޭނާގެ ޓިއުމާ އުފެދިފައި ވަނީ ޑެގްމާގެ ސިކުނޑީގެ ފްރޮންޓަލް ލޯބްގެ ކަނާއަތްފަޅީގަ އެވެ. ސިކުންޑީގެ އެ ސަރަހައްދަކީ ޑެގްމާގެ ވާއަތުން ނާޒުކު ހަރަކާތްތައް ކުރުމަށްޓަކައި ކޯޑިނޭޓްކުރުމުގައި މަސައްކަތްކުރާ ބައި ކަމަށް ޑޮކްޓަރުން ބުނެއެވެ. އެ ސަރަހައްދަކީ ޑެގްމާގެ ވަޔޮލިން ކުޅުމުގެ ހުނަރަށް މުހިއްމު ސަރަހައްދެއް ކަމަށް ޑޮކްޓަރުން ބުނެއެވެ.\n"ވަޔޮލިން ކުޅުމަކީ އަހަރެން އަބަދު ވެސް ދެކުނު ހުވަފެނެއް. އުމުރުން އެންމެ 10 އަހަރުން ފެށިގެން އަހަރެން މި ދަނީ ވަޔޮލިން ކުޅެމުން. އަދި ވަޔޮލިން ނުކުޅެވޭނެ ކަހަލަ ކަމެއް ހިތަށް އެރުވިޔަސް ވަރަށް ހިތަށް އަސަރު ކުރޭ،" ޑެމްގާ ބުންޏެވެ.\nއޭނާގެ އޮޕަރޭޝަން ކުރާއިރު ވަޔޮލިން ކުޅުމުގެ ހިޔާލު ދީފައި ވަނީ ނިއުރޯސާޖަން އެއް ކަމަށްވާ ޑރ. ކިޔުމާސް އަޝްކަން އެވެ.\n"އަޅުގަނޑުމެން ގާތްގަނޑަކަށް 400 ވަރަކަށް ސިކުނޑީގެ ޓިއުމަރުގެ އޮޕަރޭޝަން އެބަކުރަން ކޮންމެ އަހަރަކު. ގިނަ ފަހަރަށް ޕޭޝަންޓު ވާހަކަ ދެއްކުމަށް ލަފާ ދެން. އެކަމުން އެއްވެސް ކަހަލަ އިންސްޓްރުމެންޓް އެއް ކުޅުމަށް ބުނި މިއީ ފުރަތަމަ ފަހަރު،" އޭނާ ވިދާޅުވި އެވެ.\nޑެގްމާގެ އޮޕަރޭޝަންގެ ކުރީން ޑޮކްޓަރުން ދެ ގަޑިއިރު ހޭދަކުރީ އޭނާގެ ސިކުނޑީގެ ހަރަކާތްތައް މެޕް ކުރުމަށެވެ. ސިކުނޑި މެޕް ކޮށްފައި ވަނީ ވަޔޮލިން ކުޅޭއިރު ޑެގްމާގެ ސިކުނޑީގެ އެކްޓިވް ސަރަހައްދުތައް ބެލުމަށް ކަމަށް ޑޮކްޓަރުން ބުނެއެވެ.\nއެ އޮޕަރޭޝަންގައި ޑޮކްޓަރުން ވަނީ ޑެގްމާގެ ޓިއުމަރުގެ 90 ޕަސެންޓް ކާމިޔާބު ކަމާއެކުގައި ނަގާފަ އެވެ.


BREAKING | Covid-19: UK In Ithuru 1401 Meehaku Maruvejje - Vaguthu\nކޮވިޑް-19: އިނގިރޭސިވިލާތުން އިތުރު 1401 މީހަކު މަރުވެއްޖެ\nދުނިޔޭގެ އެކި ގައުމުތަކުގައި ހަލުވި ކަމާއި އެކީ ފެތުރެމުން އަންނަ ކޮވިޑް-19 ޖެހިގެން އިނގިރޭސިވިލާތުން އިތުރު 1،401 މީހަކު މަރުވެއްޖެއެވެ.\nއެގައުމުން އިތުރު 1،401 މީހަކު މި ބަލި ޖެހިގެން މަރުވެފައިވާއިރު، އިތުރު 40،261 މީހަކު ވަނީ ބައްޔަށް ފައްސިވެފައެވެ. މިހާތަނަށް އެންމެ ގިނަ ބަޔަކު އެއް ދުވަސްތެރޭ އެގައުމުން މަރުވެފައިވަނީ މިމަހުގެ 20 ވަނަ ދުވަހުއެވެ. އެދުވަހު އެގައުމުން 1،820 މީހަކު ވަނީ ބަލި ޖެހިގެން މަރުވެފައެވެ.\nއެންމެ ގިނަ ބަޔަކު އެއް ދުވަސްތެރޭ ފައްސިވެފައިވަނީ މިމަހުގެ 8 ވަނަ ދުވަހުއެވެ. އެދުވަހު އެގައުމުން 68،053 މީހަކަށް ވަނީ ބަލި ޖެހިފައެވެ.\nއިނގިރޭސިވިލާތުން ކޮވިޑް-19 ޖެހިގެން މިހާތަނަށް މަރުވި މީހުންގެ އަދަދު ވަނީ 95،981 އަށް އަރާފައެވެ. އަދި ބައްޔަށް ފައްސިވިމީހުންގެ އަދަދު ވަނީ 3،583،907 އަށް އަރާފައެވެ.\nއެގައުމުން މި ބަލި ޖެހިގެން މިހާތަނަށް 1،586،707 މީހަކު ރަނގަޅުވެފައިވާއިރު، މިހާރު ބައްޔަށް ފަރުވާ ދެމުން އަންނަނީ 1،901،219 މީހަކަށެވެ. އޭގެ ތެރެއިން 3،960 މީހަކަށް ފަރުވާ ދެމުން އަންނަނީ ހާލު ދެރަވެގެން ނުވަތަ އައިސީޔުގައި ކަމަށް ކޮވިޑް-19ގެ ފަހުގެ ތަފާސް ހިސާބުތަކުން ދައްކައެވެ.\nކޮވިޑް-19 އިން ރައްކާތެރިވުމަށް އެކި ގައުމުތަކުން އަންނަނީ ވެކްސިން އުފައްދަމުންނެވެ. އަދި ބައެއް ގައުމުތަކުން ވަނީ ވެކްސިން އުފައްދައި ބޭނުން ކުރަން ފަށާފައެވެ.


މުވައްޒަފުން ބޭނުންވެއްޖެ. (ޕްރައިމަރީ ޓީޗަރ)\n12- ސްކޫލުގެ ހުރިހާ ވަސީލަތްތައް (ލައިބްރަރީ، އިންޓަރނެޓްފަދަ) ދަރިވަރުންނަށް އެންމެ ފައިދާހުރިގޮތަކަށް ބޭނުންކުރުން\nވަޒީފާއަށް އެދޭ ފޯމް މިސްކޫލް އިދާރާއިން ލިބެން ހުންނާނެއެވެ. އަދި www.csc.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 18 އޭޕްރީލް 2018 ވާ ބުދަ ދުވަހުގެ މެންދުރު 12:00 ގެ ކުރިން، މިސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 18 އޭޕްރީލް 2018 އާއި 23 އޭޕްރީލް 2018 އާ ދެމެދު، ބަނޑިދޫ ސްކޫލުގައި ނުވަތަ ސްކޫލުން ހަމަޖައްސާ ތަނެއްގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nޕަބްލިޝްކުރި ތާރީޚު: 10 އޭޕްރިލް 2018\nސުންގަޑި: 18 އޭޕްރިލް 2018 1200


Pakistanuge aamu inthikhaabu: Kureegai ulhuvvanee Imran Khan\nޕާކިސްތާނުގެ އާއްމު އިންތިޚާބު: ކުރީގައި އުޅުއްވަނީ އިމްރާން ޚާން\nނޭޝަނަލް އެސެމްބްލީގެ 105 ގޮނޑި އިމްރާންގެ ޕާޓީންވަނީ ކާމިޔާބުކޮށްފައި\nއިންތިޚާބުވަނީ އޮޅުވާލާފައި:ޝަހްބާޒް ޝަރީފް\nކ. މާލެ 26 ޖުލައި 2018 | ބުރާސްފަތި 01:40 6,097\nކުރީގެ ކުރިކެޓް ކުޅުންތެރިޔާ އިމްރާން ޚާން، - އަލްޖަޒީރާ\nޕާކިސްތާނުގައި ބުދަ ދުވަހު ކުރިޔަށް ގެންދިޔަ އާއްމު އިންތިޚާބުގެ ވޯޓްގުނުން ކުރިޔަށްދާއިރު މިހާތަނަށް ގުނިފައިވާ ވޯޓުގެ ނަތީޖާ ދައްކާގޮތުން އެ ގައުމުގެ ނޭޝަނަލް އެސެމްބްލީގެ 105 ގޮނޑިއާއިއެކު އިމްރާން ޚާންގެ ތަހްރީކޭ އިންސާފު ޕާޓީ ކުރި ހޯދައިފިއެވެ.\nއެ ޕާޓީގެ ފަހަތުން 71 ގޮނޑިއާއިއެކު ދެވަނައިގައި އޮތީ ކޮރަޕްޝަނުގެ ކުށުގައި ޖަލަށްލާފައިވާ ކުރީގެ ބޮޑުވަޒީރު ނަވާޒް ޝަރީފްގެ ޕާކިސްތާން މުސްލިމް ލީގް ނަވާޒް ޕާޓީއެވެ.\nމައި ވެރިކަމުގެ ތެރޭގައި ހިމެނޭ ނޭޝަނަލް އެސެމްބްލީ އަށް ހޮވަނީ 272 މެމްބަރުންނެވެ. ވަކި ޕާޓީއަކަށް އަމިއްލަ އަށް މައި ސަރުކާރެއް އެކުލަވާލެވޭނީ އެއް ޕާޓީއަކަށް މީގެ ތެރެއިން 137 ގޮނޑި ކާމިޔާބު ކުރެވިގެންނެވެ.\nމިހާރު ފެންނަން އޮތް ނަތީޖާއާއިއެކު ތަހްރީކޭ އިންސާފު ޕާޓީން އުފާ ފާޅުކުރަން ފަށާފައިވާއިރު ބޮޑުވަޒީރު ޝަހްބާޒް ޝަރީފްވަނީ އިންތިޚާބުގައި ވޯޓް އޮޅުވާލާފައިވާކަމަށް ތުހުމަތުކުރައްވައި އިންތިޚާބު ބަލައިނުގަންނާނެކަން އިއުލާނުކުރައްވާފައެވެ.\nބަލޮޗިސްތާނުގައި ހިނގާދިޔަ ހާދިސާ ފިޔަވައި ހުރިހާ ހިސާބެއްގައިވެސް ވޯޓްލުން ދިޔައީ ޖުމްލަކޮށް ސުލްހަވެރިކަމާއިއެކުކަމަށް އިލެކްޝަންސް ކޮމިޝަނުންވަނީ ބުނެފައެވެ. މީގެ އިތުރުން އެ ކޮމިޝަނުންވަނީ 2013 ވަނަ އަހަރުގެ އިންތިޚާބަށްވުރެ މި އިންތިޚާބުގެ ތައްޔާރީތައް ރަނގަޅުކަމަށް ބުނެފައެވެ.\nއަށެއް ޖެހިއިރު ވޯޓްލުން ފަށާފައި ވާއިރު7ޖެހުމުގެ ކުރިން ގިނަ ސްޓޭޝަންތަކުގެ ކައިރީގައި ކިއު ހަދާފައިވެއެވެ.\nއިންތިޚާބުގައި ވޯޓު ލުމަށް 85،000 މަރުކަޒު ކަނޑައަޅާފައިވެއެވެ. އިންތިޚާބުގައި، ނޭޝަނަލް އެސެމްބްލީގެ ގޮނޑިތަކަށް 3،765 ކެންޑިޑޭޓުން ވާދަ ކުރިއެވެ.\nޕާކިސްތާނުގެ އިލެކްޝަންސް ކޮމިޝަނުން މިހަފްތާގައި ބުނެފައިވާ ގޮތުގައި އިންތިހާބުގެ ސަލާމަތީ ކަންކަން ބެލެހެއްޓުމަށް 800،000 މީހުން މަސައްކަތް ކޮށްފައިވެއެވެ. އޭގެ ތެރޭގައި 370،000 ސިފައިން ވެސް ހިމެނެއެވެ.\nމި އިންތިޚާބުގައި ވޯޓްލުމަށް 105.95 މިލިއަން މީހުން ރަޖިސްޓްރީކޮށްފައިވެއެވެ.\nވޯޓްލުމުގެ ހައްގު ލިބިފައިވާ 59 މިލިއަން ފިރެހެނުން ތިބިއިރު ވޯޓްލުމުގެ ހައްގު ލިބިފައިވާ އަންހެނުންގެ އަދަދަކީ 47 މިލިއަނެވެ.


Feyraamaai, Hifaa Gengulhey Thakethi, Hisaabahvure Gina Kurumakee Israafu Kurun - Khuthuba - Vaguthu\nކޮވިޑް-19: އަދަދުތައް މަޑުޖެހުމެއްނެތި މައްޗަށް - 35 މިނެޓް ކުރިން\nއިސްރާފަކީ ކޮންމެ ކަމެއްގައި ވެސް، ޙައްދު ފަހަނަޅައި ދިޔުންކަމަށާއި، ފޭރާމާއި، ހިފައި ގެންގުޅޭ ތަކެތި، ހިސާބަށް ވުރެ ގިނަކުރުމަކީ ވެސް އިސްރާފު ކުރުން ކަމަށް ހުތުބާގައި ވިދާޅުވެއްޖެއެވެ.\n"އިސްރާފް ކުރުމުގެ ނުބައިކަމާއި" ގުޅޭގޮތުން މިއަދު ރާއްޖޭގެ އެކި ކަންކޮޅުތަކުގައި އިއްވި ޚުތުބާގައި ވިދާޅުވެފައި ވަނީ، އިސްރާފް ކުރުމަކީ ހަމައެކަނި ކެއިންބުއިމާ ގުޅިފައިވާ ކަމެއް ނޫން ކަމަށެެވެ. އަދި އުރެދުންތަކަށް އަރައިގަތުން ގިނަކޮށް، ކުފުރުވުމާ ހަމައަށް ހިނގައްޖެ ނަމަ، އެއީ ވެސް އިސްރާފު ކުރުންކަމަށް ހުތުބާގައި ވެއެވެ.\nއަދި ގޮވާމާއި މޭވާ ފަދަ ތަކެތީގެ އަހުލުވެރިން، އޭގެ ޒަކާތް އަދާނުކޮށް، އެ ތަކެތި ބޭނުން ކުރުމުގައި، އިސްރާފު ކުރުމަކީ ﷲ ރުއްސަވާވޮޑިގެންވާ ކަމެއް ނޫންކަމަށް ހުތުބާގައި ވެއެވެ.\nހުތުބާގައި ވިދާޅުވެފައިވާގޮތުގައި، ﷲ އަށް ތަޤްވާވެރިވާ މީހާ، އެ ކަލާނގެ ރައްކާތެރި ކުރައްވާނެ ކަމަށާއި، ﷲ އަށް ވަކީލުކުރާ މީހާ، އެކަލާނގެ ފުދުންތެރި ކުރައްވާނެ އެވެ. އަދި ﷲ އަށް ޝުކުރުވެރިވާ މީހާ އަށް އެކަލާނގެ ނިޢުމަތްތައް އިތުރުކޮށް ދެއްވާނެ ކަމަށްވެސް ހުތުބާގައި ވެއެވެ.\nހުތުބާގައި ވިދާޅުވެފައި ވަނީ، މުޅި ދުނިޔެއަށް މިއަދު ކުރިމަތިވެފައިވާ ނުރައްކާތެރި ބަލިމަޑުކަމުގެ ޙާލަތުން އަރައިގަތުމަށްޓަކައި ވަރަށް ގިނަ ކަންކަމާ މެދު ސަމާލުވާން ޖެހޭ ކަމަށެވެ. އެގޮތުން ހެޔޮކަމުގެ މަގަށް ރުޖޫޢަވެ، ނުބައިކަންކަމުން ދުރުހެލިވާން ޖެހޭ ކަމަށާއި، ފަހެ ފާފަތަކުން ތައުބާވެ، އިސްތިޣްފާރު ކުރުމަކީ، މުޞީބާތްތަކުން މިންޖުވާން އޮތް މަގު ކަމަށް ހުތުބާގައި ވެއެވެ.\n"މުޅި މުޖުތަމަޢުގެ ރައްކާތެރިކަމަށް ޓަކައި ކޮންމެ މީހަކު ވެސް އަދާކުރަން ޖެހޭ ފަރުދީ ދިންމާ، އެންމެ ފުރިހަމަ ގޮތުގައި އަދާކޮށް، ޞިއްޙީ ޚިދުމަތްތެރިންގެ އިރުޝާދުތަކަށް ބޯލަނބައި ކިޔަމަންވާން ޖެހޭ". ހުތުބާގައި ވެއެވެ.\nހުތުބާގައި ވިދާޅުވެފައިވާގޮތުގައި، މިފަދަ ކާރިޘާއެއްގެ ވަގުތުގައި މުޖުތަމަޢުގެ ޢާއްމު މަޞްލަޙަތަށް އިސްކަންދީ، ކެތްތެރިކަމާއި، އެއްބައިވަންތަކަމާއި، މުވާސަތާއި، އީޘާރުގެ ސިފަތަކަށް އިސްކަންދޭން ޖެހޭ ކަމަށެވެ. އަދި ހަމަ އެހެންމެ ކާބޯތަކެތިން އިސްރާފު ކުރުމާއި، އެހެން މީހުންގެ މުހުތާދުތަކަށް ބެލުމެއް ނެތި، ތިމާއަށް ބޭނުން ނުވާވަރަށް ކާބޯތަކެތި ގަނެ ރައްކާކުރުން ފަދަ ކަންކަމުން ދުރުހެލިވާން ޖެހޭ ކަމަށްވެސް ހުތުބާގައި ވެއެވެ.\n"އެއްވެސް ކަމެއްގައި ޙައްދު ފަހަނަޅައި ދިއުން ދީން ހުއްދައެއް ނުކުރެ އެވެ. ހޭދަ ކުރުމުގައި ވެސް ކެއިން ބުއިމުގައި ވެސް އަދި ފޭރާން އެޅުމުގައި ވެސް މެ އެވެ"ހުތުބާގައި ވެއެވެ.\nއިތުރަށް ހުތުބާގައި ވިދާޅުވެފައިވާގޮތުގައި، މުސްލިމުން ކައިބޮއި އުޅެން ވާނީ ދިރިހުރުމަށްޓަކައި ކަމަށްވާއިރު، ކެއުމަށާއި ބުއިމަށްޓަކައި ދިރި\nތިބޭ ބަޔަކަށް، މުސްލިމުން ވެގެން ނުވާނެ ކަމަށެވެ.\n"'މި ފަދަ ދަނޑިވަޅެއްގައި ގޭގައި ތިބޭ އިރު، އަނބިދަރީންގެ ޙައްޤުތަކަށް ރައްކާތެރި ވުމަށާއި، އެކަކު އަނެކަކަށް ދަތިކޮށް، ޖެއްސުންކޮށް\nނުއުޅުމަށް ހަނދާންކޮށްދެމެވެ. ﷲ ނަހީ ކުރެއްވި ކަންކަމާ ދުރުހެލިވެ، ޢިއްފަތްތެރިވުމަށް ހަނދާންކޮށްދެމެވެ. ބޭކާރު ކަންކަމާ ދުރުހެލިވެ، އެކަކު އަނެކަކަށް އަޅާލައި އުޅުމަށް ހަނދާންކޮށްދެމެވެ. ފަރުޟު ފަސް ނަމާދަށް ރައްކާތެރިވެ، ދުޢާ ކޮށް، އިސްތިޣްފާރު ކުރުން\nގިނަ ކުރުމަށް ހަނދާންކޮށްދެމެވެ. ގިނަގިނައިން ކީރިތި ޤުރްއާން ކިޔެވުމަށް ވަޞިއްޔަތް ކުރަމެވެ". ހުތުބާގައި ވެއެވެ.\nއަދި ހުތުބާގައި ވަނީ މިއީ އެކަކު އަނެކަކަށް އެހީތެރިވުމުގެ ވަގުތު ކަމަށާއި މުއްސަނދިން ދީލަތިކަމުގެ ނަމޫނާ ދައްކަންވީ ވަގުތު ކަމަށްވެސް ވިދާޅުވެފައެވެ.


ދިޔަވަރު ބޮޑުވާ ވަގުތުތަކުގައި އުދަ އަރާފާނެ: މެޓް – Dhen.mv\nދިޔަވަރު ބޮޑުވާ ވަގުތުތަކުގައި އުދަ އަރާފާނެ: މެޓް\nދެން އެމްވީ January 23, 2020 - 2:38 pm\nދިޔަވަރު ބޮޑުވާ ވަގުތުތަކުގައި އުދަ އަރާފަނެ ކަމަށް ގައުމީ މުސުމާ ބެހޭ އިދާރާ (މެޓް) އިން މިއަދު ބުނެފިއެވެ.\nއިދާރާ އިން ބުނީ، މެދުތެރެއާއި ދެކުނުގެ އެކި ހިސާބަށް ވިއްސާރަކޮށް އަދި ގުގުރުން އެކަށީގެންވާ ކަމަށާއި އަދި އުތުރުގެ ބައެއް ރަށްތަކަށް ކެރީގެ އަސަރު ފޯރާނެ ކަމަށްވެސް ލަފާކުރެވޭ ކަމަށެވެ.\nވައިޖެހޭނެ ގޮތަށް ބަލާއިރު އިރުއުތުރާއި އިރުން، ދެކުނުގެ އަތޮޅުތަކަށް ގަޑިއަކު 08 މޭލާއި 18 މޭލާ ދެމެދުގެ ބާރުމިނުގައި ވައި ޖެހޭނެ ކަމަށާއި އެހެން ހިސާބުތަކަށް ގަޑިއަކު 15 މޭލާއި 25 މޭލާ ދެމެދުގެ ބާރުމިނުގައި އަދި ވިލާގަނޑުގައި ގަޑިއަކު ގާތްގަނޑަކަށް 40 މޭލުގެ ބާރުމިނަށް ވައިގަދަވުމަކީ އެކަށީގެންވާ ކަމެއް ކަމަށް މެޓް އޮފީހުން ބުނެއެވެ.\nމެދުތެރެއާއި އުތުރުގެ ކަނޑުތައް ގަދަވާނެ ކަމަށާއި ދެކުނުގެ ކަނޑުތައް އާދައިގެ ވަރަކަށް ގަދަވާނެ ކަމަށްވެސް މެޓް އޮފީހުން ލަފާކުރެއެވެ. އެހެންކަމުން މެދުތެރެއާއި އުތުރުގެ އަތޮޅުތަކުގައި ކަނޑު ދަތުރު ކުރައްވާ ފަރާތްތަކުން މޫސުމަށް ސަމާލުވުމަށް މެޓް އޮފީހުން އިލްތިމާސްކުރެއެވެ.\nއަދި ދިޔަވަރު ބޮޑު ވާގަޑިތަކުގައި ބައެއް ރަށްތަކަށް އުދައިގެ އަސަރު ކުރުމަކީ އެކަށީގެންވާ ކަމެއް ކަމަށްވެސް މެޓް އޮފީހުން ބުނެއެވެ.\nއިއްޔެ އާއި މިއަދު ރ. އަތޮޅާއި ބ. އަތޮޅުގެ ގިނަ ރަށްރަށަށް ވަރަށް ބޮޑަށް ދަނީ އުދަ އަރަމުންނެވެ. އެގޮތުން ބޯޓު ފަހަރަށް ބަނދަރަށް ކައިރި ނުކުރެވޭ ވަރަށް ރ. ކިނޮޅަހަށާއި އިނގުރައިދުއަށް ކަމަށާއި ބަނދަރުގެ ބައެއް ނެރު ބައްތި ފަދަ ތަކެއްޗަށް ގެއްލުންވެފައިވާ ކަމަށް މައުލޫމާތު ލިބެއެވެ.


5 Aharu Fahun Ibthihaalu Ge Massallaigai Mi Mahu Hukum Kuranee\nފަސް އަހަރު ފަހުން އިބްތިހާލުގެ މައްސަލާގައި މި މަހު ހުކުމް ކުރަނީ\nވ. ރަކީދޫގައި އަނިޔާވެރި ގޮތަކަށް މަރާލާފައިވާ މުހައްމަދު އިބްތިހާލުގެ މަރުގެ މައްސަލާގައި ދައުލަތުން ދައުވާ އުފުލާފައިވާ އިބްތިހާލުގެ މަންމަ އާފިޔާ މުހައްމަދު މަނިކުގެ މައްޗަށް ހުކުމް އިއްވުން މި މަހުގެ ތާރީހެއްގައި އޮންނާނެ ކަމަށް މައްސަލަ ބައްލަވާ ގާޒީ ވިދާޅުވެއްޖެއެވެ. މައްސަލާގައި ހުކުމް ކުރުމަށް ގާޒީ ނިންމާފައި މިވަނީ އިބްތިހާލު މަރުވިތާ ފަސް އަހަރު ފަހުންނެވެ.\nއެ މައްސަލައިގައި މިއަދު ބޭއްވި އަޑުއެހުމުގައި އޮތީ ދައުލަތުން ހުށަހަޅާ ދެ ހެއްކެއް ހުށަހެޅުމެވެ. އެހެންނަމަވެސް ތަކުރާރުކޮށް ދައުލަތުން ގުޅުމުންވެސް ފޯނަށް ޖަވާބު ނުދޭތީ އެމީހުން ހާޒިރު ކުރެވޭ ގޮތް ވަނީ ނުވެފައެވެ. އެހެންކަމުން ދައުލަތުން އެދުނީ އެ ދެމީހުން ކޯޓަށް ހާޒިރު ކޮށްދިނުމުގެ އަމުރެއް ނެރެދިނުމަށެވެ. އެ ދެމީހުންނަކީ އެކި ދުވަސް މަތިން އިބްތިހާލަށް ޖިސްމާނީ އަނިޔާކުރިކަން ސާބިތުކޮށްދިނުމަށް ދައުލަތުން ހެކީގެ ގޮތުގައި ހުށަހެޅި އިބްރާހިމް ޝަފީގް އާއި ޝާމިލާ މުހައްމަދެވެ.\nދައުލަތުން އެފަދައިން ބުނުމުން މައްސަލަ ބައްލަވާ ގާޒީ މުހައްމަދު ސަަމީރު ވަނީ އެދެމީހުންގެ ހެކި ބަހަކީ ހަމަ އެހާ މުހިއްމު ހެކިބަހެއްތޯ ސުވާލު ކުރައްވާފައެވެ. ޖަވާބުގައި ދައުލަތުން ބުނީ ދެ ހެކީންގެ ތެރޭގައި ހިމެނޭ އިބްރާހިމް ޝަފީގް އަކީ އާފިޔާގެ ފަރާތުން ދިފާއީ ހެއްކެއްގެ ގޮތުގައި ހުށަހަޅާފައިވާ މީހެއްކަން ވެސް ފާހަގަ ކުރައްވައިފަ އެވެ. މިއަދުގެ ޝަރީއަތުގައި އާފިޔާވެސް ވަނީ ކޯޓަށް ހާޒިރުވުމުގެ އަމުރެއް ފޮނުވައިގެން ޝަފީގްގެ ހެކިބަސް ނަގަން ބޭނުންވާކަމަށް ބުނެފައެވެ.


Juice boa plastic holhi aai kafaburu UK gai manaakoffi | Mihaaru\nޖޫސްބޯ ޕްލާސްޓިކް ހޮޅި އާއި ކަފަބުރު އިނގިރޭސިވިލާތުގައި މަނާކޮށްފި\n04 އޮކްޓޯބަރ 2020 - 08:47\nމި މަހުގެ 1 އިން ފެށިގެން އެ ތަކެތި މަނާކުރުމާ ގުޅިގެން އެފަދަ ބާވަތްތައް ވިއްކައި ސަޕްލައިކުރުމަކީ ވެސް ގާނޫނީގޮތުން ކުށެކެވެ. ޖޫސްބޯ ޕްލާސްޓިކް ހޮޅި އާއި ޕްލާސްޓިކް ހުންނަ ކަފަބުރު އިނގިރޭސިވިލާތުގައި މަނާކުރަން ކުރިން ނިންމާފައި އޮތީ މިދިޔަ އެޕްރީލް މަހުގެ ތެރޭގަ އެވެ. ނަމަވެސް ކޮވިޑް-19 ބަލިމަޑުކަމާ ހެދި އެކަން ތަންފީޒުކުރަން މި މަހަށް ފަސްކުރީ އެވެ.\nއިނގިރޭސި ސަރުކާރުގެ މި ނިންމުމާ ގުޅިގެން ތިމާވެށީގެ ހިމާޔަތުގައި މަސައްކަތްކުރާ ވަރަށް ގިނަ ޖަމިއްޔާ ޖަމާއަތްތަކާއި އެކްޓިވިސްޓުން އެކަމަށް މަރުހަބާ ކިޔާފައިވެ އެވެ. އޭގެ ތެރޭގައި ފްރެންޑްސް އޮފް ދި އާތު އާއި ކްލަޔަންޓްއާތު ހިމެނެ އެވެ.\nތަފާސްހިސާބުތައް ދައްކާ ގޮތުން އިނގިރޭސިވިލާތުގައި އަހަރެއްގެ ތެރޭގައި 4.7 ބިލިއަން ޖޫސްބޯ ޕްލާސްޓިކް ހޮޅި އާއި ޖޫސްތަށި ހަލުވަން ބޭނުން ކުރާ ޑްރިންކް ސްޓަރާސްގެ 316 މިލިއަން އެއްޗާއި 1.8 ބިލިއަން ޕްލާސްޓިކް ކަފަބުރު ބޭނުންކުރެ އެވެ.\nމި ތަކެތި މަނާކުރިކަން އިއުލާންކުރައްވައި އުސޫލު ތަންފީޒުކުރަން ފެށުމާ ގުޅިގެން އިނގިރޭސި އެންވަޔަރަމަންޓް ސެކްރެޓަރީ ޖޯޖް ޔޫސްޓަސް ވިދާޅުވީ ސަރުކާރު އޮތީ ތިމާވެށީގެ ހިމާޔަތުގައި ކުރަން ޖެހުނު ކޮންމެ ކަމެއް ކުރަން ތައްޔާރަށް ކަމަށެވެ. އެގޮތުން ޕްލާސްޓިކަކީ ވެށީގެ އެންމެ ބޮޑު ހަތުރަށްވާތީ އެއާ ދެކޮޅަށް ހަރުދަނާ އަދި ދެމެހެއްޓެނިވި މަސައްކަތްތަކެއް ކުރާނެ ކަމަށް ވިދާޅުވި އެވެ.\nމިނިސްޓަރު ވިދާޅުވި ގޮތުގައި ސަރުކާރުން ހިތްވަރު ދެނީ އެއްފަހަރު ބޭނުންކޮށްފައިވާ އުކައިލާ ޕްލާސްޓިކްގެ ބަދަލުގައި ތިމާވެއްޓާ ރައްޓެހި ރިސައިކަލް ކުރެވޭ ބާވަތްތައް ބޭނުންކުރުމަށެވެ.\nއިނގިރޭސިވިލާތުގެ ދަށުގައި އޮންނަ ސްކޮޓްލެޑުން މިދިޔަ އަހަރުގެ ފަހުކޮޅު ވަނީ އެ ތަނުގައި ވެސް ޕްލާސްޓިކް ކަފަބަރު މަނާކޮށްފަ އެވެ.\nPlastic kafaburu Scotland gai manaakoffi\nތިމާވެށި އިނގިރޭސިވިލާތް ކުނި ކްލައިމެޓް ޗޭންޖް ވޭސްޓް މެނެޖްމެންޓް


City aai Bayern ah faseyha molheh – adduLIVE\nސިޓީއާ ބަޔާން އަށް ފަސޭހަ މޮޅެއް\n0 Nov 08, 2018, 12:51 ލިޔުނީ މުޙައްމަދު އަދުހަމް\nޝަކްތަރު ޑޮނެސްކް ކޮޅަށް ލަނޑުޖެހުމަށްފަހު މެންޗެސްޓަރ ސިޓީގެ ގެބްރިއެލް ޖެސޫސް (މ) އާއި ޑޭވިޑް ސިލްވާ (ކ) އަދި ބަނާޑޯ ސިލްވާ (ވ) އުފާ ފާޅުކުރަނީ. --ފޮޓޯ: ގެޓީ އިމޭޖަސް\nޔުއެފާ ޗެމްޕިއަންސް ލީގުގައި ރޭ ކުޅުނު މެޗުގައި ޔޫކްރެއިންގެ ޝަކްތަރު ޑޮނެސްކް އަތުން މެންޗެސްޓަރ ސިޓީ ފަސޭހަ މޮޅެއް ހޯދިއިރު ގްރޫޕް އީގައި ބަޔާން މިއުނިކް ވަނީ އޭއީކޭ އެތެންސް ބަލިކޮށްފައެވެ.\nސިޓީގެ ދަނޑުގައި ޝަކްތަރު އަތުން 6-0 އިން އެޓީމު މޮޅުވިއިރު ބަޔާން ވަނީ 2-0 އިން އޭއީކޭ އަތުން މޮޅުވެފައެވެ.\nރޭގެ ނަތީޖާއާއެކު ސިޓީ މިހާރު އޮތީ4މެޗުން ހޯދީ9ޕޮއިންޓާ އެކު ގްރޫޕް އެފްގެ އެއްވަނައިގައެވެ. އޮލިމްޕިކް ލިޔޯން އޮތީ6ޕޮއިންޓާއެކު ދެވަނައިގައެވެ. ތިންވަނައިގައި އޮތް ހޮފެންހައިމް އަށް3ޕޮއިންޓް ލިބިފައިވާއިރު އެންމެ ފުލުގައި އުޅެނީ ސިޓީ އަތުން ބަލިވި ޝަކްތަރް އެވެ. އެޓީމަށް ލިބިފައިވަނީ2ޕޮއިންޓެވެ.\nސިޓީން ރަނގަޅު ކުޅުމެއް ދެއްކި މިމެޗުގެ 13 ވަނަ މިނެޓްގައި ޑޭވިޑް ސިލްވާ ވަނީ އެޓީމަށް ލީޑު ނަގާދީފައެވެ. މިއީ އެޓީމުގެ ރިޔާދް މާރޭޒް ދިން ބޯޅައަކުން ސިލްވާ ކާމިޔާބުކުރި ގޯލެކެވެ. އޭގެފަހުން، މެޗުގެ 24 ވަނަ މިނެޓްގައި ލިބުނު ޕެނަލްޓީއަކުން ގެބްރިއަލް ޖެސޫސް ވަނީ ނަތީޖާ 2-0 އަށް ބަދަލުކޮށްލާފައެވެ. މިއީ ސިޓީގެ ރަހީމް ސްޓާލިން އަށް ޝަކްތަރުގެ މީކޮލާ މަޓްވީންކޯ ކުރި ފައުލަކަށް ރެފްރީ ދިން ޕެނަލްޓީއެކެވެ.\nދެ ގޯލުގެ ލީޑަކާއެކު ފުރަތަމަ ހާފް ސިޓީން ނިންމާލިއިރު ދެވަނަ ހާފްގެ ކުރީކޮޅު ސްޓާލިން ވަނީ އެޓީމުގެ ތިންވަނަ ގޯލު ކާމިޔާބުކޮށްދީފައެވެ. ސްޓާލިން މި ގޯލު ކާމިޔާބުކުރީ އެޓީމުގެ އޮލެކްސަންޑަރް ޒިންޗެންކޯ ދިން ބޯޅައަކުންނެވެ.\nމެޗުގެ 72 ވަނަ މިނެޓުގައި ސިޓީގެ ކެޕްޓަން ސިލްވާ އަށް ޝަކްތަރުގެ ޓަރަސް ސްޓެޕަނެންކޯ ކުރި ފައުލަށް ރެފްރީ ދިން ޕެނަލްޓީ ގޯލްގެ ތެރެއަށް ވައްދާލައިގެން ޖެސޫސް ވަނީ އެޓީމުގެ ލީޑް އިތުރަށް ފުޅާކޮށްދީފައެވެ.\nސިޓީގެ ފަސްވަނަ ލަނޑު، މެޗު ނިމެން ހަ މިނެޓަށްވެފައިވަނިކޮށް އިލްކާއި ގުންޑޮގަން ދިން ބޯޅައަކުން މާރޭޒް ކާމިޔާބުކުރިއިރު މެޗުގެ އިތުރުވަގުތުގައި ޖެސޫސް ވަނީ ސިޓީގެ ހަވަނަ ލަނޑު ކާމިޔާބުކޮށް އޭނާގެ ހެޓްރިކް ފުރިހަމަކޮށްފައެވެ.\nމިގްރޫޕުގެ ދެވަނައިގައި އޮތް ލިޔޯން ރޭ ކުޅުނު މެޗުގައި އަމިއްލަ ދަނޑުގައި 2-2 އިން ހޮފެންހައިމްއާ ވަނީ އެއްވަރުވެފައެވެ. މިމެޗުގެ ފުރަތަމަ ހާފުގައި ނަބީލް ފެކީރް އާއި ޓެންގުއީ އެންޑޮމްބެލޭ ކާމިޔާބުކުރި ލަނޑުތަކުން ލިޔޯން ކުރިހޯދި ނަމަވެސް ފަހު ހާފުގައި ހޮފެންހައިމް އިން ވަނީ އެއްވަރުކޮށްފައެވެ. އެޓީމުގެ ލަނޑުތައް ޖަހައިދިނީ އަންޑްރޭ ކްރެމަރިޗް އާއި ޕަވެލް ކަޑެރަބެކް އެވެ.\nމިމުބާރާތުގެ ގްރޫޕް އީ ގައި ހިމެނޭ ބަޔާން ވަނީ އެލިއާންޒް އެރީނާގައި ރޭ ކުޅުނު މެޗުން ފަސޭހަކަމާއެކު ގްރީސްގެ އޭއީކޭ އަތުން މޮޅުވެފައެވެ. މިމެޗުގައި ބަޔާން އިން ކާމިޔާބުކުރި ދެލަނޑުވެސް ޖަހައިދިނީ ޕޮލެންޑްގެ ފޯވާޑް ރޮބަޓް ލެވަންޑޯސްކީ އެވެ. ފުރަތަމަ ލަނޑު، މެޗުގެ 31 ވަނަ މިނެޓުގައި ލެވަންޑޯސްކީ އަށް އޭއީކޭގެ އުރޯސް ކޮކްސިޗް ކުރި ފައުލަކަށް ރެފްރީ ދިން ޕެނަލްޓީ ގޯލްގެ ތެރެއަށް ވައްދާލައިގެން އޭނާ ކާމިޔާބުކުރިއިރު ފަހު ލަނޑު ޖަހައިދިނީ މެޗުގެ 72 ވަނަ މިނެޓުގައެވެ.\nމިގްރޫޕުގައި ރޭ ކުޅެވުނު އަނެއް މެޗުގައި ރަށުން ބޭރުގައި އަޔެކްސް އެމްސްޓެޑަމް އާ ބެންފީކާ ބައްދަލުކުރި މެޗު ނިމުނީ 1-1 އިން އެއްވަރުވެގެންނެވެ. ރޭ ކުޅެވުނު މެޗުތަކަށްފަހު، މިގްރޫޕުގެ އެއްވަނައިގައި ހަތަރު މެޗުން 10 ޕޮއިންޓް ހަމަކޮށްގެން ބަޔާން އޮތް އިރު ދެވަނައިގައި އޮތީ 8 ޕޮއިންޓާއެކު އަޔެކްސް އެވެ. ތިންވަނައިގައި އޮތް ބެންފީކާ އަށް ހަތަރު ޕޮއިންޓް ލިބިފައިވާއިރު އެންމެ ފުލުގައި އުޅޭ އޭއީކޭ އަށް އަދި ޕޮއިންޓެއް ނުލިބެއެވެ.


Mi ee Volleyball ge foari alun dhiruvumah kurevey masakkatheh: Mahloof - vNews.mv\nމިއީ ވޮލީބޯޅައިގެ ފޯރި އަލުން ދިރުވުމަށް ކުރެވޭ މަސައްކަތެއް: މަހުލޫފް\nއިސްމާޢީލް ޝާހު (ކުޑަ ޝާހު) 09 August 2019, 14:34\nރާއްޖޭގެ ފިރިހެން ގައުމީ ވޮލީބޯޅަ ޓީމާއި ސްރީލަންކާގެ ފިރިހެން ގައުމީ ވޮލީބޯޅަ ޓީމު ބައްދަލުކުރާ މެޗުތައް އިތުރަށް ފޯރިގަދަ ކުރުމަށް ގިނަ ކަންތައްތަކެއް ރާވާފައިވާ ކަމަށް ކުޅިވަރާ ބެހޭ ވަޒީރު އަހްމަދު މަހުލޫފް ވިދާޅުވެއްޖެ އެވެ.\nކުޅިވަރާ ބެހޭ ވަޒީރު އަހްމަދު މަހުލޫފްގެ ދައުވަތަކަށް ސްރީލަންކާގެ ގައުމީ ފިރިހެން ވޮލީ ޓީމު ރާއްޖެ އައުމަށް ހަމަޖެހިފައިވަނީ އާދިއްތަ ދުވަހުގެ ރެއެވެ. މި ދަތުރަކީ ނޭޕާލްގައި ބޭއްވުމަށް ހަމަޖެހިފައިވާ ސެންޓްރަލް ޒޯން މުބާރާތުގެ ކުރިން ގައުމީ ޓީމަށް ވާދަވެރި މެޗުތަކެއް ކުޅުމަށް ފުރުސަތު ހޯދައިދިނުމުގެ ގޮތުން މަހުލޫފް ހޯއްދަވައިދެއްވި ފުރުސަތެކެވެ. މި ދަތުރުގައި ޒުވާނުންގެ މަރުކަޒު އެތެރޭ ކޯޓުގައި ތިން މެޗެއް ކުޅޭނެ އެވެ. އެއީ 12، 13 އަދި 14 ވަނަ ދުވަހުގެރޭ ކުޅޭ މެޗުތަކެވެ. މީގެ ތެރެއިން އެންމެ ހާއްސަ މެޗަކީ 13 ވަނަ ދުވަހުގެރޭ ކުޅޭ މެޗެވެ.\nރޭ ބޭއްވި ނޫސްވެރިންގެ ބައްދަލުވުމެއްގައި ކުޅިވަރާ ބެހޭ ވަޒީރު އަހްމަދު މަހުލޫފް ވިދާޅުވީ މި މެޗުތަކަށް ސަޕޯޓަރުން އިތުރުކުރަން ވ. އަތޮޅުންނާއި ކ. އަތޮޅުގެ ރަށްތަކުން ގިނަ ސަޕޯޓަރުން ގެންނަ ގޮތަށް ހަމަޖައްސާފައިވާ ކަމަށާއި، މާލެ ސަރަހައްދު ރިސޯޓުތަކުން ވެސް މި މެޗަށް ސަޕޯޓަރުން އަންނާނެ ކަމަށެވެ. އަދި ޕޮލިހާއި އެމްއެންޑީއެފް އިން ވެސް މި މެޗު ފޯރިގަދަކުރަން ގިނަ ހަރަކާތްތަކެއް ކުރިއަށްގެންދަން ނިންމާފައިވާ ކަމަށްވެސް ވިދާޅުވި އެވެ. ވަޒީރު ވިދާޅުވީ މިއީ ވޮލީބޯޅައިގެ ފޯރި އަލުން ދިރުވުމަށް ކުރެވޭ މަސައްކަތެއް ކަމަށާއި، އަމާޒަކީ ޒުވާނުންގެ މަރުކަޒުގައި ސަޕޯޓަރުން ފުރިގެން އެތާ ބޭރުގައި ބޮޑު ސްކްރީން ކައިރީގައި ވެސް ގިނަ ބަޔަކު މެޗުތައް ބަލަން ތިބޭ ވަރުކޮށްލުން ކަމަށެވެ.\nރޭގެ ނޫސްވެރިންގެ ބައްދަލުވުމުގައި ބައިވެރިވި ކުރީގެ ދެ ވޮލީބޯޅަ ކުޅުންތެރިން ކަމަށްވާ ފަތުހުﷲ ވަހީދު (ފައްލޯ) އައި މުހައްމަދު ރަނޭޝް (ރަނޭ) ފާހަގަކުރިގޮތުގައި މި މެޗަކީ ހަގީގަތުގައި ވޮލީ އާއިލާ އަށް ލިބިގެންދާނެ ރަނުގެ ފުރުސަތެކެވެ.


7 ފެބްރުއަރީގައި މޫސައަށް އަނިޔާކުރި މައްސަލަ ހަތް އަހަރު ފަހުން ބަލަނީ – Dhen.mv\n7 ފެބްރުއަރީގައި މޫސައަށް އަނިޔާކުރި މައްސަލަ ހަތް އަހަރު ފަހުން ބަލަނީ\nJanuary 29, 2020 - 11:49 am\nހަތެއް ފެބްރުއަރީ 2012 ވަނަ އަހަރު ރައްޔިތުން މަޖިލީހުގެ ކުރީގެ ނާއިބު ރައީސް މޫސާ މަނިކު (ރީކޯ މޫސަ)އަށް އަނިޔާ ކުރި މައްސަލައިގެ ޝަރީއަތް ހަތް އަހަރު ފަހުން ކްރިމިނަލް ކޯޓުގައި ފަށައިފިއެވެ.\nކުރީގެ ރައީސް މުހައްމަދު ނަޝީދުގެ ވެރިކަން 2012 ވަނަ އަހަރުގެ ފެބްރުއަރީ މަހުގެ ހަތްވަނަ ދުވަހު ވެއްޓުމުން އެމްޑީޕީން ވަނީ ރާއްޖޭގެ އެކި ސަރަހައްދުތަކުގައި މުޒާހަރާ ކޮށްފައެވެ. އެގޮތުން މާލޭގެ މަގުތަކަށް ވެސް އެތައް ހާސް ބަޔަކު އެއްވެ މުޒާހަރާ ކުރިއެވެ. އަދި އެ މުޒާހަރާ ރޫޅާލުމަށް ފުލުހުން ވަނީ ވަރަށް ބޮޑަށް ބާރުގެ ބޭނުންވެސް ކޮށްފައެވެ. އެ މުޒާހަރާ ރޫޅާލުމުގެ ތެރޭގައި އެތައް ބަޔަކަށް އެކިވަރުގެ އަނިޔާތައް ލިބުނުއިރު މޫސައަކީ އެންމެ ބޮޑު އަނިޔާއެއް ލިބިގެންދިޔަ ބޭފުޅާއެވެ. އެ އަނިޔާތަކަށް މޫސަ ވަނީ އޭޑީކޭ ހޮސްޕިޓަލުގައި ފަރުވާ ވެސް ހޯދާފައެވެ.\nމޫސައަށް އަނިޔާކުރި މައްސަލަ އަލުން ބަލަން ފަށާފައިމިވަނީ ކްރިމިނަލް ކޯޓްގައި ފުނި ޖެހިފައިވާ ދުވަސްވީ މައްސަލަތައް އަވަހަށް ނިންމުމަށް ފަށާފައިވާ މަސައްކަތުގެ ތެރެއިންނެވެ. މޫސާ މަނިކަށް ހަމަލާދީފައި ވަނީ ގދ. ތިނަދޫ ރޯޒީވިލާއިރު މުހައްމަދު ވަހީދެވެ. އޭނާއަކީ ފުލުހުންގެ ވަޒީފާގައި ހުރި މީހެކެވެ.\nމި މައްސަލާގައި އިއްޔެ ވަނީ ހެކިވެރިންވެސް ހާޒިރުކޮށްފައެވެ. އޭގެތެރެއިން ބައެއް ހެކިވެރިންނަކީ ނޫސްވެރިންނެވެ. މައްސަލާގައި ތުހުމަތު ކުރެވޭ ފުލުސް މީހާ ވަނީ މައްސަލަ ނަގައި ދިނުމަށް ޕީޖީ އޮފީހުގައި ސިޓީއަކުން އެދިފައެވެ. އެހެންނަމަވެސް އަނިޔާގެ މައްސަލައަކަށް ވާތީ އެ މައްސަލަ ނަގައިދެވެން ނެތް ކަމަށް ޕީޖީން ވަނީ އަންގާފައެވެ.


VehicleControl Kuran Taxige Viyafaari Huttuvaeh Nulveyne: Nahula - Vaguthu\nކޮވިޑް-19: މިއަދުގެ އަދަދުން އުއްމީދެއް -5ގަޑިއިރު ކުރިން\nޓްރާންސްޕޯޓް މިނިސްޓަރު އައިޝަތު ނަހުލާ.\nމާލޭގައި ވެހިކަލް ކޮންޓްރޯލްކުރުމުގެ ގޮތުން ޓެކްސީގެ ވިޔަފާރި ކުއްލިއަކަށް ހުއްޓުވާ ނުލެވޭނެ ކަމަށް ޓްރާންސްޕޯޓް މިނިސްޓަރު އައިޝަތު ނަހުލާ ވިދާޅުވެއްޖެއެވެ.\nސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމެޓީގައި ނަހުލާ ވިދާޅުވީ ވެހިކަލް ގިނަ ވުމުގެ މައްސަލައަކީ މާލެއަށް ދިމާވެފައިވާ އެންމެ ސީރިއަސް އެއް މައްސަލަ ކަމަށެވެ.\nއަދި ކުރީގެ ސަރުކާރުތަކުގެ އުސޫލުތައް ހުރި ގޮތުންނާއި ޓްރާންސްޕޯޓް މިނިސްޓްރީގެ ބައެއް މީހުންނާ ގުޅިގެން އެއް ތަނަކަށް ގިނަ ވެހިކަލްތަކެއް ރެޖިސްޓްރީ ކުރުމުން ގިނަ މައްސަލަތަކެއް ފެންމަތިވި ނަމަވެސް އެފަދަ މައްސަލަތައް ހައްލު ކުރަން މިހާރު ފިޔަވަޅުތަކެއް އަޅާފައިވާކަން އޭނާ ވިދާޅުވިއެވެ.\nމާލޭ ސިޓީގައި ވެހިކަލް ކޮންޓްރޯލް ކުރަން ހާއްސަ މަސައްކަތްތަކެއް ކުރަމުންދާ ކަމަށާއި އެގޮތުން ކުރެވުނު މަޝްވަރާތަކުގެ ތެރޭގައި ވަކި އަހަރެއް ވެފައި ހުރި ވެހިކަލް އުވާލުމަށް ވާހަކަދެކެވިފައިވާ ކަމަށް އޭނާ ވިދާޅުވިއެވެ.\nމާލޭގައި ބޭނުން ކުރާ ޓެކްސީތަކުގެ ތެރޭގައި ބާ ވެހިކަލް ހުރި ނަމަވެސް ކުއްލިއަކަށް އެ ވެހިކަލްތަކުގެ ހުއްދަ އުވާ ނުލެވޭނެކަމަށް މިނިސްޓަރު ފާހަގަކުރެއްވިއެެވެ.\n"މިއާ އެކުގައި ދަންނަވާލަން ބޭނުން މާލޭގައި ޓެކްސީ ނަގާފައި ހުންނަނީ މީހުން އަތުން ލޯނު ނަގައިގެންނާއި ހަގީގަތަށް ބުނާ ނަމަ ވަރަށް ހާލުގައި ހޯދާފައި ހުންނަ ޓެކްސީތަކެއް މި ހުންނަނީ އާމްދަނީ ހޯދުމަށްޓަކާ އެ ބޭފުޅުން ފެމިލީ ހިންގުމަށްޓަކައި. މި ގޮތަށް ހޯދާފައި ހުރި ޓެކްސީތައް ހުންނަ އިރު އަޅުގަނޑުމެން ކުއްލިއަކަށް ވެހިކަލް ކޮންޓްރޯލްކުރަންށޭ ކިޔާފައި އެ ބޭފުޅުންނަށް އެ އާމްދަނީ ލިބޭ ވަސީލަތް ހުއްޓުވާލެވޭނެ ކަމަކަށް އަޅުގަނޑު ގަބޫލެއް ނުކުރަން." ނަހުލާ ވިދާޅުވިއެވެ.\nސަރުކާރެއްގެ ޒިންމާއަކީ ރައްޔިތުންނަށް ފަސޭހަ ވާނެ ގޮތެއް ހޯދައި ދިނުމަށް ފަހު އެ މައްސަލައަށް ހައްލު ހޯދައިދިނުން ކަމަށާއި އޭނާގެ ވިސްނުން ހުރީ އެގޮތަށް ކަމަށް ނަހުލާ ވިދާޅުވިއެވެ.\nއަދި ގިނަ ދުވަސްވީ ޓެކްސީތައް ނައްތާލުމުގެ ކުރިން ޓެކްސީ އާ ކުރަން ލޯނެއް ލިބޭނެ ގޮތެއް ހަމަޖައްސައި ދިނުމަށް ނޫނީ ޓެކްސީ އާ ކުރަން މަސައްކަތްކުރަމުންދާ ކަމަށް ވިދާލުވިއެވެ.\nކުރިއަށް އޮތްތަނުގައި ރާއްޖޭގައި ވެހިކަލް ކޮންޓްރޯލް ކުރަން މަސައްކަތްކުރާކަން މިނިސްޓަރު ވަނީ ފާހަގަ ކުރައްވައިފައެވެ.\nސްކޫލް ވަގުތަކުގައި އެސަރަހައްދުތަކުން މުދާ އުފުލުން މަނާ\nކާގޯ ފެރީގެ ސަބަބުންސަޕްލައި އޮޑިތަކުގެ އޮޑިވެރިން އިތުރަށް ބިކަވެއްޖެ: އާދަމް ޝަރީފް\nޖޫން 6, 2020 09:54\nކަމަނާގެ އޯޑަރަށް ނަމަވެސް އިބްރާހިމްގެ ވެރިކަމުގެ ވައުދާހިލާފަށް ޕާކްކުރާނެ ތަނެއް ނުދައްކާ އިސްޓިކާ ޖެހި ޖެހީނުން ކޮންމެ ރަށްޔިތަކަށް ޓެކްސީއެއް ގަނެދެވޭވަރަށް ލާރިހަދައިފީމެއްނު. ދެން އެފައިސާއިން ކުރި ކަމެއް ފެންނަން ނެތްތާނގަ ތިކިޔަނީ އަދިވެސް ބަޖެޓެއް ދޭށޭތަ؟ ހާދަ ބޮޑު ދޭތެރެއަކަށް އެފައިސާތަށް އަޅާލީ. ހެއުވާނީ ކިހިނެއް؟\nޖޫން 6, 2020 11:52\nބޮޑެތި މާސިންގާ ޓެކްސީ ކާރުތައް ބޮޑުތަނުންމަދުކޮށް ކުދި އޮޓޯ ޓެކްސީކުރަންގެނެބަލަ. ކުޑަތަންކޮޅެއްގައި ދުއްވޭނީ ކުދިއެއްޗިއްސެއްނޫންތަ! ޢެކަކަށް އެއްކާރަށްވުރެ ގިނައިން ރަޖިސްޓްރީކުރުންވެސް ހުއްޓުވާ! މާލެތެތެއަށް، ހިމަތޮޅި އޭސީހައެއްކަ ބަސް ގެނެއްސަ ޓެކްސީބިޔަ ކާރުތައް މަދުކޮށްލީމަ ވަރަށްތައްކަތުވާނެ.\nޖޫން 6, 2020 12:03\nމިރާއްޖެތެރޭ މީހުން މާލެ ބަދަލުވެ ކޮންމެ މީހަކު ސައިކަލަކާ ކާރެއް ގެންގުޅެންޖެހޭ. މާލޭ މީހުނައް މިތާ ހަމަޖެހިގެން ނޫޅެވޭ. ރަށު ބޮޑުގޯތީގައިއުޅެންދޭބަލަ. ޢޭރައްމާ ހިތްފަސޭހަވާނެ\nޖޫން 6, 2020 16:59\nކަލޭ އޮވެ ބާ މާލެ ވެގެން ކޮންކްރިޓް ޖިފުޓިއަށް ވަދެ. 21 ވަނަ ގަރުނުގަ ވެސް ޖާހިލުކަމާ، ތަފާތުކުރުން ފިލާ ނުދެއޭ. މާލެއަކީ ކަލޭ މަންމަ ބައްޕަ ތަރިކަ މުދާތަ އެހެން މީހުން ނާރަން\nޖޫން 6, 2020 12:10\nސްޓިކާ ޖަހައިގެން ލިބުނު ފައިސާ ތަކުން މި ދަނޑިވަޅުގައި، ޓެކްސީ ޑްރައިވަރުންނަށް އެމީހުން ވާން ފެނޭ\nޖޫން 6, 2020 13:21\nކަލެއަށް ތި މަގާމު ދޭން އެންމެ ބުރަކޮށް މަސައްކަތްކުރީ އެމީހުން. އެހެންވީމަ އެކަން ކުރަން ބޭނުންވިޔަސް އެކަމެއްް ނުކުރެވޭނެ. އެޔަށްވުރެ ބޮޑަށް ފިތިފަ ތިހުރީ.\nޖޫން 6, 2020 15:42\nކޮންމެ ގޭބީސީ އަކައް ކާރެެއް ރަޖިސްޓްރީ ކުރެވެން ޖެހޭނެ. އެކަން އެގޮތައް ނުވަންޏާ ނަހުލާ އިސް ތިއުފާދީފަ ދޭ. ހަމައެކަނި ކާރު ދުއްވަނީ ވަކިބައެއް ކަމައް ދެކުމަކީ ކުންހީއެއް. ކާރު ގަންނަން ބޭނުންނވެފަ ގިނަމީހުން ތިބޭއިރު މިބަލާވެރިކަމުގ ސަބަބުން މިކަންވެސް މިވަނީ ވައިރަސް އަކައްވެފަ\nޖޫން 6, 2020 17:44\nދޮގު ނުހަދާ! ގިނަ ޓެކްސީގެ އަސްލު ވެރިންނަކީ ބޮޑެތި ބޭފުޅުން. ދުއްވާ މީހުން ވެސް އެހާ ނިކަމެއްޗެއް ނޫން. މަހަކު 20 ހާހުން ނަގަމުން ގެންދިޔައީ މި ކޯވިޑުގެ ކުރިން. އެންމެން ސަކުވާ ކުރަމުން ދިޔަ އަޑު ކަލެޔަށް އޭރު ނީވޭތަ؟\nޖޫން 6, 2020 18:41\nކަމަނާ މިހާރުވެއްޖެއްނު ކޯލިޝަނުގައި އޮތް އެމްޑީޕީއަށް ނަސޭހަތްދީގެން ކޮންމެތަނެއްގައިވެސް ޤަވައިދަށް އުޅެން ދަސްކޮށްދޭން. މޑޕ އިން ކޯލިޝަނުގައިތިބި ޕާޓީތަކަށްހާދަ އެއްޗިއްސެއް ކިޔައޭ\nޖޫން 7, 2020 16:34\nކޮންމެ މީ ހަކަށް4ވީލްގެ 1 ވެ ހިކަލް ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަ\nއާއި2ވީލްގެ ވެ ހިކަލް ރަޖިސްޓްރީ\nކުރެވެންވާނެ . .


ޑރ. އިޔާޟްގެ ތުހުމަތު އެޗްޕީއޭއަށް: ރައްޔިތުން އިސްލާމްދީނާއި ދުރުކުރުވަން ޙީލަތްތެރި ރޭވުން ތައް ރާވާ މުއައްސަސާ އެއް!\n"މިހާރު އެޗްޕީއޭ ޞިފަ ކުރެވެނީ ކޮވިޑިއިން ރައްކާތެރިކުރަން އުޅުމަށްވުރެ ބޮޑަށް ރަޢްޔިތުން އިސްލާމްދީނާއި ދުރުކުރުވަން ޙީލަތްތެރި ރޭވުން ތައް ރާވާ މުއައްސަސާ އެއްގެ ގޮތުގައި. މިބައިމީހުންނާއި މެދު ސަމާލުވާންޖެހޭ."\nޑރ. މުޙައްމަދު އިޔާޟް ޢަބްދުއްލަޠީފް\nމިހާރު @HPA_MV ޞިފަ ކުރެވެނީ ކޮވިޑިްއިން ރައްކާތެރިކުރަން އުޅުމަށްވުރެ ބޮޑަށް ރަޢްޔިތުން އިސްލާމްދީނާއި ދުރުކުރުވަން ޙީލަތްތެރި ރޭވުން ތައް ރާވާ މުއައްސަސާ އެއްގެ ގޮތުގައި. މިބައިމީހުންނާއި މެދު ސަމާލުވާންޖެހޭ.\n— Dr.Mohamed Iyaz (@dr_iyaz) January 7, 2022\nއެޗްޕީއޭއަށް ޤަވާއިދު ހިންގޭކަމަށްވަނީ ހަމައެކަނި މިސްކިތްތަކަށެވެ. ކުރިއަށްދާ ވަރުގަދަ ކެންޕޭނުގެ ކަންކަން ކުރިއަށް އެގެންދަނީ އެޗްޕީއޭގެ ޤަވާއިދުންތޯއެވެ؟ މިސްކިތްތަކަށް އޮންނަ ޢަދާވާތްތެރިކަން ނޫންކަމެއް އެބަފެނޭތޯއެވެ؟\nނުބައި ފޮރުވަން ނޫސްބަޔާން ނެރުނަސް އެކަމެއް ނުވާނެ.!: ޑރ. އިޔާޟް\nﷲ އަށް އުރެދުމެއްވާ ކަމެއްގައި އެއްވެސް މަޚްލޫގަކަށް ކިޔަމަންވާކަށް ނެތް- މޫނު ބުރުގާ ނަގަން އަމުރުރިއަސް ނަގާކަށް ނުޖެހޭނެ!: ޑރ. އިޔާޟް\nވެކްސިން ފުރިހަމަކޮށްފައި ތިބި ފަރާތްތަކަށް ޚާއްޞަ ލުއިތަކެއް ހަމަޖައްސައިދޭންޖެހޭކަމަށް ޑރ. އިޔާޟް ވިދާޅުވެއްޖެ!\nރައީސް ޞާލިޙްގެ ހުރިހާ ސިޔާސަތުތަކަށް ތާއީދެއް ނުކުރަން! ރައީސް ޞާލިޙްގެ ހޯމްސްޓޭ ސިޔާސަތަށް ބޮޑުތަނުން ދެކޮޅު!: ޑރ. އިޔާޟް\nރަޢްޔިތުންގެ ޓެކްސް ފައިސާ އަލިފާނަށް އަޅާ އަންދާ ހަވާ އަރުވާ އިސްރާފު ކުރާ ނަމަ ޓެކްސް ދައްކައިގެން ނުވާނެ.!: ޑރ. އިޔާޟް